text:
Terdzo-NYI-033
རྫོགས་པ་ཆེན་པོ་མཁའ་འགྲོ་སྙིང་ཐིག་གི་བཀའ་སྲུང་སྲོག་སྒྲུབ་ནག་མོའི་རྒྱུད་
by པདྨ་ལས་འབྲེལ་རྩལ་ (Pema Ledrel Tsal)
revealed by པདྨ་ལས་འབྲེལ་རྩལ་ (Pema Ledrel Tsal)
in cycle རྫོགས་པ་ཆེན་པོ་མཁའ་འགྲོ་སྙིང་ཐིག་ (Rdzogs pa chen po mkha' 'gro snying thig)
Volume 38 (ཉི) / Pages 449-456 / Folios 1a1 to 4b1
༄༅༔ རྫོགས་པ་ཆེན་པོ་མཁའ་འགྲོ་སྙིང་ཐིག་གི་བཀའ་སྲུང་སྲོག་སྒྲུབ་ནག་མོའི་རྒྱུད་བཞུགས་སོ༔ རྒྱ་གར་སྐད་དུ༔ བུདྡྷ་རུ་ཌཱ་ཀི་ནཱི༔ མཱ་ར་ཡ་ཏནྟྲ་ནཱ་མ༔ བོད་སྐད་དུ༔ མུ་སྟེགས་སྲོག་སྒྲུབ་ནག་མོའི་རྒྱུད་ཅེས་བྱ་བ༔ སྲོག་ལེན་སྤུ་གྲི་ནག་མོ་ལ་ཕྱག་འཚལ་ལོ༔ འདི་སྐད་བདག་གིས་ཐོས་པ་དུས་གཅིག་ན༔ དུར་ཁྲོད་རྨ་རྡ་ར་ལི་ཞེས་བྱ་བ༔ ཉིན་མོ་དུད་པས་གནམ་ས་འཁྲིགས་པ༔ མཚན་མོ་མེ་དང་རླུང་འབར་བའི་གནས་ན༔ མུ་སྟེགས་ཀྱི་ལྷ་མོ་ཀུན་ཏུ་གསོད་ཅེས་བྱ་བ་ཡོད་དེ༔ ཟས་སུ་ཤ་ཟ་བ༔ སྐོམ་དུ་ཁྲག་འཐུང་བ༔ ཉིན་རེ་བཞིན་མི་བདུན་བདུན་གསོད་པ་ཞིག་ཡོད་དེ༔ མི་གསོད་བྱ་རྣམས་སེ་གོལ་གྱིས་མདུན་དུ་འབྱུང་བ་ཡོད་དེ༔ དེ་འཁོར་ཤ་ཟའི་ཌཱ་ཀི་མ་རྣམས་ཀྱིས༔ འདི་ལྟ་བུའི་རྫུ་འཕྲུལ་ཅིའི་རྒྱུད་ལས་བྱུང༔ འདི་ལྟ་བུའི་ནུས་པ་བདག་ཅག་དང་ཕྱི་རབས་ཀྱི་དོན་དུ་གནང་དུ་གསོལ༔ ཞེས་ཞུས་སོ༔ ཤན་པ་སྲོག་སྒྲུབ་ནག་མོའི་རྒྱུད་ལས་གླེང་གཞིའི་ལེའུ་སྟེ་དང་པོ་འོ༔ དེ་ནས་གསོད་བྱེད་ནག་མོས་བཀའ་བསྩལ་པ༔ ཉོན་ཅིག་འདུས་པའི་འཁོར་རྣམས་ཀུན༔ ང་ཡི་རྫུ་འཕྲུལ་ནུས་མཐུ་ནི༔ འགྲོ་བ་མི་ཡི་སྲོག་གི་སྙིང༔ སྔོན་དུ་ངེས་པར་བཟླས་པས་འབྱུང༔ ཞེས་གསུངས་སོ༔ ཡང་ཞུས་པ༔ ཨེ་མ་ལྷ་མོ་གསོད་བྱེད་མ༔ ངེས་པར་གསོད་པར་བྱེད་པའི་ལས༔ བདག་ལ་ལྷ་མོས་བཀའ་སྩོལ་ཅིག༔ ཅེས་ཞུས་པས༔ བཀའ་བསྩལ་པ༔ ཉོན་ཅིག་འདུས་པའི་འཁོར་རྣམས་ཀུན༔ དགྲ་བོ་ངེས་པར་གསོད་འདོད་ན༔ མཚན་མ་ལྟ་བུའི་བྲག་ཕུག་གམ༔ བྱང་ལྟ་སྲིན་མོའི་གདོང་འདྲ་འམ༔ མོན་ནག་ཁྲོས་འདྲ་དུར་ཁྲོད་དམ༔ ཤིན་ཏུ་དབེན་པའི་གནས་ཉིད་དུ༔ ཁྲོས་པའི་སེམས་ཀྱིས་བསྒྲུབ་པར་བྱ༔ ཞེས་གསུངས་སོ༔ གནས་བསྟན་པའི་ལེའུ་སྟེ་གཉིས་པའོ༔ དེ་ནས་འཁོར་གྱིས་ཡང་ཞུས་པ༔ དེ་འདྲའི་གནས་སུ་ཇི་ལྟར་བསྒྲུབ༔ སྒྲུབ་པའི་ཐབས་དག་བསྟན་དུ་གསོལ༔ གསོད་བྱེད་ལྷ་མོས་བཀའ་བསྩལ་པ༔ ཉོན་ཅིག་འདུས་པའི་འཁོར་རྣམས་ཀུན༔ དེ་ལྟ་བུ་ཡི་གནས་དེ་རུ༔ དཀྱིལ་འཁོར་མདའ་ཁྲུ་གང་བ་ལ༔ སྒོ་བཞི་དབུས་སུ་གྲུ་གསུམ་བྲི༔ དེ་ཡི་ཕྱི་རིམ་ཐོད་ཕྲེང་བྲི༔ སྒོ་ཕྱི་རྟ་བབས་མེ་རི་བྲི༔ དེ་ལྟ་བུ་ལ་བརྟེན་ནས་བསྒྲུབ༔ ཅེས་གསུངས་སོ༔ གསོད་བྱེད་སྲོག་སྒྲུབ་ནག་མོའི་རྒྱུད་ལས༔ དཀྱིལ་འཁོར་བསྟན་པའི་ལེའུ་སྟེ་གསུམ་པའོ༔ འཁོར་གྱི་ཚོགས་ཀྱིས་ཡང་ཞུས་པ༔ དེ་ལ་བརྟེན་ནས་ཇི་ལྟར་བསྒྲུབ༔ གསོད་བྱེད་ལྷ་མོས་བཀའ་བསྩལ་པ༔ དེ་ལྟར་བྲིས་པའི་དལ་སྟེང་དུ༔ ཐོད་པ་ལས་གྲུབ་སྣོད་དག་ཏུ༔ ཤ་ཁྲག་གཏོར་ཆེན་མཐེབ་ཀྱུས་བསྐོར༔ རྐང་གསུམ་དག་གི་སྟེང་དུ་བཞག༔ དེ་ལྟར་རྫས་ལ་བརྟེན་ནས་བསྒྲུབ༔ ཅེས་བཀའ་བསྩལ་ཏོ༔ གསོད་བྱེད་ནག་མོའི་རྒྱུད་ལས་རྫས་བསྟན་པའི་ལེའུ་སྟེ་བཞི་པའོ༔ འཁོར་གྱི་ཚོགས་ཀྱིས་ཡང་ཞུས་པ༔ རྫས་ལ་བརྟེན་ནས་ཇི་ལྟར་བསྒྲུབ༔ གསོད་བྱེད་ལྷ་མོས་བཀའ་བསྩལ་པ༔ ཉོན་ཅིག་འདུས་པའི་འཁོར་ཚོགས་ཀུན༔ དེ་ལྟར་རྫས་རྣམས་བཤམས་པ་དང༔ གྲོ་ག་ཤིང་ཤུན་རས་དག་ལ༔ རང་གི་དྲི་རླངས་མ་སོང་བར༔ དགྲ་བླའི་་་དྲི་མ་དྲུག།ཁྲག་གིས་ལིང་ག་བྲི༔ དཔྲལ་བ་སྙིང་ག་འདོམས་དག་ཏུ༔ རུས་དང་མིང་དང་བླ་དྭགས་བྲི༔ དུར་ཁྲོད་ཤིང་བུའི་རྩེ་ལ་བསྐྱོན༔ བ་ལིན་དེ་ཡི་སྟེང་དུ་གཟུག༔ དེ་ལྟར་བྱས་ཏེ་བསྒྲུབ་པར་བྱ༔ ཞེས་བཀའ་བསྩལ་ཏོ༔ སྲོག་སྒྲུབ་ནག་མོའི་རྒྱུད་ལས་ལིང་ག་བསྟན་པའི་ལེའུ་སྟེ་ལྔ་པའོ༔ དེ་ནས་འཁོར་གྱིས་ཡང་ཞུས་པ༔ དེ་ལ་ཏིང་འཛིན་སྔགས་གང་ལགས༔ གསོད་བྱེད་ལྷ་མོས་བཀའ་བསྩལ་པ༔ ཉོན་ཅིག་འདུས་པའི་འཁོར་རྣམས་ཀུན༔ ཏིང་འཛིན་གསང་སྔགས་བསྟན་པར་བྱ༔ རང་ཉིད་ཡི་དམ་གང་ཡིན་བསྐྱེད༔ གསོད་བྱེད་མ་མོ་ནག་མོ་ཡིས༔ ཐོགས་པ་མེད་པར་དགྲ་བསད་བསམ༔ ཡུངས་དཀར་ཡུངས་ནག་ཀེ་ཤང་དུག༔ ཐུན་གྱིས་བྲབ་ཅིང་སྔགས་འདི་བཟླ༔ ཨོཾ་ཁྱི་ཁ་ལེ་ནག་མོས་སོད༔ སྲོག་མ་ཏྲི་སོད༔ སྙིང་ཁ་ཁ་བཾ༔ ཡ་ཡ་སོད༔ རྩ་བ་ནི་རི་མུ་སོད༔ གྷ་ཡ་སོད༔ ནྲྀ་ཡ་སོད༔ རག་མོ་ཙིཏྟ་རྦད༔ རག་མོ་ཙིཏྟ་རྦུད༔ སྔགས་འབྲུ་བཞི་བཅུ་ཐམ་པ་ཡོད༔ ན་རོ་བཅུ་གཅིག་ཀླད་ཀོར་གཉིས༔ གི་གུ་བརྒྱད་ཡོད་ཡ་བཏགས་གཅིག༔ ར་བཏགས་གཉིས་ཡོད་ཞབས་ཀྱུ་གཉིས༔ དེ་ནི་ཡང་དག་ཡི་གེ་ཡིན༔ གཅེས་པའི་དྲག་སྔགས་བཞི་བཅུ་པོ༔ བཟླས་པས་སྤུ་གྲིའི་སོ་དང་སྤུ་འཕྲད་འདྲ༔ རྩྭ་སྐམ་མེ་ལྕེ་འཕྲད་པ་འདྲ༔ ཞག་བདུན་བཟླས་པས་དགྲ་བོ་ནི༔ སྐད་ཅིག་ཁྲག་སྐྱུགས་འཆི་བར་ངེས༔ ཞེས་གསུངས་སོ༔ ཏིང་འཛིན་སྔགས་དང་ཐུན་བསྟན་པའི་ལེའུ་སྟེ་དྲུག་པའོ༔ འདུས་པའི་འཁོར་གྱིས་ཡང་ཞུས་པ༔ དེ་ལ་གྲུབ་རྟགས་ཇི་ལྟར་འོང༔ གསོད་བྱེད་ནག་མོས་བཀའ་བསྩལ་པ༔ དེ་ལྟར་བསྒྲུབས་པས་རྟགས་འབྱུང་བ༔ སྲིང་མོ་ཆུང་མ་མ་སྲུ་དང༔ མཛའ་མོ་བྲན་མོ་ཐོག་ཚག་དང༔ འོད་དང་རླུང་གི་འཚུབ་མ་འོང༔ རྦད་པའི་རྟགས་ནི་འདི་ལྟར་འབྱུང༔ སྔགས་པས་བཏང་བ་ཡིན་ཟེར་ཅིང༔ མིང་འབོད་ཉལ་དུ་མི་སྟེར་དང༔ སྐྲ་ནས་འཐེན་དང་དུ་བ་དང༔ འོད་དང་འཚུབ་མས་ཁྱིམ་གང་ནས༔ དེ་ནས་བུད་མེད་གཅེར་བུ་ལ༔ ཁྲག་དང་ཐལ་བས་ལུས་བྱུགས་ནས༔ མཚན་མ་བསྒྲད་ཅིང་མཆེ་བ་གཉེར༔ གྲི་ཐོགས་གསོད་ལ་ཁད་པ་འབྱུང༔ དེ་ལྟར་དགྲ་ལ་འབྱུང་བར་འགྱུར༔ ཞེས་བཀའ་བསྩལ་ཏོ༔ ཤན་པ་སྲོག་སྒྲུབ་ནག་མོའི་རྒྱུད་ལས་རྟགས་ཀྱི་ལེའུ་སྟེ་བདུན་པའོ༔ དེ་ནས་འཁོར་གྱིས་ཡང་ཞུས་པ༔ ཆོ་འཕྲུལ་ཆེ་དང་རྡུགས་པ་ན༔ དེ་ལ་གནད་འབེབ་ཇི་ལྟར་བགྱི༔ གསོད་བྱེད་ལྷ་མོས་བཀའ་བསྩལ་པ༔ འཁུ་ན་བྱ་སེར་ཚིལ་བུ་བསྲེག༔ ཡི་དམ་ལྷ་ཡི་གདིང་ཡང་བསྐྱེད༔ རྡུགས་ཏེ་གོང་མའི་རྟགས་མེད་ན༔ ཞག་བདུན་རྦད་སྔགས་འདི་བཟླ་འོ༔ མ་མ་རག་མོ་རག་མོ་མ་གཟིར་ནན༔ ཁཾ་ཁུག་དྲོངས་ཆེ་གེ་མོའི་ཙིཏྟ་ལ་རྦད་སོད་ཡ༔ དེ་ལ་རྟགས་མེད་མི་སྲིད་དོ༔ དཀའ་ན་ཡིག་འབྲུའི་སྒྲོམ་དུ་གཞུག༔ དེ་བཟླས་གྲུབ་རྟགས་རང་ལ་རང་རྨུག་དང༔ རྡོ་རྡེག་མཚན་མ་སྟོན་པ་འབྱུང༔ དེ་ནས་འོག་མ་སྔགས་པར་བྱ༔ ཞེས་བཀའ་བསྩལ་ཏོ༔ གནད་འབེབ་རྦད་པའི་ལེའུ་སྟེ་བརྒྱད་པའོ༔ འཁོར་གྱི་ཚོགས་ཀྱིས་ཡང་ཞུས་པ༔ རྟགས་རྫོགས་ལས་མཐའ་ཇི་ལྟར་བྱ༔ ཞེས་ཞུས་པས༔ གསོད་བྱེད་ལྷ་མོས་བཀའ་བསྩལ་པ༔ རྟགས་རྫོགས་གཏོར་མ་དགྲ་ལ་འཕང༔ ལིང་ག་རྩུབ་ཤིང་མེ་ལ་བསྲེག༔ ཐལ་བའི་ལིང་ག་མནན་པར་བྱ༔ དེ་ལྟར་ལས་མཇུག་རྫོགས་བྱས་ན༔ ཚངས་པའི་ཚེ་དང་ལྡན་པ་ཡང༔ ཉི་ཤུ་གཅིག་གི་ཁོང་དུ་ནི༔ འགུམ་གྱུར་འདི་ལ་ཐེ་ཚོམ་མེད༔ ཅེས་བཀའ་བསྩལ་ཏོ༔ ལས་མཇུག་འཕང་སྲེག་མནན་པའི་ལེའུ་སྟེ་དགུ་པའོ༔ འཁོར་གྱི་ཚོགས་ཀྱིས་ཡང་ཞུས་པ༔ འདི་ལྟར་ཟབ་མོའི་སྲོག་སྒྲུབ་འདི༔ སྦ་འམ་ཀུན་ལ་སྤེལ་བར་བྱ༔ ཞེས་ཞུས་པས༔ གསོད་བྱེད་ལྷ་མོས་བཀའ་བསྩལ་པ༔ ཀུན་ལ་སྤེལ་ན་འཇིག་རྟེན་ཕུང༔ དེ་བས་འདི་ཉིད་སྦ་བར་བྱ༔ རྡོ་རྗེ་གདན་གྱི་བྱང་ཤར་དུ༔ དབང་ཕྱུག་རྟེན་གྱི་ནང་དུ་སྦོས༔ ཞེས་བཀའ་བསྩལ་ཏོ༔ གཉེར་གཏད་པའི་ལེའུ་སྟེ་བཅུ་པའོ༔ དེ་སྐད་ཅེས་བཀའ་བསྩལ་པས༔ མི་བསྲུན་ཤ་ཟའི་འཁོར་འབུམ་ཕྲག་བསམ་གྱིས་མི་ཁྱབ་པ་ཐམས་ཅད་ཐལ་མོ་སྦྱར་ནས་རྗེས་སུ་ཡི་རང་སྟེ༔ ལྷ་མོས་གསུངས་པ་ལ་མངོན་པར་བསྟོད་དོ༔ རྗེས་སུ་ཡི་རང་བའི་ལེའུ་སྟེ་བཅུ་གཅིག་པའོ༔ གསོད་བྱེད་ལྷ་མོ་སྲོག་སྒྲུབ་ནག་མོའི་རྒྱུད་ཅེས་བྱ་བ་རྫོགས་སོ༔ ཟབ་རྒྱ༔ གཏེར་རྒྱ༔ གསང་རྒྱ༔ ས་མ་ཡ་རྒྱ་རྒྱ་རྒྱ༔


c: text/html

text:
2016ལོའི་ཟླ་3པར། ཐེན་ཅིན་པོ་ཧའེ་ལས་རིགས་ལག་རྩལ་སློབ་གླིང་དང་ཐེ་ལན་ཏ་ཁྲེང་ལག་རྩལ་སློབ་གླིང་གིས་མཉམ་དུ་སྐྲུན་པའི་གོ་ལ་ཧྲིལ་པོའི་ལུའུ་པན་བཟོ་ཁང་ཐོག་མའི་བྱང་བུ་དངོས་སུ་ཕྱེ་བ་དེའང་རང་རྒྱལ་གྱིས་ཕྱི་རྒྱལ་དུ་བཙུགས་པའི་ལས་རིགས་སློབ་གསོའི་ཁྱབ་ཁོངས་ཀྱི“ཁུང་ཙི་སློབ་གླིང”ཐོག་མ་དེ་རེད། ཀྲུང་ཐེ་ཕྱོགས་གཉིས་པོས་ཕུལ་བྱུང་གི་ལག་ཁྱེར་གཉིས་ལྡན་དགེ་རྒན་དང་སྐད་རིགས་གཉིས་ཤེས་པའི་དགེ་རྒན་དཔུང་ཁག་འདེམས་གཏོང་བྱས་ཏེ་གསར་དུ་བཟོས་པའི་ཀྲུང་གོ་དང་། དབྱིན་ཇི། ཐེ་ལན་བཅས་ཀྱི་ཡིག་རིགས་གསུམ་གྱི་བསླབ་གཞི་བདམས་པ་མ་ཟད་ད་དུང་མཁའ་དབྱིངས་སློབ་ཁང་དང་། བརྙན་ལམ། སྐད་འཕྲིན་སློབ་ཚན་སོགས་སྔོན་ཐོན་བྱ་ཐབས་སྤྱད་ནས་དུས་ཐོག་སློབ་ཁྲིད་བྱེད་ཀྱི་ཡོད། ལོ་གཅིག་ལྷག་ཙམ་རིང་ལུའུ་པན་བཟོ་ཁང་རྣམ་གྲངས་ནང་ཞུགས་པའི་ཐེ་ལན་གྱི་སློབ་མ་40ལྷག་ཙམ་ཀྲུང་གོར་ཟབ་སྦྱོང་བྱེད་པར་ཡོང་བ་དང་། དེ་དང་དུས་མཚུངས་ཀྲུང་གོས་དར་སྤེལ་གཏོང་བའི་ལས་གྲྭའི་ལག་བསྟར་གསར་གཏོད་རྣམ་གྲངས་ཀྱི་སློབ་གསོ་དཔེ་དབྱིབས་ཐེ་ལན་དུ་ལག་ལེན་བྱས་པས་ཐེ་ལན་གྱི་ལས་རིགས་སློབ་གསོའི་ཤེས་ལྡན་མི་སྣ་སྐྱེད་སྲིང་བྱེད་པའི་ཆུ་ཚད་མཐོ་རུ་བཏང་ཡོད་པ་རེད།
ཏ་ཁྲེང་ལག་རྩལ་སློབ་གླིང་དང་ས་སྦྲེལ་ཡིན་པའི་འཛམ་གླིང་རིག་གནས་ཤུལ་བཞག་——ཏ་ཁྲེང་ལོ་རྒྱུས་སྤྱི་གླིང་ནང་དེའི་དེ་སྔའི་འོད་སྟོང་འབར་བའི་ཤེས་དཔལ་ཟིན་ཐོར་བཀོད་ཡོད་ལ་ཐེ་ལན་གྱི་གཞོན་ནུ་ལོ་ཆུང་གི་ཧུར་སྐྱེད་སྟོབས་སྤེལ་ལའང་སྐུལ་མ་ཐེབས་བཞིན་ཡོད། ཏ་ཁྲེང་ལག་རྩལ་སློབ་གླིང་གི་ཡོན་ཀྲང་གཞོན་པ་སུང་ཁྲེ་·ཐ་ཏ་ཀན་གྱིས་གསར་འགོད་པར་མིག་སྔར་སློབ་གླིང་ནང་ཆེད་ལས་11ཡོད་པ་དང་ལུའུ་པན་བཟོ་ཁང་གི་འཕེལ་རྒྱས་དང་ཐེ་ལན་དང་ཀྲུང་གོའི་ལས་རིགས་སློབ་གསོའི་མཉམ་ལས་ཟབ་ཏུ་ཕྱིན་པ་དང་སྦྲགས་སྔོན་དཔག་བྱས་ན་འདི་ལོ་སློབ་གྲྭས་ནུས་རྒྱུ་གསར་པ་དང་། གྲངས་འཛིན་འཕྲུལ་སྟེགས། ཟོག་སྦྲེལ་དྲ་བ་སོགས་ལག་རྩལ་གསར་ཤོས་ཀྱི་ཆེད་ལས་འཛུགས་རྩིས་ཡོད་པ་དེས་ད་ལྟ་ལག་བསྟར་བྱེད་བཞིན་པའི“ཐེ་ལན་4.0”འཐབ་ཇུས་དང“རྒྱུད་གཅིག་ལམ་གཅིག”འཛུགས་སྐྲུན་ཐད་དོན་སྙིང་གལ་ཆེན་ལྡན་ཡོད་ཅེས་བཤད་པ་རེད།
“ལུའུ་པན་བཟོ་ཁང་གི་དཔེ་དབྱིབས་བརྒྱུད་སློབ་མས་ཀྲུང་གོ་དང་། དབྱིན་ཇི། ཐེ་ལན་བཅས་ཀྱི་སྐད་བརྡ་རིགས་གསུམ་བྱང་ཆུབ་པའི་ངང་ཁོང་དུ་ཆུད་དེ་རང་སྐྱ་འཕེར་བའི་ངང་ལས་དོན་སྒྲུབ་ནུས་སྐྱེད་སྲིང་ཐུབ་པ་མ་ཟད། སྔོན་ཐོན་གྱི་ལག་རྩལ་བཀོལ་སྤྱོད་ཉམས་མྱོང་ཡང་ལྡན་ནས་ཕྱོགས་ཡོངས་ནས་འཕེལ་རྒྱས་བྱུང་བ་དེ་ནི་ཁོང་ཚོ་སླད་ཕྱིན་སྤྱི་ཚོགས་ཐོག་སྐྱོད་པའི་ལེགས་ཆ་ཡིན” སུང་ཁྲེས་གསར་འགོད་པར། མིག་སྔར་ཐེ་ལན་གྱི་ལས་རིགས་སློབ་གྲྭ་མང་པོ་ཞིག་གིས་ལུའུ་པན་བཟོ་ཁང་གི་དཔེ་དབྱིབས་ཀྱི་ལེགས་ཆ་ངོས་འཛིན་ཐུབ་ནས་སློབ་སྦྱོང་བྱེད་པར་ཡོང་གི་ཡོད། ཐེ་ཀྲུང་རྒྱལ་ཁབ་གཉིས་པོའི་ལས་རིགས་སློབ་གསོའི་མཉམ་ལས་མུ་མཐུད་འཕེལ་རྒྱས་གཏིང་ཟབ་འགྲོ་རྒྱུ་ཡིན་ལ་ལུའུ་པན་གྱི་སྙིང་སྟོབས་ཀྱང་དེ་གར་རྩ་བ་ཚུགས་པའི་ཡིད་ཆེས་ཡོད་ཅེས་བརྗོད་པ་རེད།

robotstxt: allowed

filter: keep


text:
གདན་ས་ཁྲི་བརྟན་ནོར་བུའི་རྩེར་ཐེངས་ཉེར་གསུམ་པའི་ཚད་མའི་རིགས་སྒྲ་ཆེན་མོ་འཚོགས་བཞིན་པའི་སྐོར་གྱི་གནས་བསྡུས།
སྨྲ་བའི་དབང་པོ་སྐྱབས་རྗེ་ཡོངས་འཛིན་སློབ་དཔོན་རིན་པོ་ཆེའི་བཀའ་སློབ་ལམ་སྟོན་གཞིར་བཟུང་སྟེ། སྔོན་དུས་གཙང་བཀྲ་ཤིས་སྨན་རི་དགོན་དུ་ལོ་ལྟར་རེ་བཞིན་བོད་ཟླ་དང་པོའི་སྨོན་ལམ་གྱི་ཚོགས་གྲོལ་ནས། དབྱར་རྒྱས་རི་ཁྲོད་མཛོད་བཟང་ཕུག་ཏུ་སློབ་གཉེར་བ་ཡོངས་རྫོགས་ཕེབ་ཏེ་ཞག་ཞེ་དགུའི་རིང་ལ་ཚད་མའི་རིགས་སྒྲ་ཆེན་མོ་འཚོགས་སྲོལ་བྱུང་བ་བཞིན།
བཤད་སྒྲུབ་བསྟན་པའི་འབྱུང་གནས་གཡུང་དྲུང་བོན་གྱི་གདན་ས་ཆེན་མོ་དཔལ་ལྡན་ཁྲི་བརྟན་ནོར་བུའི་རྩེར་ཕྱི་ལོ་ ༡༩༩༦ ལོ་ནས་བཟུང་ད་ལྟའི་བར་དུ་ཧོར་ཟླ་ ༡༠ པའི་ཚེས་ ༡ ནས་ཚེས་ ༢༡ བར་ལོ་ལྟར་ཚད་མའི་རིགས་སྒྲ་ཆེན་མོ་ནི་མཚན་ཉིད་པའི་སློབ་ཚན་གལ་ཆེན་ཞིག་ཏུ་བརྩིས་ནས་གཏན་འཇགས་སུ་འཚོགས་དང་འཚོགས་བཞིན་ཡོད། དེ་ཡང་གཟི་བརྗིད་སྐད་འགྱུར་སོ་སོའི་དོན་བསྟན་པའི་མདོ་ལས། “སྒྲ་ཚད་ནི་བོན་དེ་དག་གི་དོན་བོན་ཉིད་ལ་བརྗོད་དུ་མེད་ཀྱང་བོན་ཅན་ལ་བརྗོད་དུ་བྱུང་བས་ཚིག་གི་སྒྲོན་མས་དོན་གྱི་གདར་ཤ་གཅོད་ཅིང་རྟག་ཆད་ཀྱི་མཐའ་བསལ་བའི་ཕྱིར་དུ་འགལ་བ་སྤོང་ཞིང་མཐུན་པ་བསྡེབས་ཏེ། གལ་པོར་རྩོད་པའི་ཕྱིར་གསུངས་ཞིང་ཐེ་ཚོམ་གྱི་སྒྲོ་འདོག་གཅོད་ནས་དཔེ་དོན་རྟག་གསུམ་ལ་གཞལ་ཞིང་ཚད་གསུམ་ཟུང་དུ་འབྲེལ་བ་དང་། བདེན་གཉིས་དོར་མཉམ་དུ་བྱ་བ་རྣམས་སོ། །” ཞེས་གདམས་པ་བཞིན་སྤྱིར་བཏང་ཚད་མའི་གཞུང་ལུགས་འདི་ཉིད་བཀའ་དང་བཀའ་བརྟེན་སྤྱི་ཡི་དགོངས་པ་འགྲེལ་བྱེད་ཀྱི་ལག་ཆ་ལྟ་བུར་གྱུར་ཞིང་། བོན་གྱི་གཞུང་ལུགས་ནང་ལྟ་དུས་ཚད་མའི་སྐོར་མདོ་སྔགས་སེམས་གསུམ་ཀུན་ལ་ཁྱབ་ཡོད་ཀྱང་གཙོ་བོ་ཤུགས་ཆེ་ཤོས་ཡོང་ས་དེ་རྫོགས་ཆེན་གྱི་དཔེ་ཆའི་ནང་ནས་ཐོན་གི་ཡོད་པར་དཔྱད་ན་ཚད་མ་རིག་པ་ནི་རྫོགས་ཆེན་ལ་གལ་ཆེན་པོ་ཡིན་པ་དང་། ལི་ཤུ་དང་། དྲན་པ། ཤ་རི་ཨུ་ཆེན། སྟོང་རྒྱུང་བཅས་ཀྱིས་གསུངས་པའི་རྫོགས་ཆེན་གྱི་བོན་སྡེ་མང་པོ་རྟགས་དང་། ཐལ་འགྱུར་གྱི་རིགས་ལམ་ནང་དུ་ཡོད་སྟབས། ཚད་མའི་རིགས་འགྲོས་མ་ཤེས་ན་ལྗགས་ལུང་གནང་བ་ལྟར་ཀློག་བཞག་ན་མ་གཏོགས་འགྲེལ་ཐབས་དཀའ་བས་རྫོགས་ཆེན་གྱི་གནས་ལུགས་གཏན་ལ་འབེབས་པ་ལ་ཚད་མའི་རིགས་འགྲོས་འདི་ལྡེ་མིག་ལྟ་བུ་ཆགས་ཡོད་པར་བརྟེན།
སྐྱབས་རྗེ་སློབ་དཔོན་རིན་པོ་ཆེ་མཆོག་དང་བཤད་སྒྲུབ་ཀྱི་མཁན་སློབ་རྣམ་པའི་གསུང་ཁྲིད་ལམ་སྟོན་དང་འབྲེལ། མདོ་སྔགས་གཞུང་ལུགས་ཀུན་ལ་རིགས་ལམ་མཐུན་ཆེ་བ་རྗེ་རིན་པོ་ཆེའི་ཚད་མ་རྣམ་འབྱེད་འཕྲུལ་གྱི་སྒྲོན་མེ་སྦྱང་བྱ་གཙོ་བོར་བཞག་སྟེ། དེ་འབྲེལ་སེམས་དང་སེམས་བྱུང་གི་རྣམ་བཞག་གསལ་བའི་བཀའ་སྲིད་པའི་མཛོད་ཕུགས་དང་། གཡུང་དྲུང་ལས་དག ཁམས་ཆེན་སྟོང་ཕྲག་བརྒྱ་པ། བཀའ་ཡི་གསལ་བྱེད་དུ་གྱུར་པའི་མཛོད་འགྲེལ་ཁག་ལས་བྱུང་བའི་སེམས་རིག་སྐོར་དང་། དྲན་པའི་རྣམ་འབྱེད་འཕྲུལ་ལྡེ། མན་ངག་ལུང་གི་ཚད་མ། གཏན་ཚིགས་ངེས་པའི་གལ་མདོ། འགྲོ་མགོན་གྱི་ཚད་མ་ཀུན་བཏུས་སོགས་ཞང་བོད་ཀྱི་གནའ་རབས་ཀྱི་མཁས་གྲུབ་ལོ་པཎ་རྣམ་པས་མཛད་པའི་ཚད་མ་རིག་པའི་གཞུང་ལུགས་རྣམས་ཀྱིས་ཟུར་བརྒྱན་ཏེ་དམིགས་བསལ་རྩོད་སྦྱོང་དང་དམ་བཅའ། མཐར་གླིང་ཚན་སོ་སོས་རིགས་ལམ་འགྲན་རྩོད་ཀྱི་ཐུག་ཆེན་རྒྱག་རྒྱུ་དང་ཁྱོན་བདུན་ཕྲག་གསུམ་གྱི་རིང་ལ་འཚོགས་བཞིན་ཡོད་པ་བཅས།
མེ་ལོང་ཡེ་ཤེས་དྲ་བའི་གཙོ་སྒྲུབ་པས་ ༢༠༡༨ ༡༡ ༩ ཉིན་སྤེལ།། །།


text:
མཚོ་སྔོན་གསར་འགྱུར་དྲ་བའི་འཕྲིན། གསར་འགོད་པས་ཟི་ལིང་གྲོང་ཁྱེར་སྤྱི་ཁྱབ་བཟོ་ཚོགས་ནས་རྒྱུས་ལོན་བྱུང་བ་ལྟར་ན། ད་ལོའི་མཐོ་རྒྱུགས་སློབ་བསྡུའི་ལས་དོན་སྤེལ་བ་ནས་བཟུང་། གྲོང་ཁྱེར་སྤྱི་ཁྱབ་བཟོ་ཚོགས་ཀྱིས་ནན་ཏན་སྒོས2018 ལོའི་ལོ་འཁོར་གྱི“ སྟོན་དུས་སློབ་སྐྱོར” གྱི་བྱ་འགུལ་སྤེལ་བ་དང་། ད་ལྟའི་བར་དུ། གྲོང་ཁྱེར་དེ་ཡོངས་ཀྱི་རིམ་ཁག་བཟོ་ཚོགས་ཀྱིས་དཀའ་ངལ་ཡོད་པའི་ལས་བཟོའི་ཁྱིམ་ཚང་གི་སློབ་ཆེན་སློབ་མ1238ལ་རོགས་སྐྱོར་བྱས་པ་དང་། དེའི་ཁྲོད། སློབ་ཆེན་གྱི་དངོས་གཞིའི་ཚན་ཁག་གི་སློབ་མ995 དང་། ཆེད་སྦྱོང་སློབ་མ་མི་གྲངས243 ། ཁྱོན་བསྡོམས་སློབ་སྐྱོར་རོགས་དངུལ་སྒོར421.4སྤྲད་པ་རེད།
རྒྱུས་ལོན་བྱུང་བ་ལྟར་ན། ཟི་ལིང་གྲོང་ཁྱེར་གྱིས་ད་ལོར་སྟོན་དུས་སློབ་སྐྱོར་གྱི་བྱ་འགུལ་དེ་ཕྱོགས་གསུམ་ནས་གཟེངས་སུ་ཐོན་ཡོད་པ་དང་། གཅིག་ནི་རོགས་སྐྱོབ་ཚད་གཞི་ཇེ་མཐོར་བཏང་བ། དེས་དངོས་གཞིའི་ཚན་ཁག་གི་རོགས་སྐྱོབ་ཚད་གཞི་སྒོར3000ནས་སྒོར 5000བར་མཐོ་རུ་བཏང་། སྙན་ཞུ་ལ་ཞིབ་བཤེར་གཏན་འབེབས་བྱས་པའི“ སྟོན་དུས་སློབ་སྐྱོར” གྱིས་དཀའ་ངལ་ཡོད་པའི་ལས་བཟོ་བའི་བུ་ཕྲུག་ཚང་མ་བརྒྱུད་རིམ་ཧྲིལ་པོའི་སློབ་ཞུགས་རོགས་རམ་ཁོངས་སུ་བཅུག་ཡོད། གཉིས་ནི་མིང་ངོ་མ་འགོད་པའི་ལམ་ལུགས་ལྟར་གཅིག་གྱུར་གྱིས་ཆེད་ལས་སྒྲིག་གཞི་ལ་མངགས་བཅོལ་བྱས་ནས་སྤྲད་པའི་དངུལ་ཚང་མ་ཉར་འཛིན་རེའུ་མིག་བཟོས་ཏེ། བབ་བསྟུན་སྟབས་བདེ་སྤྲོད་རྒྱུ་འགན་ལེན་བྱས། སློབ་སྐྱོར་དངུལ་དུས་ཐོག་ཏུ་གྲངས་ཚང་ངང་སྤྲོད་ཐུབ་པ་བྱས། གསུམ་ནི་རིམ་ཁག་བཟོ་ཚོགས་ལ་ཞིབ་བཤེར་བགྱི་བའི་ལས་རིམ་ཚད་ལྡན་དུ་གཏོང་བ་དང་། དམངས་སྲིད་སྡེ་ཚན་དང་འབྲེལ་མཐུད་དབྱེ་འབྱེད་དང་གཏན་འཁེལ་འཕྱུགས་མེད་རྗེས་ད་གཟོད་རོགས་སྐྱོར་བསྐྱར་ཟློས་མི་འབྱུང་བར་བྱས་ཏེ་སློབ་སྐྱོར་བྱ་བའི་གནད་འཕིགས་ཚད་ཇེ་ཆེར་བཏང་།
ལོ་ཙཱ་བ།རྟ་མགྲིན་དཔལ།


text:
Transcending Tibet ཐོད་རྒལ་གྱི་བོད།
འཛམ་གླིང་སྤྱི་དང་བོད་མཐོ་སྒང་ནས་ཕེབས་པའི་སྙན་གྲགས་ལྡན་པ་དང་། དེ་བཞིན་སྙན་གྲགས་འཕེལ་བཞིན་པའི་བོད་ཀྱི་སྒྱུ་རྩལ་བ་སུམ་ཅུ་ལས་གྲུབ་པའི་རི་མོའི་སྒྱུ་རྩལ་གྱི་འགྲེམ་སྟོན། “ཐོད་རྒལ་གྱི་བོད།”ཅེས་པ་ནི་བརྩམས་ཆོས་གསར་པ་ཤ་སྟག་ལས་གྲུབ་པའི་སྒྱུ་རྩལ་གྱི་ལོངས་སྤྱོད་ཕུན་སུམ་ཚོགས་པ་ཞིག་རེད། བོད་དང་དེང་དུས་ཀྱི་ལོ་རྒྱུས་ལ་གཞི་བཅོལ་བྱས་པའི་རི་མོའི་དགའ་སྟོན་འདི་ནི་ཀུན་ནས་ངོ་མཚར་ལྡན་པའི་འགྲེམ་སྟོན་ཞིག་ཏེ། སྒྱུ་རྩལ་གྱི་ཁྱད་ཆོས་གསར་པ། མཚོན་རྟགས་གསར་པ། དེ་བཞིན་ཚོན་གདངས་གསར་པ་བཅས་ཀྱིས་གསར་གཏོད་ཀྱི་ངོ་མཚར་གྱིས་ཕྱུག་ཡོད། གསར་གཏོད་དུ་མས་བརྒྱན་པའི་བརྩམས་ཆོས་དེ་དག་ནང་ལ་སྒྱུ་རྩལ་བ་ཚོས་ད་ལྟའི་བོད་ཀྱི་ངོ་བོ་དང་རིག་གཞུང་གི་རྣམ་པ་མཚོན་ཐབས་བྱས་ཡོད། འགྲེམ་སྟོན་དེ་ནི་༢༠༡༥ཟླ་བ་༣ཚེས་༡༤ནས་ཟླ་བ་བཞི་པའི་ཚེས་༡༢བར་ཨ་རིའི་ནེའུ་ཡོག་གྲོང་ཁྱེར་གྱི་རཱོག་འགྲེམ་སྟོན་ཁང་ལ་བཤམས་ཡོད།


text:
༄༅། །ཕྱི་ལོ་ ༡༩༩༨ ཟླ་ ༨ ཚེས་ ༢༧ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ནས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་ཆེན་ཐེངས་བཅུ་པའི་ཐོག་དོལ་རྒྱལ་སྐོར་སྩལ་བའི་བཀའ་སློབ།
དོལ་རྒྱལ་སྐོར་ཁྱེད་རང་ཚོ་གཞོན་སྐྱེས་ནང་རིགས་ཁ་ཤས་ཀྱིས་མགོ་ཚོས་ཀྱི་ཡོད་པ་མ་རེད་བསམ་གྱི་འདུག དོལ་རྒྱལ་སྐོར་གྱི་ལོ་རྒྱུས་དང་ནང་ཆོས་ཀྱི་འགྲོ་སྟངས་ཤེས་པ་དགོས། དེ་བྱུང་ན་གནས་ཚུལ་དེའི་གནད་འགག་གང་འདྲ་ཡིན་མིན་གཞི་ནས་ཤེས་ཐུབ། བར་སྐབས་དོལ་རྒྱལ་དམ་དྲག་བྱས་པའི་རྐྱེན་གྱིས་བོད་སྤྱི་པའི་ལས་འགན་ཆེན་པོ་བསྒྲུབ་རྒྱུར་འགོག་རྐྱེན་དང་རྙོག་དྲ་སྣོན་མ་ལྟ་བུ་ཆགས་སོང་སྙམ་པ་མི་ཁ་ཤས་དེ་ལྟར་དྲན་སྲིད། ཧ་ཅང་རྙོག་དྲ་ཚ་པོ་ཡིན། ྋགོང་ས་ལྔ་པ་ཆེན་པོ་ནི་བོད་ཆོས་སྲིད་གཉིས་ཀྱི་དབུ་འཁྲིད་དང་པོ་དེ་ཡིན། ྋརྒྱལ་དབང་ལྔ་པ་ཆེན་པོའི་སྐུ་དུས་བོད་གཞུང་དགའ་ལྡན་ཕོ་བྲང་འཛུགས་གནང་མཛད་པ་དང༌། བོད་གཞུང་དགའ་ལྡན་ཕོ་བྲང་གི་རྒྱུན་འཛིན་གྱི་གཞུང་དེ་ང་ཚོ་ཆགས་ཡོད། ྋརྒྱལ་བ་ལྔ་པས་དོལ་རྒྱལ་འདི་སྨོན་ལམ་ལོག་པའི་དམ་སྲི་ཡིན་པར་ངོས་འཛིན་གནང་བར་མ་ཟད། བསྟན་སྲིད་ཀྱི་དགྲ་བོར་ཡང་བརྩིས་ནས་དྲག་པོ་མངོན་སྤྱོད་ཀྱི་ཕྱག་ལེན་མཛད་ཡོད། དེ་ལྟར་གནས་ཚུལ་དངོས་ཀྱི་ཐོག་ནས་དོལ་རྒྱལ་བསྟེན་མཁན་དེ་ཚོ་བོད་གཞུང་དགའ་ལྡན་ཕོ་བྲང་དང་ཇི་ལྟར་བྱས་ཀྱང་ཅུང་ཟད་མ་འགྲིགས་པ་ཡོང་གི་ཡོད། གནས་ཚུལ་དེ་ཁྱེད་རང་ཚོས་ཞིབ་ཕྲའི་སྒོ་ནས་བསམ་བློ་གཏོང་བ་དང་རྩད་གཅོད་བྱེད་དགོས། སྐུ་མདུན་སྐུ་གོང་མས་དམ་དྲག་མཇུག་གནོན་གནང་ཡོད།
རྡོ་དོན་སྙིང་པོ་ྋརྒྱལ་བ་རིན་པོ་ཆེས་བོད་གཞུང་གི་འགན་འཁྱེར་ནས་སྡོད་རིང་དོལ་རྒྱལ་དང་འབྲེལ་བ་བྱེད་རྒྱུ་རྩ་བ་ཉིད་ནས་ཡག་པོ་མི་འདུག སྔ་མོ་ངས་མ་ཤེས་པར་དོལ་རྒྱལ་བསྟེན་པ་ཡིན། འོན་ཀྱང་རིམ་པས་གནས་ཚུལ་རྟོགས་ཡོང་དུས་ནོར་འཁྲུལ་དང་མ་འགྲིགས་པ་ཡིན་པ་ཤེས་བྱུང༌། དེ་ཡང་མི་སྤྱིར་བཏང་གིས་མཐོང་མི་ཐུབ་པའི་རིགས་རྣམ་དཔྱོད་ཀྱིས་དཔྱད་པ་བྱས། དཔེར་ན་ངས་མཐོང་མི་ཐུབ་པའི་ལྐོག་གྱུར་དང༌། ཤིན་ཏུ་ལྐོག་གྱུར་གྱི་རིགས་ཟན་བརྟག་བསྒྲིལ་བ་དང༌། མོ་བརྒྱབ། དེ་ལྟར་བརྟག་དཔྱད་བྱས་པའི་ཐོག་ནས་ཐག་གཅོད་བྱེད་ཀྱི་ཡོད། ཟན་བརྟག་བསྒྲིལ་བ་ནི་ངའི་མི་ཚེའི་ནང་ལག་ལེན་མང་ཤོས་ཤིག་ཡིན། དཔེར་ན་གནད་དོན་ཞིག་གི་ཐད་ལ་དང་པོ་བསམ་བློ་གཏོང་བ་དང༌། དེ་ནས་འབྲེལ་ཡོད་ཚང་མར་གོ་བསྡུར་གྱིས་མིའི་རྣམ་དཔྱོད་ཀྱི་ཐོག་ནས་དོན་ཚན་གཉིས་གསུམ་ཞིག་གཏན་འབེབས་བྱས། དེ་རྗེས་དོན་ཚན་སོ་སོར་དགེ་སྐྱོན་གང་ཡོད་གསལ་པོར་བཀོད་པ་དེ་དག་བསམ་བློའི་ནང་ནས་གདམ་ག་མ་བྱས་པར་ཟན་བརྟག་བསྒྲིལ་ཏེ་ཐག་གཅོད་བྱེད་ཀྱི་ཡོད། ད་ལྟ་བར་དུ་ངས་གནད་དོན་གལ་འགངས་ཆེ་བའི་རིགས་དེ་ལྟར་ཟན་བརྟག་བསྒྲིལ་ནས་ཐག་གཅོད་བྱེད་ཀྱི་ཡོད་ལ། དངོས་གནས་བསླུ་བ་རྩ་བ་ནས་བྱུང་མེད། དེ་འདྲའི་ཐོག་ནས་དོལ་རྒྱལ་སྤང་བླང་ཡང་ཐག་གཅོད་བྱས་པ་ཡིན། ཕྱིས་སུ་དོལ་རྒྱལ་དམ་དྲག་བྱེད་རྒྱུ་ཡང་དེ་ལྟར་བྱས་ནས་ཐག་གཅོད་བྱས་པ་ཡིན། ྋགོང་ས་ལྔ་པ་ཆེན་པོ་དང་མ་འགྲིགས་པར་སྨོན་ལམ་ལོག་པའི་དམ་སྲི་ལ་ངོས་འཛིན་གནང་བ་ཞིག་ཡིན་དུས། ྋགོང་ས་ལྔ་པ་ཆེན་པོས་དབུ་བཙུགས་པའི་དགའ་ལྡན་ཕོ་བྲང་གི་བསྟན་སྲིད་ཐོག་ལ་ཡག་པོ་མེད་པ་ཧ་ཅང་གསལ་པོ་ཡིན།
དེ་བཞིན་བོད་གངས་ཅན་གྱི་ཆོས་འདི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་སྤུས་དག་པོ་འདི་འདྲ་ཞིག་ཡོད། འོན་ཀྱང་ང་ཚོའི་སྤྱི་ཚོགས་ནང་ཐབས་སྐྱོ་བ་ཞིག་ལ་སངས་རྒྱས་ཀྱི་ཆོས་འདི་གང་འདྲ་ཞིག་ཡིན་པ་ཡག་པོ་ཤེས་ཀྱི་མེད། དཔེར་ན། སྤྱི་ཚོགས་ནང་ནད་ན་ཚ་ཕྲན་བུ་བྱུང་ན་སྔོན་ལ་ཨེམ་རྗེ་མ་བསྟེན་པར་ཐུགས་དམ་ཞུ་གི་ཡོད། དེ་མ་འགྲིགས་པ་མེད་ནའང་ཐུགས་དམ་གནང་མཁན་ཚོས་ལྷས་གནོད་འདུག ཀླུས་གནོད་འདུག ཀླུ་གཏོར་གཏོང་དགོས། ལྷ་བསང་གཏོང་དགོས་ཟེར་བ་ལྟ་བུ་ལས། ནང་པ་སངས་རྒྱས་པའི་ཆོས་ཀྱི་རྩ་བར་བཤད་པའི་བདེན་པ་བཞི་དང༌། དེ་དང་འབྲེལ་བའི་ཐོག་ནས་རྒྱུ་འབྲས་ཀྱི་བླང་དོར་སྐོར་ཤོད་མཁན་མེད་པའམ་ཤོད་རྒྱུ་ཉུང་དྲགས་པ་དེ་ང་ཚོ་རྩ་བ་ནས་ནོར་གྱི་ཡོད་པ་རྗེ་རིན་པོ་ཆེའི་ལམ་རིམ་ཆེ་ཆུང་ནང་ཧ་ཅང་གསལ་པོ་གསུངས་ཡོད། དེ་དང་དེ་འདྲའི་སྔོན་བྱོན་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཚང་མས་གཅིག་གྱུར་དུ་གསུངས་ཡོད། ང་རང་ཚོའི་སྤྱི་ཚོགས་ནང་ནང་ཆོས་དར་ཁྱབ་ཧ་ཅང་ཤུགས་ཆེན་པོ་ཕྱིན་ཡོད། འོན་ཀྱང་རང་བཞིན་གྱིས་ལྷ་གསོལ་ཀླུ་གསོལ་བྱེད་རྒྱུར་དགའ་པོ་བྱེད་པ་འདིར་ཞིབ་ཚགས་པོའི་ཐོག་ལ་བསམ་བློ་བཏང་ན། ནང་པ་སངས་རྒྱས་པའི་ཆོས་ཀྱི་འགྲོ་སྟངས་ཡག་པོ་མ་ཤེས་པ་དང༌། ཉམས་ལེན་བྱེད་སྟངས་ཡག་པོ་མ་ཤེས་པ་དེ་འདྲའི་ཐོག་འགྲོ་བ་དེ་སྤྱི་ཡོངས་ཀྱི་ཞན་ཆ་ཆེན་པོ་རེད། སངས་རྒྱས་ཀྱི་ཆོས་སྤུས་དག་པོ་འདི་ལྷ་གསོལ་ཀླུ་གསོལ་བྱེད་པའི་ཆོ་ག་འདོན་པ་དེ་འདྲའི་ཐོག་ཕྱིན་ན་ཧ་ཅང་ཐབས་སྐྱོ་པོ་ཡིན། ང་ཚོས་སངས་རྒྱས་ཆོས་དང་དགེ་འདུན་ཞེས་སྐྱབས་གསུམ་དུ་ཤོད་ཀྱི་ཡོད། ངོ་བོ་ག་རེ་ཡིན་མིན་ལ་མ་ལྟོས་པར་རྣམ་པ་དྲེགས་པའི་རིགས་དེ་དག་སངས་རྒྱས་དཀོན་མཆོག་ཕར་བཞག་དགེ་འདུན་དཀོན་མཆོག་གི་གྲས་ལའང་ཚུད་ཀྱི་མེད།
རྒྱལ་པོ་སྐུ་ལྔ་ལྟ་བུར་ཆ་བཞག་ནའང་དྲེགས་པའི་ཚུལ་བཟུང་བས་སྐྱབས་ཡུལ་གྱི་གྲས་ལ་སླེབས་ཀྱི་མེད། དགའ་ལྡན་ཕོ་བྲང་གི་ཆབ་སྲིད་དང་འབྲེལ་བའི་བོད་དོན་ཆེད་རྗེ་ཡི་མགུར་ལྷ་བཅུ་གསུམ་གསོལ་མཆོད་བྱེད་པ་དང༌། བརྟན་མ་བཅུ་གཉིས་གསོལ་མཆོད་བྱེད་པ། རྒྱལ་པོ་སྐུ་ལྔ་གསོལ་མཆོད་བྱེད་པ་དེ་དག་ནི་འགྲིགས་པ་ཡིན། བོད་སྤྱི་པའི་དོན་དག་ལ་ཐུག་ཡོད་པས་ལྷ་མི་ཟུང་འབྲེལ་གྱི་ཐོག་ནས་བོད་ཀྱི་དོན་དག་ཅིག་སྒྲུབ་པ་ཆགས་ཀྱི་ཡོད་སྟབས། བོད་དོན་འདི་སངས་རྒྱས་ཀྱི་བསྟན་པ་དང་འབྲེལ་བ་ཡོད། སྔོན་གྱི་ཆོས་རྒྱལ་བཀའ་དྲིན་ཅན་སོགས་དང༌། ལྷག་པར་སློབ་དཔོན་རིན་པོ་ཆེ་བོད་ལ་ཕེབས་ནས་བོད་ཀྱི་མི་མ་ཡིན་གྱི་རིགས་དེ་རྣམས་བཀའ་བསྒོས་གཉེར་གཏད་གནང་བ་དང༌། བོད་རང་ལ་ས་ཆགས་རྡོ་ཆགས་མིན་པར་རྒྱ་གར་སོགས་ནས་ཡོང་བའི་དྲེགས་པ་ཕོ་མོ་རྣམས་ལའང་སློབ་དཔོན་གྱིས་བོད་ཀྱི་སངས་རྒྱས་ཀྱི་བསྟན་པ་སྲུང་སྐྱོབ་བྱེད་རྒྱུའི་དོན་དུ་བཀའ་བསྒོས་གཉེར་གཏད་གནང་བ་ཡང་ཡོད། དེའི་གྲས་ཡིན་ན་འགྲིགས་ཀྱི་ཡོད། གསོལ་སྟངས་ཀྱང་སྐྱབས་སུ་མཆི་ཞེས་གསོལ་གྱི་མེད། གྲོགས་པོ་གྲོགས་མཆེད་ལྟ་བུ་བྱས་ཏེ་གསོལ་གྱི་ཡོད། གྲོགས་པོ་ཀོ་ཐག་མ་གློད་ཨང་གྲོགས་པོ་ཤུགས་བརྒྱབ་ཤོག་ཨང༌། ཞེས་ཞུས་ན་འགྲིགས་པ་ཡིན། ཁྱེད་རང་ཚོའི་ནང་ནས་རྒྱལ་པོ་སྐུ་ལྔ་དང༌། རྗེ་ཡི་མགུར་ལྷ་བཅུ་གསུམ། སྲིད་པའི་ལྷ་ཆེན་དེ་ཚོའི་གསོལ་མཆོད་འདོན་སྐབས། བོད་ཀྱི་བསྟན་སྲིད་དང་འབྲེལ་བའི་གྲོགས་འཕྲིན་ལས་བཅོལ་བ་ལས། རང་ཉིད་ཀྱི་བྱང་ཆུབ་སྒྲུབ་པའི་དོན་ལ་སྐྱབས་སུ་མཆི་ནས་གསོལ་མཆོད་བྱེད་ཀྱི་མེད། དེ་ལྟར་བྱས་ན་སྐྱབས་འགྲོ་དང་འགལ་གྱི་ཡོད།
དོལ་རྒྱལ་དྲེགས་པ་ཚད་ལྡན་མིན་པ་བོད་ཀྱི་ས་དགེ་བཀའ་རྙིང་ཡོངས་ཀྱི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་མང་པོ་ཞིག་གིས་སྨོམ་ལམ་ལོག་པའི་དམ་སྲི་ཡིན་པར་ངོས་འཛིན་གནང་ཡོད། དེ་འདྲ་ཞིག་ལ་རྩ་ཆེན་པོ་བརྩིས་ན་གང་འདྲ་ཡོང་བ་འདུག་གམ། དེར་བརྟེན་གནས་ཚུལ་འདི་སྐོར་དཀའ་ངལ་འཕྲད་ཡོད། གང་ལྟར་དྲེགས་པ་དེ་གསོལ་མཆོད་བྱས་ན་མ་འགྲིགས་པ་དགེ་ལུགས་ཀྱི་བླ་མའི་ནང་སྙན་གྲགས་ཡོད་པ་མཚན་ཐོས་པ་ཙམ་གྱིས་ལག་གཉིས་ཐལ་མོ་སྦྱར་ནས་དད་པ་བྱེད་ཡུལ་ཕུར་ལྕོག་ངག་དབང་བྱམས་པ་དང༌། ཁྲི་ཆེན་ངག་དབང་མཆོག་ལྡན། ལྕང་སྐྱ་རོལ་པའི་རྡོ་རྗེ། ཡོངས་འཛིན་ཡེ་ཤེས་རྒྱལ་མཚན་སོགས་ཀྱི་གསུང་ནང་ཧ་ཅང་གསལ་པོ་འདུག དོལ་རྒྱལ་བསྟེན་གསོལ་བྱས་ན་མི་འགྲིགས་པ་དང་མི་འོས་པ། སྐྱོན་ཡོད་པ་བཅས་ལ་ངོས་འཛིན་གསལ་པོ་གནང་འདུག
ལྷག་པར་ཁྲི་ཆེན་ངག་དབང་མཆོག་ལྡན་དགའ་ལྡན་ཁྲི་པ་གནང་བའི་སྐབས་དགའ་ལྡན་གླིང་ནང་དོལ་རྒྱལ་བསྟེན་མི་ཆོག་པ་དང༌། དོལ་རྒྱལ་གྱི་རྟཻན་མཁར་བཤིག་ནས་ས་ས་མལ་དང་རྡོ་རྡོ་མལ་ལ་སྐྱེལ་གནང་མཛད་པ་སོགས་ལྕང་སྐྱ་རོལ་པའི་རྡོ་རྗེས་མཛད་པའི་ཁྲི་ཆེན་ངག་དབང་མཆོག་ལྡན་གྱི་རྣམ་ཐར་ནང་གསལ་ཐག་ཆོད་བཀོད་འདུག བར་སྐབས་བོད་ནས་དཔར་བསྐྲུན་བྱས་པའི་དེབ་ཅིག་གི་ནང༌། པཎ་ཆེན་བསྟན་པའི་དབང་ཕྱུག་གིས་མཛད་པའི་བཀྲ་ཤིས་ལྷུན་པོའི་བཅའ་ཡིག་ནང༌། དོལ་རྒྱལ་བསྟེན་གསོལ་མི་ཆོག་པ་ཧ་ཅང་གསལ་པོ་གསུངས་འདུག སྐྱབས་འགྲོའི་བསླབ་བྱ་དང་འགལ་གྱི་ཡོད་པ་དང༌། དོལ་རྒྱལ་ཙམ་མ་ཟད་སྤྱིར་བཏང་ང་རང་ཚོ་བོད་པ་འགྲུལ་བསྐྱོད་སྐབས་ལམ་གཡས་གཡོན་གྱི་རྒྱལ་ཁང་དང་བཙན་ཁང་ཡོད་སར་རྟ་བབས་པ་དང་ཞྭ་ཕུད་པ་སོགས་བྱེད་མི་རུང་ཞེས་བཀའ་གནང་འདུག དེ་བདེན་པ་རེད། དངོས་གནས་ལམ་རིམ་གྱི་ཕྱག་བཞེས་གནང་སྟེ་ཧ་ཅང་ཡག་པོ་བྱུང་ཡོད་ཀྱང༌། ཕྱིས་སུ་ྋསྐྱབས་རྗེ་ཕ་བོང་ཁ་རིན་པོ་ཆེས་ཤུགས་ལྡན་བསྟེན་གནང་གི་ཡོད་སྟབས། ཁྲི་བྱང་རིན་པོ་ཆེ་ྋསྐྱབས་རྗེ་ཕ་བོང་ཁའི་ཞལ་སློབ་ཡིན་པར་བརྟེན་དོལ་རྒྱལ་བསྟེན་གནང་གི་ཡོད། དར་སྤེལ་ཤུགས་ཆེན་པོ་གནང་ཡོད། ཞིབ་ཚགས་པོའི་ཐོག་ནས་བཤད་ན་རྒྱུ་མཚན་དེ་འདྲ་རེད། དགོངས་གཞི་འདི་འདྲ་རེད་ཅེས་བཀའ་གནང་ཡོད་ན་གནས་ཚུལ་ཐ་དད་ཡིན།
ྋསྐྱབས་རྗེ་ཕ་བོང་ཁ་རིན་པོ་ཆེ་དང་སྟག་ཕུ་རྡོ་རྗེ་འཆང་གཉིས་ལ་གནས་ཚུལ་ཞིག་བྱུང་བ་རེད། གནས་ཚུལ་ཡོངས་རྫོགས་ཐུགས་ཞིབ་གནང་རྒྱུ་བྱུང་ཡོད་མེད་མི་ཤེས་ཀྱང༌། གང་ལྟར་ྋསྐྱབས་རྗེ་ཕ་བོང་ཁ་ཚད་ཐུབ་ཀྱི་བླ་མ་ཧེ་རུ་ཀའི་རྣལ་འབྱོར་པ་ཆེན་པོ་དཔེ་མེད་ཡོངས་གྲགས་དང༌། ལམ་རིམ་བློ་སྦྱོང་གི་བསྟན་པའི་བདག་པོ་དཔེ་མེད་ཡོངས་གྲགས་རེད། དེ་དག་གིས་དོལ་རྒྱལ་བསྟེན་པ་གནང་སྟངས་ནི་རང་ཉིད་ལྷ་ཡི་རྣལ་འབྱོར་བརྟན་པོ་ཡོད་པའི་ཐོག་ནས་དྲེགས་པ་བྲན་དུ་བཀོལ་བའི་གནས་ཚུལ་ཐ་དད་ཡིན། དཔེར་ན་ང་རང་ཚོའི་བློ་སྦྱོང་ནང་ཆ་བཞག་ན། སྦྱོར་བ་བཞི་ཉམས་ལེན་བྱེད་དུས་མི་དང་མི་མ་ཡིན་ལ་འཕྲིན་བཅོལ་བྱེད་ཚུལ་ཡོད། དེ་རྣམས་རང་ཉིད་ལྷའི་རྣལ་འབྱོར་གྱི་གདེང་དང་ལྡན་པའི་ཐོག་ནས་དྲེགས་པའི་སྲོག་རང་ལ་ཚུར་གཏད་དེ་དྲེགས་པ་བྲན་དུ་བཀོལ་བ་ཞིག་ཡིན་ཀྱང༌། བར་སྐབས་ཀྱི་བྱེད་སྟངས་མང་པོ་ཞིག་ནི་རང་གི་སྲོག་དྲེགས་པ་ལ་ཕར་གཏད་པ་ལྟ་བུ་ལས་དྲེགས་པའི་སྲོག་ཚུར་ལ་གཏད་དེ་དྲེགས་པ་བྲན་ཏུ་བཀོལ་བ་ཞིག་རེད་མི་འདུག ྋསྐྱབས་རྗེ་ཕ་བོང་ཁ་རིན་པོ་ཆེ་དང་ྋསྐྱབས་རྗེ་ཁྲི་བྱང་རིན་པོ་ཆེ་རྣམ་གཉིས་ནི་དངོས་གནས་ཚད་ལོངས་པའི་དགེ་བའི་བཤེས་གཉེན་རེད། ཁོང་རྣམ་གཉིས་ཀྱིས་དྲེགས་པ་བྲན་ཏུ་བཀོལ་གནང་བ་ལས། སྐྱབས་ཡུལ་དུ་བརྩིས་ཏེ་ཉ་ཉུང་མཉམ་སྲེས་རྩ་བ་ནས་གནང་མེད། དེ་ངས་གསལ་པོ་ཤེས་ཀྱི་ཡོད། དེར་བརྟེན་བར་སྐབས་ཀྱི་བྱེད་སྟངས་དེ་རིགས་གནད་འགག་ཆ་ཚང་ཡག་པོ་ཞིག་མ་རྟོགས་པ་དང༌། བློ་འཁྲུལ་བའམ་བློ་དམན་པའི་ཐོག་ནས་དེ་འདྲ་ཞིག་ཏུ་འགྱུར་ཡོད། དེ་སྔ་བོད་དུ་སྐུ་མདུན་སྐུ་གོང་མ་འཚོ་ཞིང་གཞེས་པའི་སྐབས་སུ་དོལ་རྒྱལ་ཡོད་བཞིན་པ་ཡིན་ནའང༌། གྲོང་གསེབ་དང་དགོན་པ་རི་ཁྲོད་ཁ་ཤས་ལ་བསྟེན་མཁན་ཡོད་ན་ལས། ཡོངས་གྲགས་མངོན་གསལ་དོད་པོ་གནང་མེད། སྐུ་མདུན་སྐུ་གོང་མ་དགོངས་པ་རྫོགས་རྗེས་དོལ་རྒྱལ་བསྟེན་མཁན་འཕེལ་རྒྱས་ཕྱིན་པ་དང༌། ལྷག་པར་ཕྱི་ལོ་ ༡༩༥༩ ལོར་བོད་ས་ཤོར་ནས་རྒྱ་གར་ལ་སླེབས་རྗེས་ཚུལ་མཐུན་དུ་མ་བསྡད་པར་གཞི་ནས་གཡམ་རྒྱུག་ཐོག་འགྲོ་ཐལ་ཆེན་པོ་བྱུང་འདུག
སྤྱིར་བཀའ་གདམས་པའི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ་ལ་དངོས་གནས་ཕན་པ་ག་རེ་བྱུང་འདུག་རྩིས་ཤིག་བརྒྱབ་ན༑ ྋསྐྱབས་རྗེ་ཕ་བོང་ཁ་དང་སྟག་ཕུ་རྡོ་རྗེ་འཆང་གཉིས་ཀྱི་ཡང་སྲིད་བོད་དུ་ཕེབས་ནས་ཕྱི་ལོ་ ༡༩༥༩ ལོར་དགུང་ལོ་གཞོན་གཞོན་ཡིན་ཞིང༌། དངོས་གནས་བསྟན་པ་སྤྱི་སྒོས་ལ་མཛད་རྗེས་རླབས་ཆེན་པོ་འཇོག་ཐུབ་རྒྱུའི་རེ་བ་ཆེན་པོ་ཡོད་ཀྱང་གཉིས་ཀ་སྐུ་ཚེ་མ་ཟིན་པ་རེད། དེ་ཚོའི་ཐོག་ང་ཚོས་ཉམས་ཞིབ་བྱེད་དགོས་པ་འདུག གང་ལྟར་དོལ་རྒྱལ་བསྟེན་ནས་འཇམ་མགོན་བླ་མའི་བསྟན་པར་ཁ་ཡོད་ལག་ཡོད་ཀྱིས་མིང་དོན་མཚུངས་པའི་ཕན་ཐོགས་འདི་བྱུང་ཞེས་བཤད་རྒྱུ་མེད་པའི་ཐོག དེ་ལས་ལྡོག་སྟེ་དོལ་རྒྱལ་བསྟེན་གསོལ་བྱས་པ་དང་དོལ་རྒྱལ་བསྟེན་གསོལ་བྱེད་མཁན་གྱི་མིའི་བྱེད་སྟངས་ཀྱིས་རྐྱེན་པས་ཁམས་ཁུལ་དང༌། ལྷོ་ཁ་ཁུལ། གཙང་ཁུལ་བཅས་གང་སར་འདས་པའི་ལོ་དྲུག་ཅུ་རེ་གྲངས་ནང་ཆོས་ལུགས་ཕན་ཚུན་བར་དམ་ཚིག་སེལ་ལྷད་ཆེན་པོ་བྱུང་ཡོད་པ་དང༌། དོལ་རྒྱལ་གྱིས་རྐྱེན་པས་དགེ་ལུགས་པ་ལ་མཐོང་ཕྱོགས་བྱེད་མཁན་མང་དུ་ཕྱིན་པ་དེ་འདྲའི་ཐོག་ནས་འཇམ་མགོན་བླ་མའི་བསྟན་པ་ལ་མི་མཛེས་པ་མཐོང་མཁན་མང་དུ་འགྲོ་བའི་རྐྱེན་རྩ་གཙོ་བོ་དོལ་རྒྱལ་ཆགས་ཡོད། འཇམ་མགོན་བླ་མའི་གསུང་ནང་ལྟ་སྒོམ་སྤྱོད་གསུམ་གྱི་རྣམ་གཞག་ལ་ཕྲན་བུ་མི་མཐུན་པ་ཡོད་པའི་རྐྱེན་གྱིས་དགེ་ལུགས་པར་ཟུར་ཟ་དང་ཀླན་ཀ་བྱེད་མཁན་ཡོང་མི་ཤེས། འཇམ་མགོན་བླ་མའི་འགྲེལ་བཤད་དེ་དག་ནི་རྒྱ་གར་གྱི་མཁས་པ་ཚད་ཐུབ་ཀྱི་གཞུང་ལ་ཁུངས་གཏུགས་ནས་དགོངས་པ་བླངས་ཏེ་མ་རྟོགས་པ་དང་ལོག་པར་རྟོག་པའི་གོ་བ་སྐྱོན་དང་བྲལ་བའི་ཐོག་ནས་མཐའ་དག་གསལ་པོར་གཏན་ལ་ཕབ་ཡོད། བློ་གཟུ་བོར་གནས་པའི་མཁས་པ་ཡིན་ཕྱིན། དེ་སྔ་རྙིང་མའི་ནང་ནས་བསྔགས་བརྗོད་བྱེད་མཁན་ཇི་སྙེད་བྱུང་ཡོད་ལ། དེ་བཞིན་བཀའ་བརྒྱུད་པ་དང༌། ས་སྐྱའི་ནང་ནས་ཀྱང་བྱུང་ཡོད། དགེ་ལུགས་པའི་བསྟན་པ་ཞེས་འཇམ་མགོན་བླ་མས་གཏན་ལ་ཕབ་པའི་ལུང་གི་བསྟན་པ་དང༌། རྟོགས་པའི་བསྟན་པའི་ཡོན་ཏན་ལ་བསམ་བློ་བཏང་ན་དེ་ལ་ཆ་འཇོག་བྱེད་རྒྱུ་ལས་སུས་ཀྱང་བསྙད་འདོགས་བྱེད་ས་རྩ་བ་ནས་མེད། དེང་སྐབས་དོལ་རྒྱལ་བསྟེན་མཁན་དགེ་ལུགས་པ་ཞིག་ཡིན་ཕྱིན་རྙིང་མ་དང་ཆོས་བརྒྱུད་གཞན་བྱས་ན་དོལ་རྒྱལ་གྱིས་ཚར་གཅོད་ཀྱི་ཡོད་ཚུལ་བཤད་པ་དེས་རྐྱེན་པས་ཆོས་ལུགས་ཕན་ཚུན་བར་འགལ་རྐྱེན་ཆེན་པོ་ཆགས་པ་ཧ་ཅང་གསལ་པོ་ཡིན།
ྋརྒྱལ་བ་རིན་པོ་ཆེས་སྔོན་མ་ནས་ཆོས་ལུགས་རིས་མེད་ཐོག་དགོངས་པ་བཞེས་ཀྱི་ཡོད། ཡིན་ན་ཡང་ྋསྐྱབས་མགོན་རིན་པོ་ཆེ་གདན་འདྲེན་ཞུས་པ་ཡིན་ན་དེའི་མཇུག་ཏུ་སྒོ་གསང་འཛུལ་མཁན་གྱི་གབ་འདྲེ་ག་རེ་ཡོད་དམ་བསམ་ནས་ཞེད་སྣང་ཡོང་གི་འདུག་ཅེས་ང་ལ་ཤོད་མཁན་ཡོང་མྱོང༌། དེས་ན་སངས་རྒྱས་ཀྱི་ཆོས་སྤུས་དག་པོ་འདི་ལྷ་གསོལ་ཀླུ་གསོལ་གྱི་ཐོག་ཏུ་ཕྱིན་ན་ཧ་ཅང་ཐབས་སྐྱོ་པོ་ཡིན། ཁ་སང་དབྱིན་ཇིའི་སྦི་སྦི་སིའི་གསར་འགོད་པ་ཞིག་ཐུག་བྱུང༌། ཁོས་རི་བོ་དགེ་ལུགས་པའི་ཆོས་ཟེར་བ་འདི་གཙོ་བོ་དོལ་རྒྱལ་བསྟེན་རྒྱུ་དེ་རེད་ཅེས་བརྗོད་ཀྱི་འདུག གང་ལྟར་དོན་དངོས་མ་ཤེས་པའི་དབང་གིས་གནས་ཚུལ་དེ་འདྲ་ཆགས་ཡོང་གི་འདུག
དོན་ཚན་གསུམ་པ་ཚང་མས་མཁྱེན་གསལ་ཡིན། རིས་མེད་ཆོས་ལུགས་ཕན་ཚུན་བརྩི་བཀུར་བྱེད་རྒྱུ་ཧ་ཅང་གལ་ཆེན་པོ་ཡིན་ཞིང༌། དེའི་ནང་ཚན་ནས་ང་རང་ཚོ་ནང་པ་སངས་རྒྱས་པའི་ཆོས་ལུགས་པ་ནང་ཁུལ་དང༌། ལྷག་པར་དུ་བོད་གངས་ཅན་ལྗོངས་ལ་ཡོད་པའི་དབུ་མ་པ་གཅིག་གྱུར་ཡིན་པས་ས་དགེ་བཀའ་རྙིང་བཞི་པོ་འདི་སྔོན་བྱོན་མཁས་པ་མང་པོ་ཞིག་གིས་རིས་མེད་ཀྱི་ཉམས་བཞེས་གནང་ཡོད། དེས་རིས་མེད་ཀྱི་བསྟན་པ་ལ་ཕན་ཐོགས་ཆེན་པོ་བྱུང་ཡོད་པ་ལོ་རྒྱུས་ནང་ཧ་ཅང་གསལ་པོ་ཡོད། དཔེར་ན། ཐམས་ཅད་མཁྱེན་པ་དགེ་འདུན་རྒྱ་མཚོས་རིས་མེད་བསྟན་འཛིན་གྱི་སྐྱེས་བུ་དམ་པ་གནང་བ་ཡིན་དུས། གཡང་པ་ཆོས་རྗེས་མཛད་པའི་ཐམས་ཅད་མཁྱེན་པ་དགེ་རྒྱ་མཚོའི་རྣམ་ཐར་ནང་སྐབས་དེར་ཐམས་ཅད་མཁྱེན་པས་ཆོས་ལུགས་ཀྱི་གྲུབ་མཐར་ཕྱོགས་རིས་མ་གནང་བར་བརྟེན་གྲུབ་མཐའ་རིས་མེད་པའི་རྒྱལ་བ་ཞྭ་སེར་མོ་བ་ཞེས་མཚན་གསོལ་མཁན་བྱུང་ཡོད། ཁོང་ནི་རྒྱལ་བ་དགེ་འདུན་གྲུབ་པའི་ཡང་སྲིད་འབྲས་སྤུངས་ཀྱི་བླ་མ་དང༌། སེ་འབྲས་ཀྱི་མཁན་པོ་ཡང་ཡིན་པས་དབུ་ཞྭ་པཎ་ཞྭ་སེར་པོ་བཞེས་ཀྱི་ཡོད། ཡིན་ནའང་གྲུབ་མཐའ་རིས་མེད་གནང་གི་ཡོད་སྟབས། རིས་མེད་པའི་རྒྱལ་བ་ཞྭ་སེར་མོ་བ་ཞེས་མཚན་གསོལ་བྱུང་ཡོད། དངོས་གནས་རིས་མེད་གནང་བའི་ཕྱག་སྲོལ་ཡོད་པ་འདི་ནི་ཤིན་ཏུ་གལ་ཆེན་པོ་ཡིན། ངོས་ནས་བོད་པའི་སྤྱི་ཚོགས་ནང་དགེ་ལུགས་པའི་བླ་མ་རྣམས་ལ་འབོད་སྐུལ་ཞུ་རྒྱུར་ས་སྐྱ་བཀའ་རྙིང་རིས་མེད་གསན་ཐུབ་ན་ཡག་པོ་ཡོད། དེ་བཞིན་བཀའ་བརྒྱུད་ཀྱི་བླ་མའི་ནང་ནས་འཇམ་མགོན་བླ་མའི་གསུང་རྣམས་གསན་ཐུབ་ན་ཧ་ཅང་ཡག་པོ་ཡོད་ཅེས་འབོད་སྐུལ་ཞུ་གི་ཡོད། དོན་དག་དེ་ངེས་པར་དུ་མཁྱེན་པ་གནང་དགོས།
སྔར་ངའི་ངོ་ཤེས་ས་སྐྱའི་མཁན་པོ་རིན་ཆེན་ཞུ་བ་ཞིག་ཡོད། ཁོང་ཧ་ཅང་མཁས་པ་ཡིན། ད་ཆ་གཤེགས་ཟིན། ཁོང་རང་ལུགས་ས་སྐྱ་དང་མཁྱེན་བརྩེ་ཆོས་ཀྱི་བློ་གྲོས་ཀྱི་སློབ་མ་གནང་སྟེ། ཁོང་གི་དྲུང་ནས་སྙིང་ཐིག་གི་དབང་ལུང་མན་ངག་གསན་ཏེ་རྫོགས་ཆེན་གྱི་ཉམས་ལེན་གནང་མཁན་ཞིག་རེད། དེ་དང་ཆབས་ཅིག་རྗེ་རིན་པོ་ཆེས་མཛད་པའི་ལེགས་བཤད་གསེར་ཕྲེང་ཁམས་ནས་གཟིགས་ཡོད། རྒྱ་གར་དུ་ཕེབས་རྗེས་གདན་སའི་དགེ་ལུགས་པའི་མཁན་པོ་ཚོ་དང་མཉམ་དུ་བགྲོ་གླེང་འདྲ་མིན་གནང་བ་དང༌། སློབ་སྦྱོང་ཡང་མཉམ་དུ་གནང་ཞིང༌། ཕྱིས་སུ་འཇམ་མགོན་གྱི་དབུ་ཚད་དང་དབུས་མཐའི་གཞུང་རྣམས་ཐུགས་ལ་མངའ་ཞིང་གང་ལྟར་བསམ་གྱིས་མི་ཁྱབ་པ་ཞིག་བྱུང་སོང༌། ཁོང་ནི་སུ་གང་ལ་གོ་བསྟུན་མི་གནང་མཁན། སྣ་ཁུག་དུམ་དུམ་ཞིག་ཡོད། ངས་ཆོས་འགྲེལ་ཞུས་མེད་ཀྱང་ངའི་ཆོས་གྲོགས་ཡིན། ཁོང་ལ་དོགས་དཔྱོད་དང་བཀའ་འདྲི་མང་པོ་ཞུས་མྱོང༌། མཁན་པོ་རིན་ཆེན་ལྟ་བུ་རེ་ཟུང་མ་གཏོགས་མེད། བླ་མ་མཁན་པོ་ཚོའི་ནང་དུ་བོད་གངས་ཅན་པའི་བསྟན་པ་རིས་སུ་མ་ཆད་པ་ཐུགས་རྒྱུད་ལ་མངའ་བ་དང༌། རིས་སུ་མ་ཆད་པའི་གནད་འགག་མཁྱེན་ནས་གསུང་མཁན་ཧ་ཅང་ཉུང་ཉུང་རེད། འདི་བློ་ཕམ་དང་ཐབས་སྐྱོ་པོ་ཡིན། དངོས་གནས་སྔར་བོད་ལ་རིས་སུ་མ་ཆད་པའི་བསྟན་པ་ཉམས་བཞེས་གནང་མཁན་བྱུང་མ་མྱོང་བ་མིན། སྔར་ཡོད་པ་དེ་དག་ཉམས་འདུག དེ་འདྲའི་སྲོལ་བཟང་པོ་ཉམས་པ་སོར་ཆུད་དང་མི་ཉམས་གོང་སྤེལ་བྱེད་ཐུབ་པ་བྱུང་ན་བསམ་པའི་རེ་བ་དང་འབད་བརྩོན་བྱེད་ཀྱི་ཡོད། གནས་ཚུལ་འདི་འདྲའི་སྐབས་སུ་དགེ་ལུགས་པ་ཞིག་གིས་ཐ་ན་རྙིང་མའི་དཔེ་ཆ་ཞིག་སོ་སོའི་ཁང་པའི་ནང་བཞག་པ་ཡིན་ན། དོལ་རྒྱལ་གྱིས་གནོད་པ་སྐྱེལ་གྱི་རེད། ཚར་གཅོད་ཀྱི་རེད་ཅེས་བཤད་ནས་མི་བདེ་བ་བཟོ་གི་ཡོད།
གང་ལྟར་དོན་ཚན་གསུམ་གྱི་ཐོག་ནས་དོལ་རྒྱལ་དམ་དྲག་བྱས་ཡོད། དེ་ཡང་དོན་ཚན་དང་པོ། ྋགོང་ས་ལྔ་པ་ཆེན་པོ་དང་མ་འགྲིགས་པའི་གནས་ཚུལ་ལ་བརྟེན་ནས་དགའ་ལྡན་ཕོ་བྲང་དང་མ་འགྲིགས་པ་ཆགས་ཀྱི་ཡོད་པ་དང༌། དོན་ཚན་གཉིས་པ། སངས་རྒྱས་ཀྱི་བསྟན་པ་སྤུས་དག་པོ་འདི་མ་ཤེས་པ་དང་སྣང་ཆུང་གཡམ་རྒྱུག་བཅས་ཀྱི་གནས་སྟངས་འོག་བོད་ཀྱི་ཆོས་འདི་ལྷ་གསོལ་ཀླུ་གསོལ་གྱི་ཆོས་ལྟ་བུ་ཆགས་རྒྱུའི་ཉེན་ཁ་ཡོད། དོན་ཚན་གསུམ་པ། རིས་སུ་མ་ཆད་པའི་གཞུང་ལུགས་ལ་ཐོས་བསམ་སྒོམ་གསུམ་བྱས་ཏེ་རིས་སུ་མ་ཆད་པའི་བསྟན་པ་འཛིན་སྐྱོང་སྤེལ་ཐུབ་པའི་མིག་ལྟོས་བཟང་པོ་ཞིག་འཛིགས་རྒྱུ་ང་ཚོའི་འོས་འགན་ཡིན། འོན་ཀྱང་དེ་ལས་ལྡོག་ཏེ་ཆོས་བརྒྱུད་ནང་ཁུལ་དབྱེན་སྦྱོར་བྱེད་པ་བཅས་ལ་བརྟེན་ནས་དམ་དྲག་བྱེད་དགོས་བྱུང་བ་དེ་ལྟར་ཡིན།
ཁྱེད་རང་ཚོས་ཤེས་གསལ་འདི་སྐོར་ངས་ཉི་མ་གཅིག་གཉིས་ནང་གློ་བུར་ཧོལ་རྒྱུག་བྱས་པ་གང་ཡང་མིན། ལོ་མང་རིང་བརྟག་ཞིབ་རིམ་པར་བྱས་ཏེ་ཐག་བཅད་པ་ཡིན། སྐྱོན་གནད་མཐོང་བ་དེ་དག་ཤོད་རྒྱུ་ངའི་ལས་འགན་ཡིན། དེ་ཡང་བོད་ཀྱི་བསྟན་སྲིད་ཀྱི་དོན་དང༌། སངས་རྒྱས་ཀྱི་བསྟན་པ་རིན་པོ་ཆེ་སྤུས་དག་པོ་ཡོང་མིན་བཅས་ལ་ཐུག་ཡོད་པར་བརྟེན། ངས་དགེ་སྐྱོན་འཛེམས་ཟོན་སྤངས་ཏེ་ཧ་ཅང་གསལ་པོ་ཞུས་པ་ཡིན། ཡིན་ནའང་ཁ་ཆེ་ཕ་ལུའི་ནང་བཤད་པ་བཞིན། ཁ་ཆེ་ཕ་ལུའི་སྙིང་གཏམ་བཤད་ཡོད་དོ། །ཉན་དང་མི་ཉན་རང་རང་སོ་སོ་རེད། །ཅེས་གསུངས་པ་ལྟར་སོ་སོའི་བསམ་བློ་རེད། ང་ལ་ཡིད་ཆེས་ཡོད་པ་དང༌། ངས་ལམ་སྟོན་བྱས་པ་དེར་ཆ་བཞག་ན་དེ་ལྟར་ཡིན། ཡང་ཧམ་བཤད་དང་རྫུན་བཤད་མིན་པའི་བསྒྲུབ་བྱ་ཡང་དག་པ་ཞིག་ཡོད་ན་གནས་ཚུལ་ཐ་དད་རེད། འོན་ཀྱང་དེ་འདྲ་གང་ཡང་མི་འདུག དེ་སྔ་རྩོད་པ་བརྒྱབ་སྟེ་ལོ་མང་པོ་ཕྱིན་ཀྱང༌། གསལ་པོ་ཆགས་ཐུབ་མེད། གང་ལྟར་རིམ་པ་མང་པོ་ཞིག་གི་སྒོ་ནས་བརྟག་དཔྱད་བྱེད་དུས་མ་འགྲིགས་པ་ཡོད་པ་ཧ་ཅང་གསལ་པོ་རེད། ཐེ་ཚོམ་ཅན་དང༌། རྩོད་པ་ཅན། བཏང་སྙོམས་སུ་མ་བཞག་པར་གསལ་པོ་བཟོ་གལ་ཆེ་བས་ངས་འདིའི་ཐོག་འགྲོ་གི་ཡོད། ང་ལ་ཡིད་ཆེས་མེད་པ་དང༌། ངས་མགོ་སྐོར་གཏོང་གི་འདུག་བསམ་པ། ྋརྒྱལ་བ་རིན་པོ་ཆེས་གནང་སྟངས་འདི་རྙིང་མའི་ངོ་སྲུང་བྱས་པ་རེད་ཅེས་ཤོད་མཁན་ཡོད། དེ་ལྟར་ཡིན་མིན་ཁྱེད་རང་ཚོས་བརྟག་དཔྱད་བྱས་ན་ཤེས་ཀྱི་རེད། རྣམ་ཀུན་གསར་འགྱུར་འགོད་མཁན་ཚོས་ང་ལ་སྐད་ཆ་འདྲིས་དུས་ངས་ཡག་པོ་རེད། གསལ་པོ་བཟོ་དགོས། ངེས་པར་བརྟག་དཔྱད་བྱེད་རོགས། རྒྱ་གར་ནང་གང་འདྲ་འདུག བོད་ནང་ལ་གང་འདྲ་འདུག འདས་པའི་ལོ་རྒྱུས་ལོ་སུམ་བརྒྱ་ཚུན་ཆད་ལ་གནས་ཚུལ་གང་འདྲ་བྱུང་འདུག ནང་པའི་ཆོས་ཀྱི་འགྲོ་སྟངས་གང་འདྲ་རེད་འདུག དེ་ཚོ་ཚང་མར་ཉམས་ཞིབ་ཡག་པོ་བྱེད་དགོས་ཞེས་ཤོད་ཀྱི་ཡོད། ཁྱེད་རང་ཚོ་སྒེར་སོ་སོའི་ངོས་ནས་དོ་སྣང་ཡོད་པ་ཡིན་ན་ཉམས་ཞིབ་ཡག་པོ་བྱེད་རྒྱུ་གལ་ཆེན་པོ་ཡིན། ང་ལ་བོད་བསྟན་སྲིད་དང་དགའ་ལྡན་ཕོ་བྲང་གི་འགན་ཞིག་ཡོད་པ་དང༌། སངས་རྒྱས་ཀྱི་བསྟན་པའི་འགན་ཡོད་པར་བརྟེན་འཇམ་མགོན་བླ་མའི་བསྟན་པ་གསེར་བཙོ་མ་ལྟ་བུ་སྤུས་དག་པོ་འདི་སྒོ་གང་ས་ནས་དྲི་མས་མ་བསླད་པ་ཞིག་བྱུང་ན་བསམ་སྟེ། ངས་བསྟན་པ་བདག་ཐེར་གྱི་ལས་ཀ་འདི་བྱས་པ་ཡིན། རེ་ཟུང་གི་སྣང་བར་མི་འགྲོ་བ་གནས་ཚུལ་ཐ་དད་རེད། ད་དུང་ངོ་རྒོལ་བྱེད་མཁན་ཁ་ཤས་ཡོད། ཤུགས་ཆེ་བ་ཕྱི་རྒྱལ་ནས་བྱེད་ཀྱི་འདུག ཁྱད་པར་མེད་གཏམ་བརྗོད་རང་དབང་རེད། གང་ལྟར་མིས་དོ་སྣང་སླེབས་ཏེ་ཉམས་ཞིབ་བྱེད་ཐུབ་པ་བྱུང་ན་ཡག་པོ་ཡོད། གནད་འགག་མཐོང་གི་མི་འདུག མི་གསོད་པ་དང༌། མེ་རྒྱག་པ། ཉེས་རྡུང་གཏོང་བ་དེ་ཚོའི་གྲས་ཅུང་ཟད་ཉེན་ཁ་ལྕི་པོ་ལྟ་བུ་འདུག་པ་འདི་ལ་གཞི་ནས་དོ་སྣང་གསར་པ་ཞིག་སླེབས་ཏེ་ཉམས་ཞིབ་བྱས་ན། གནས་ཚུལ་གསལ་པོ་ཆགས་ཀྱི་རེད། དེ་རིང་སྤྱི་སྤྱོད་རླངས་འཁོར་ནང་ཡོང་མཁན་དེ་ཚོ་ལམ་བར་དུ་བཀག་ཡོད་པ་རེད་ཅེས་བརྗོད་ཀྱི་འདུག སྔོན་མ་བཀའ་ཤག་ལ་གནས་ཚུལ་ཞུ་བར་ཡོང་བ་ཡིན་ཟེར་མཁན་ཁག་གཅིག་ལ་ཀུན་བདེ་གླིང་གིས་བདེན་པ་བདེན་ཐུབ་ཀྱི་རྒྱུ་མཚན་བཤད་པར་ཡོང་བ་ཡིན་ན་མི་མང་དྲགས་འདུག འཛིང་རེས་གཏོང་བར་ཡོང་བ་ཡིན་ན་མི་ཉུང་དྲགས་འདུག ཅེས་གསུང་མྱོང་བ་དེ་དང་འདྲ་པོ་རེད། མི་བརྒྱ་ཙམ་ཡོད་པ་མིན་ནམ། འཛིང་རིས་གཏོང་བར་ཡོང་བ་ཡིན་ན་མི་བརྒྱས་ཉུང་དྲགས་པ་དང༌། བདེན་པ་བདེན་ཐུབ་ཀྱི་རྒྱུ་མཚན་ཤོད་པར་ཡོང་བ་ཡིན་ན། མི་བརྒྱ་ཐམ་པ་ཡོང་དགོས་དོན་མེད། བཀྲ་ཤིས་བདེ་ལེགས། ཚང་མ་བློ་བདེ་པོ་དང་སེམས་སྐྱིད་པོ་བྱས་ནས་སྡོད། ཅེས་བཀའ་སྩལ།། །།


text:
གུང་ཐང་སྐུ་ཕྲེང་དྲུག་པའི་ངོ་མཚར་གཏམ་རྒྱུད།
གུང་ཐང་སྐུ་ཕྲེང་དྲུག་པ་དང་འབྲེལ་བའི་ངོ་མཚར་གཏམ་རྒྱུད།
ཝང་ཡོན་ཧྥུན་གྱི་བརྩམས། འཆིང་གྲོལ་ཚུལ་ཁྲིམས་རྒྱ་མཚོས་བསྒྱུར།
ཕྱི་ལོ༡༩༤༥ནས་བརྩམས་ཏེ། ཕལ་ཆེར་ལོ་ངོ་བཅུ་ལྷག་གི་རིང་ལ་གུང་ཐང་བསྟན་པའི་དབང་ཕྱུག་མཆོག་མཚན་ཉིད་དགོན་དུ་བཞུགས་པ་རེད། དགུན་ཁར། ཁོང་རིན་པོ་ཆེ་རང་གི་ནང་ཆེན་གྱི་དཔེ་མཛོད་ཁང་དང་དགོན་པའི་འདུ་ཁང་གང་རུང་དུ་རྒྱུན་བཞུགས་ཀྱིས། བློ་སེམས་ཡོངས་རྫོགས་གཞུང་ཆེན་མོ་དག་གི་སྟེང་ལ་གཅིག་ཏུ་ཕྱོགས་པར་མཛད། གངས་རིས་བསྐོར་ཞིང་འདུ་འཛིས་དབེན་པས། འཇིག་རྟེན་ལས་ཕྱི་རོལ་དུ་གྱུར་བ་ལྟ་བུའི་མཚན་ཉིད་དགོན་དུ། ཁོང་གིས་ཆོས་གསུངས་པའི་གསུང་སྙན་མཆོད་རོལ་གྱི་དབྱངས་རྟ་དང་འགྲོགས་ནས་ཉིན་མཚན་བར་མེད་དུ་མཆེད་པས། མི་སེམས་སྤྲོ་དགས་བརྟས་པར་གྱུར། དབྱར་སྟོན་གྱི་དུས་ཚིགས་སུ་བླ་ཆེན་ཁོང་དགོན་པ་ལས་ཕེབས་ནས། མདོ་སྟོད་སྨད་ཁམས་སོགས་ཀྱི་རྩྭ་ཐང་རི་ལུང་ཉུལ་ཅིང་། སྐབས་སུ་བབས་པའི་ཆོས་ཀྱིས་སྐྱེ་འགྲོ་མཐའ་དག་གི་ཆོས་ཀྱི་སྐོམ་གདུང་སེལ་བར་བྱེད། རྙེད་པ་དག་ལས་ཕལ་ཆེ་བ་ཕྱིར་མི་སེར་དབུལ་བོ་དག་ལ་སྦྱིན། རྒྱུན་དུ། དད་ལྡན་དབུལ་བོ་རེ་འགས་ཁོང་ལ་མར་རྡོག་པོ་རེ་ཕུལ་ན། ཁོང་གིས་ཕྱིར་གནང་བ་ནི་ཡར་ཕུལ་བ་ལས་མང་བར་འགྱུར་ཏེ། དེ་ལས་ལྷག་པའི་མར་སྟེར་བའམ། རྩམ་པ་སྒྱེ་མོ་གང་རེ་སྟེར་བ་ཅི་རིགས་སུ་བྱེད། མཚན་ཉིད་དགོན་དུ་བཞུགས་པའི་སྐབས་དེར། གུང་ཐང་རིན་པོ་ཆེའི་ལེགས་མཛད་ཀྱི་སྙན་པ་དག་ཕྱོགས་བཞི་མཚམས་བརྒྱད་དུ་མཆེད་པར་གྱུར་བས། ཁོང་གང་ལ་ཕེབས་ནའང་དེ་རུ་ངོ་མཚར་བའི་མཛད་པ་དང་ཡིད་འཁུལ་བའི་གཏམ་རྒྱུད་འཇོག་པར་བྱེད། སྔོན་དུ་གླེང་བའི་༼སྤྱན་རས་གཟིགས་ཀྱི་དྲི་ཆབ༽ནི་དཔེར་མཚོན་ལྟ་བུ་རེད། ཟིན་ཐོར་འགོད་པར་སྟབས་བདེ་བོ་ཡོང་བ་དང་ཀློག་མཁན་གྱིས་ཕྱོགས་ཡོང་ནས་རྒྱུས་ལོན་པའི་ཆེད་དུ། འདིར་གུང་ཐང་རིན་པོ་ཆེ་མཚན་ཉིད་དགོན་དུ་བཞུགས་སྐབས་དང་ཕྱིས་སུ་བྱུང་བའི་ངོ་མཚར་བའི་གཏམ་རྒྱུད་སྐོར་ཞིག་ངོ་སྤྲོད་བྱེད།
གཏམ་རྒྱུད་དང་བོ། ལྷ་རྒོད་ཀྱི་ཆུ་མིག་ངོ་མཚར་ཅན།
བོད་མི་རྣམས་ལ་བསང་བཏང་ནས་གཞི་བདག་ལ་འདོད་གསོལ་ཞུ་བའི་དུས་ཆེན་ཞིག་ཡོད་པ་རེད། དེར་ལབ་ཙེ་བསྟོད་པ་ཟེར་བ་རེད། དེ་ལ་གཏན་ཁེལ་གྱི་ཉི་མ་མེད་ལ། ཕལ་མོ་ཆེ་ཚོ་བས་ཆོས་ལུགས་ཀྱི་བྱེད་ཐབས་སྤྱད་ནས་གཏན་འཁེལ་བ་རེད། ཚོ་བའམ་ས་ཁུལ། ཡང་ན་སྡེ་བ་གང་དེས་མཆོད་པའི་གཞི་བདག་གི་ལབ་ཙེ་དེ་ཉིད། ཕལ་ཆེར་ཆེས་མཐོ་བའི་རི་རྩེའམ་རྒྱུ་འགྲུལ་གྱི་གནད་དུ་གྱུར་བའི་ཉག་ཁ་སོགས་སུ་རྩིག་པ་རེད། མི་རྣམས་ཀྱིས་ཚོན་མདངས་སྣ་ཚོགས་ཀྱི་མདའ་མོ་དག་མཆོད་རྫས་ཀྱི་གཙོ་བོར་བཟུང་ནས། ལོ་རེར་རང་ཉིད་ཀྱིས་མཆོད་པའི་ཡུལ་ལྷ་དང་དགྲ་ལྷ། སྐྱེས་ལྷ་སོགས་ལ་མདའ་མོ་གསར་བས་བསྟོད་པའི་ཆོ་ག་སྤེལ་བ་རེད་ལ། རྣམ་པ་དེ་ནི་མཛེས་ཤིང་བརྗིད་ཉམས་ཀྱིས་ཕྱུག་པ་རེད། གུང་ཐང་རིན་པོ་ཆེ་དགུང་ལོ་བཞི་ལ་སོན་པའི་སྐབས་སུ། ཁོང་གི་ཞང་པོ་ཨ་བརྟན་ཐུའུ་སིས་ཚོ་བའི་མི་ཚང་མ་བསྡུས་ནས། ཉེ་འཁོར་གྱི་ལྷ་རྒོད་རི་བོར་ལབ་ཙེ་བསྟོད་དུ་སོང་བར་ཁོང་ཡང་མཉམ་དུ་ཆས་པ་རེད། རྗེས་སུ་མི་རྣམས་ཁ་སྐོམ་པ་ལ་བརྟེན། ཨ་བརྟན་ཐུའུ་སིས་ཁོ་ཚང་གི་ལས་ཀ་བ་བླ་མ་སྐྱབས་ཟེར་བ་རི་འདབས་སུ་ཆུ་ལེན་པར་མངགས། བླ་མ་སྐྱབས་འགྲོ་བར་རྩོམ་དུས། སྐབས་དེར་མིང་ལ་པཎ་ཆེན་རྒྱལ་འབོད་པའི་གུང་ཐང་རིན་པོ་ཆེས་གློ་བུར་དུ། “ རི་རྩེ་ན་ཆུ་འདུག ཚང་མ་ང་དང་མཉམ་དུ་འཐུང་བར་འགྲོ། ”ཞེས་བཤད། ཚང་མའི་ཁྲོད་ན་རི་དེར་ཆུ་མེད་མི་སྙམ་མཁན་གཅིག་ཀྱང་མེད། འོན་ཀྱང་ཚང་མ་མཚར་སྣང་གིས་ལོ་ན་ཆུང་བའི་པཎ་ཆེན་རྒྱལ་གྱི་རྗེས་བསྙེགས་ནས་སོང་། གནས་ཤིག་ཏུ་སླེབས་པ་ན། ཁོང་གིས་རྡོ་ལེབ་ཅིག་བཀྱགས་པར་འོག་ཏུ་ཆུ་མིག་ཆུང་ངུ་ཞིག་མངོན། དེར་ཚང་མས་འཕྲོག་རེས་ཀྱིས་འཐུང་ཞིང་། ཅི་ཙམ་འཐུང་ནའང་འཛད་པ་མེད་པ་བྱུང་། ཡ་མཚན་པ་ཞིག་ལ། པཎ་ཆེན་རྒྱལ་གུང་ཐང་སྐུ་ཕྲེང་ལྔ་བའི་ཡང་སྲིད་དུ་ངོས་བཟུང་ནས་བཞག་སྡོམ་དང་གྱེས་པ་ནས། ཆུ་མིག་དེ་ཡང་ཅི་ཡིན་འདི་ཡིན་མེད་པར་སྐམ་པར་གྱུར།
གཏམ་རྒྱུད་གཉིས་པ། རྩིག་པར་དངུལ་སྒོར་སྦྱར་བ།
རིན་པོ་ཆེ་སྐུ་ན་ཆུང་དུས་སློབ་གཉེར་གནང་སྐབས། དགེ་འདུན་སུམ་སྟོང་ལྷག་གིས་མཐོང་མྱོང་བའི་རྣམ་པ་ཞིག་སྟེ། ཉིན་ཞིག སྦྱིན་བདག་ཅིག་གིས་བླ་བྲང་དགོན་པར་མང་ཇ་བསྐོལ་ནས་འགྱེད་ཕོགས་བསྟར། ཕྱག་སྲོལ་བཞིན་རིན་པོ་ཆེར་ཡང་དངུལ་སྒོར་གཅིག་ཐོབ། ཁོང་གིས་དངུལ་སྒོར་བླངས་ཏེ་གང་འདོད་དུ་གཡུགས་པར། དངུལ་སྒོར་དེ་འོད་ཆེམ་ཆེམ་ངང་འདུ་ཁང་གི་རྩིག་པའི་ངོས་སུ་འབྱར་ཅིང་སར་མི་ལྷུང་བར་གྱུར།
གཏམ་རྒྱུད་གསུམ་པ། ཁ་བའི་མཆོད་རྟེན་བོར་བ།
ལོ་ཞིག་གི་དགུན་ཁར། རིན་པོ་ཆེ་སྐུ་ཡུལ་བྱམས་མེ་རུ་ལོ་སར་བར་ཕེབས། ཉིན་ཞིག་ཁ་བ་བབས་པས་ཁོང་རིན་པོ་ཆེས་གྲྭ་བ་རྣམས་དང་ལྷན་དུ་ཁངས་ཀྱི་མཆོད་རྟེན་བཟོས་ནས་རྩེད་འཇོར་རོལ། ས་རུབ་ནས་ཕྱིར་ལོག་ཁར། ཁོང་གིས་གྲྭ་བ་རྣམས་ལ་ཁོང་གིས་བཟོས་པའི་མཆོད་རྟེན་ལ་བདག་ཡག་པོ་བྱ་དགོས་པར་གདམས། ཕྱི་ཉིན་ནམ་ལངས་ནས་ལྟ་དུས། ཐང་གི་ཁངས་སྤུངས་དང་གྲྭ་བ་རྣམས་ཀྱི་མཆོད་རྟེན་སྔར་བཞིན་ཡོད་ནའང་། ཁོང་རིན་པོ་ཆེའི་མཆོད་རྟེན་ཁོ་ན་རྗེས་མེད་དུ་གྱུར་ཡོད་པ་མཐོང་། དེར་ཞིབ་མོས་བརྟགས་པར། སུ་ཞིག་གིས་གཞན་དུ་སྤོར་བའི་རྗེས་ཤུལ་མི་མངོན་ལ། གྲང་ངར་ཤིན་ཏུ་ཆེ་བས་ཞུ་བར་འགྱུར་བའི་གནས་མེད་པའི་ངེས་པ་རྙེད། སྲུང་མཁན་གྲྭ་བ་དག་ལ་དྲིས་ཀྱང་། ཁངས་ཀྱི་མཆོད་རྟེན་གར་སོང་ཤེས་མཁན་མེད་པར་གྱུར།
གཏམ་རྒྱུད་བཞི་བ། གུང་ཐང་སྨན་ཆུ།
༡༩༥༦ ལོའི་དབྱར་ཁར། རིན་པོ་ཆེ་འཁོར་བཅས་ཀྱིས་བཅིབ་རྟ་བཅིབས་ནས་(噶科洛)༼དེང་གི་སི་ཁྲོན་ཞིང་ཆེན་ཁྱུང་མཆུ་རྫོང་ཁོངས།༽ས་ཆའི་བྲག་རི་ཞིག་བརྒྱུད་པར། མི་རྣམས་ཁ་སྐོམ་པར་གྱུར་བའི་སྐབས་ཤིག་ལ། རིན་པོ་ཆེའི་བཅིབ་རྟའི་རྨིག་པ་གློ་བུར་དུ་ཁུང་བུ་ཞིག་ཏུ་ཤོར་བར། དེར་ཆུ་དྭངས་མོ་ཞིག་ཐོལ་ཐོལ་དུ་འཕྱུར་ཏེ། ལྷོག་ལྷོག་བཞུར་བའི་ཆུ་མིག་ཅིག་གྲུབ། ཚང་མ་དགའ་ཐག་ཆོད་དེ་ཆུ་མིག་ལས་ཆུ་བཏུངས་ཤིང་སྐོམ་པ་སེལ། ཆུའི་བྲོ་བ་དེ་འདྲའི་ཞིམ་པོ་མེད་ནའང་ཕོ་བར་ཤིན་ཏུ་འཕྲོད་པ་བྱུང་། མི་རྣམས་ཀྱིས་དེའི་གནས་ཚུལ་ཤེས་ཏེ་ནད་སེལ་ཐུབ་ཚུལ་བསྒྲགས་པ་ན། ཉེ་རིང་གི་མི་མང་བོ་ཆུ་དེ་འཐུང་བར་ལྷགས། འཐུང་མཁན་མང་དུས་མི་ཉིས་སྟོང་ལྷག་ལ་འབུད་ཅིང་། ཕྱིས་སུ་མི་རྣམས་ཀྱིས་ཆུ་མིག་དེ་ལ་གུང་ཐང་སྨན་ཆུ་ཞེས་འབོད་པ་བྱུང་། ༡༩༥༨ལོར་རིན་པོ་ཆེ་བཙོན་ཁང་དུ་ཕེབས་རྗེས། ས་གནས་དེའི་འགོ་ཁྲིད་ཀྱིས་བཀས་བཀོད་རྒྱུད་འཛིན་གྱི་རྨོངས་དད་དུ་བལྟས་ནས་མང་ཚོགས་ལ་འཐུང་དུ་མ་བཅུག འོན་ཀྱང་མང་ཚོགས་རྣམས་ལྐོག་ཏུ་སོང་ནས་འཐུང་བ་སོགས་བྱས། འགོག་མ་ཐུབ་པས། ངན་སེམས་ཅན་དག་གིས་ཆུ་མིག་ཏུ་འབུ་གསོད་བྱེད་ཀྱི་དུག་ཕྱེ་བཏབ། འོན་ཀྱང་དུག་ཕྱེ་དག་འཕྲལ་མར་ཆུ་མིག་ལས་བརྡོལ་བའི་ཆུས་འཁྱེར་བར་བྱེད། ཡང་ལ་ལས་ཁྱི་དང་ཞི་ལའི་རོ་ལྟ་བུའི་བཙོག་པ་དག་ནང་དུ་འཕངས་ནའང་། མི་རྣམས་ཀྱིས་དེ་དག་བསལ་ནས་སྔར་བཞིན་འཐུང་། ལོ་རབས་བརྒྱད་ཅུ་བའི་མགོར་ཆེད་མཁས་པས་བརྟགས་ཏེ། ཆུའི་ནང་དུ་གཏེར་རྫས་ཀྱི་ཆ་འདུས་པས་དངོས་གནས་ནད་སེལ་བའི་ནུས་པ་ཡོད་པར་ཐག་བཅད། སྐབས་དེར། མི་ཞིག་ཕྱུག་པོ་ཆགས་འདོད་ཀྱིས་ཆུ་མིག་ལྕགས་དྲས་བསྐོར་ཞིང་། མི་རེ་ལ་སྒོར་གཅིག་རེ་དང་ནོར་ལུག་ལ་ཟུར་ལྔ་རེ་ལེན་རྒྱུའི་སྲོལ་བཙུགས། རྗེས་སུ་རིན་པོ་ཆེས་ཚུལ་དེ་གསན་ནས་བཀའ་བཀྱོན་དྲག་པོ་གནང་བས། ད་བཟོད་ཁྲལ་ལེན་རྒྱུ་བསྐྱུར་ཏེ་མང་ཚོགས་ཀྱིས་རང་དབང་གིས་འཐུང་ཐུབ་པ་བྱུང་། ད་དུང་། ཆུ་དང་འབྲེལ་བའི་གཏམ་རྒྱུད་ཅིག་ཡོད་དེ། རིན་པོ་ཆེ་མཆོག་མཚན་ཉིད་དགོན་དུ་ཕེབས་རྗེས། དགོན་པ་དེ་གར་རྐང་བ་མི་བདེ་བའི་གྲྭ་བ་མང་བོ་ཡོད་པ་མཐོང་། ཞིབ་ཏུ་དྲིས་པར། རི་ཀླུང་ནས་འབབ་པའི་རྒྱུག་ཆུ་འཐུངས་པ་ལ་རག་ལས་པར་འདུག་པ་ཤེས་པས། ༡༩༥༠ལོར་ཁོང་གིས་དངོས་སུ་བཀོད་པ་བཞག་ནས། སྒང་གི་ཆུ་སྨྱུག་སྦུག་ཏུ་དྲངས་ཏེ་བཞེས་སུ་བཅུག་པས། དེ་ནས་བཟུང་མཚན་ཉིད་དགོན་དུ་ལག་རྟེན་ཐོགས་པའི་གྲྭ་བ་མངོན་གསལ་གྱིས་ཇེ་ཉུང་དུ་སོང་།
གཏམ་རྒྱུད་ལྔ་བ། གུང་ཐང་ཕྱག་རྗེས།
ཀན་སུའུ་ཞིང་ཆེན་བསང་ཆུ་རྫོང་རྒན་གྱ་རྩྭ་ཐང་དུ། བྲག་དཀར་སྒྲུབ་ཕུག་ཅིག་ཡོད་ཅིང་། གསང་སྔགས་ཉམས་ལེན་པས་ཉམས་ལེན་བྱེད་སའི་གནས་མཆོག་ཅིག་ཡིན་པར་གྲགས། ཐེངས་ཤིག་རིན་པོ་ཆེ་རྩྭ་ཐང་གི་མི་རྣམས་དར་རྒྱས་ཡོང་ཕྱིར་སྒྲུབ་ཕུག་དེར་ཆོས་འདོན་དུ་ཕེབས། ཁོང་ཕེབས་རྗེས། མི་རྣམས་ཀྱིས་རིན་པོ་ཆེ་ཁེན་པའི་བྲག་དཀར་ངོས་སུ་ཕྱག་རྗེས་གསལ་ཐག་ཆོད་པ་ཞིག་བཞག་ཡོད་པ་མཐོང་། ང་རང་༡༩༩༤ལོར་ཆེད་དུ་བླ་བྲང་དུ་ཡོང་ནས། རིན་པོ་ཆེས་གནང་བའི་དུས་འཁོར་དབང་ཆེན་ཐེངས་བཅུ་བར་ཉན་དུས། ཨ་རིའི་སྲས་མོ་ལིས་ཡུས་ལེན་སོགས་རིན་པོ་ཆེར་དད་པའི་མི་མང་དང་མཉམ་དུ་རྒན་གྱའི་བྲག་དཀར་ལ་མཇལ་དུ་སོང་། ང་ཚོའི་རླངས་འཁོར་གྱིས་ལམ་མེད་པའི་རྩྭ་ཐང་དུ་ས་རྒྱག་རྡོ་རྒྱག་དུས་ཚོད་འགར་བྱས་རྗེས། ས་བབས་མཐོ་བའི་སྤང་རི་ཞིག་གི་སུལ་དུ་འབྱོར། མཐོ་སར་ཤིན་ཏུ་གཟར་བའི་བྲག་རིས་བཅད་ཅིང་། བྲག་རིས་གཏུགས་པའི་འགག་འཕྲང་དུ་ནགས་ཚལ་སྟུག་པོར་སྐྱེས་འདུག ཆུ་ཕྲན་མི་ཆུང་བ་ཞིག་གྲོག་རོང་ལས་ལྷུང་ལྷུང་འབབ། ང་ཚོས་རླངས་འཁོར་བསྐྱུར་ཏེ་རྐང་ཐང་ལ་བསྐྱོད་ཅིང་། ཆུ་ངོགས་བརྒྱུད་དེ་གྲོག་རོང་གི་མདོར་ཆས། དེ་ནས་རྐང་ལམ་ཕྲ་མོ་ཞིག་དེད་ནས་གཡོན་གྱི་བྲག་རིའི་རྐེད་པར་གནས་པའི་བྲག་དཀར་སྒྲུབ་ཕུག་ཏུ་ཕྱིན། སྒྲུབ་ཕུག་གི་ཁུང་སྒོ་ཤིན་ཏུ་ཆེ་ཞིང་། ནང་དུ་མཆོད་སྒམ་དང་། དེའི་ནང་དུ་འཇིམ་སྐུའང་མི་ཉུང་བ་ཞིག་འདུག ཕུག་པའི་གཡས་ཕྱོགས་ཀྱི་རྩིག་ལྡེབས་སུ་ཕ་བོང་ཆེན་པོ་ཞིག་གསེག་ནས་འདུག་ལ། དེའི་ངོས་སུ་ཕྱག་རྗེས་ཤིག་གསལ་བོར་སྣང་། མཛུབ་མོ་ལྔ་བོའི་ཤུལ་སོ་སོར་གསལ། ཚང་མ་རྗེས་དྲན་གྱི་པར་བསྐྱོན་པར་བྲེལ། མ་ཟད་རང་གི་ལག་པ་ཕྱག་རྗེས་སུ་བཞག་ནས་དངོས་སུ་ཚོར་སྣང་ཇི་འདྲ་ཡོད་པར་བལྟས། མཚོ་ངོས་ལས་རྨིད་བཞི་སྟོང་ལྷག་གིས་མཐོ་ཞིང་། མིའི་རྗེས་ཤུལ་ཀྱང་མཐོང་དཀོན་པའི་བྲག་ཕུག་ཏུ། མི་ཚང་མས་དངོས་སུ་རིན་པོ་ཆེས་དེ་དུས་སྣང་མེད་དུ་བཞག་པའི་ཕྱག་རྗེས་མཐོང་རྗེས། ངོ་མཚར་གྱི་རྣམ་འགྱུར་མི་འཛིན་མཁན་གཅིག་ཀྱང་མེད་པར་གྱུར།
གཏམ་རྒྱུད་དྲུག་པ། ཆོས་སྐྱོང་གླང་གདོང་ཅན་ལ་ཤངས་ཁྲག་བཞུར་བ།
༡༩༥༨ ལོའི་ཟླ་གསུམ་པར། རིན་པོ་ཆེས་མཚན་ཉིད་དགོན་དུ་དད་ལྡན་སེར་སྐྱ་ཁྲི་ཕྲག་ལྷག་ལ། དཔལ་དུས་ཀྱི་འཁོར་ལོའི་དབང་ཆེན་ཐེངས་དྲུག་པ་གནང་རྗེས། ཉེ་འཁོར་གྱི“དཀར་ཆེན་དགོན་”ཞེས་པའི་དགོན་པ་ཆུང་ཆུང་ཞིག་ལ་ཕེབས། དགོན་པ་དེ་ན་ཐང་ག་( ཐང་ག་ནི་བོད་ཀྱི་བྲི་གཞི་ལ་རས་དང་ཤོག་བུ། པགས་པ། གོས་སོགས་གང་རུང་བྱས་ཤིང་། གོས་ཆེན་རི་མོ་ཅན་སྣ་ཚོགས་ཀྱིས་གོང་བཤམས་སྤྲད་པའི་སྒྲིལ་ཆོག་རི་མོར་བྱ་ཞིང་། རི་མོའི་ནང་དོན་ནི་སྣ་ཚོགས་ཏེ། སངས་རྒྱས། མི་སྣ། ཆོས་འཆད་རི་མོ། ཆོས་ཀྱི་གཏམ་རྒྱུད། འཚོ་བའི་གོམས་གཤིས་སོགས་འདུ་བ་རེད།) ཞིག་ཡོད། རིན་པོ་ཆེས་ཆོས་གསུང་བའི་ཚེ། མི་ཞིག་གིས་ཐང་གའི་སྟེང་གི་ཆོས་སྐྱོང་གི་ཤངས་ཁུང་ལས་གློ་བུར་དུ་ཁྲག་དམར་བཞུར་བཞིན་པ་མཐོང་། སྒྲོན་འོད་གསལ་བོ་མེད་པར་བརྟེན། དང་ཐོག་དེ་ཙམ་མི་གསལ་ཡང་རླངས་སྒྲོན་བཀར་ནས་གསལ་བོར་ལྟ་དུས། ཁྲག་ཐིགས་ཀྱི་དབྱིབས་ཁམ་བུ་ལྟ་བུ་ཡིན་པ་མཐོང་། མ་ཟད་ཁྲག་སྐུད་པ་ཕྲ་མོ་ལྟ་བུས་ཕན་ཚུན་སྦྲེལ་འདུག་སྙམ་པ་སྟེར། མི་རྣམས་སྐྲག་ཅིང་མཚར་བར་གྱུར་ལ། མི་ཞིག་གིས་ད་དུང་པར་ཡང་བླངས་འདུག སྐབས་དེར་རྣམ་པ་དེ་དངོས་སུ་མཐོང་བའི་གཉེར་བ་ཆེན་མོ་ཨ་ཁུ་ཐུབ་བསྟན་གྱིས་ཕྱིར་དྲན་བྱེད་བཞིན་གསུང་རྒྱུར། “རིན་པོ་ཆེས་ཉིན་མཚན་གསུམ་ལ་ཆོས་བཏོན་ནའང་ཤངས་ཁྲག་གི་རྒྱུན་མ་ཆད་ཅིང་། སྔར་ལས་མང་བ་བཞུར། དེ་ནི་རིན་པོ་ཆེར་ཆག་སྒོ་མ་བྱུང་བའི་སྔོན་རེད། ཁྲག་རྗེས་ད་དུང་ཡང་མཐོང་ཐུབ། ”ཅེས་ཟེར།
གཏམ་རྒྱུད་བདུན་པ། བསྟན་དར་གླིང་གི་ངོ་མཚར་བྱུང་བ།
དེང་གི་སི་ཁྲོན་ཞིང་ཆེན་ཁྱུང་མཆུ་རྫོང་མཁར་ལས་སྤྱི་ལེ་གསུམ་གྱི་མཚམས་སུ། གུང་ཐང་རིན་པོ་ཆེར་རྟ་ར་ཞིག་ཡོད། ༡༩༥༣ལོའི་ཟླ་གཉིས་པར་རིན་པོ་ཆེ་རྟ་ལ་ལྟ་བར་ཕེབས་དུས། གཙང་འགྲམ་གྱི་ནགས་ཚལ་དུ་ངལ་གསོས་པ་རེད། གནམ་གཤིས་ཤིན་ཏུ་འཁྱགས་པས་ཁོང་གིས་དངོས་སུ་ལག་འགུལ་ནས་ཁང་ཧྲུལ་ཞིག་བཟོས། དེ་ལ་མིང་ཅི་ཞིག་འདོགས་སམ་དགོངས་པའི་ཚེ། སློང་མོ་བ་ཞིག་སླེབས་ནས་མ་ཎི་ཡིག་དྲུག་བརྐོས་པའི་རྡོ་ཞིག་ཁོང་ལ་ཕུལ། མིང་ལ་ཅི་ཟེར་དྲིས་པར། སློང་མོ་བས། “བསྟན་པ་དར་རྒྱས་ཟེར།”ཞེས་སྨྲས་རྗེས་ཕར་སོང་། རིན་པོ་ཆེའི་དགོངས་པར། ཉེ་འཁོར་དུ་རུ་བ་གང་ཡང་མེད་ནའང་། གློ་བུར་དུ་སློང་མོ་བ་ཞིག་སླེབས་ཤིང་། ཤིན་ཏུ་ཟབ་པའི་མིང་ཞིག་ཀྱང་བཤད་སོང་བས་དངོས་གནས་མཚར་རོ་སྙམ། དེ་ནས་ཁོང་གིས་བཟོས་པའི་ཁང་བའི་མིང་ལ་བསྟན་དར་གླིང་ཞེས་བཏགས་ཤིང་། དེར་སྐུ་མཚམས་སུ་བཞུགས་ཏེ་ ༡༩༥༤ལོར་ཀུན་མཁྱེན་འཇམ་པའི་དབྱངས་ཀྱིས་སྐུ་ཚབ་མངགས་ནས། ཁོང་རིན་པོ་ཆེ་བླ་བྲང་བཀྲ་ཤིས་འཁྱིལ་གྱི་ཚོགས་ཆེན་ཁྲི་བར་སྤྱན་འདྲེན་པའི་བར་དུ་བཞུགས། མ་ཎི་ཡིག་དྲུག་ནི(ཡང་ན་ཡི་གེ་དྲུག་མ་ཞེས་འབོད།) བོད་བརྒྱུད་ནང་བསྟན་གྱི་ཆེས་གྲགས་སྙན་འབར་བའི་གསོལ་འདེབས་ཀྱི་ཚིག་སྟེ། སྒྲ་སྒྱུར་བྱས་ན། ཨོཾ་མ་ཎི་པདྨེ་ཧཱུཾ། ཞེས་ཟེར། ལོ་ངོ་བརྒྱ་སྟོང་གི་རིང་ལ་ནང་བའི་ཟབ་ཆོས་པདྨའི་རིགས་ཀྱི་སྙིང་བོར་འཛིན་པ་རེད། ཨོཾ་གྱིས་དེ་བཞིན་གཤེགས་པའི་རིགས་མཚོན་ཞིང་། དེ་བཏོན་པས་རང་གི་ལུས་ངག་ཡིད་གསུམ་སངས་རྒྱས་ཀྱི་སྐུ་གསུང་ཐུགས་གསུམ་དུ་མོས་དགོས་པ་རེད། མ་ཎི་ནི། ལེགས་སྦྱར་སྐད་དུ་ནོར་བུའི་དོན་ཏེ། དེས་རིན་ཆེན་རིགས་མཚོན་པ་རེད། ནོར་བུ་དེ་ཉིད་ཀླུ་དབང་གི་སྤྱི་གཙུག་ལས་བྱུང་བས། དེ་ཐོབ་ཚེ་ས་འོག་ས་སྟེང་གང་དུ་སོང་ཡང་དབང་དུ་མི་འགྱུར་བའི་རིན་པོ་ཆེ་གང་ཡང་མེད་པར་བཤད་པས། མིང་ལ་དགོས་འདོད་ཀུན་འབྱུང་གི་ནོར་བུར་གྲགས་པ་རེད། པད་མེ་ནི། ལེགས་སྦྱར་སྐད་དུ་པདྨའི་དོན་ཏེ། པདྨའི་རིགས་མཚོན་པ་རེད། དེས་ཆོས་ཀྱི་རང་བཞིན་མེ་ཏོག་པདྨ་ཇི་བཞིན་སྐྱོན་གྱིས་མ་གོས་པར་སྟོན་པ་རེད། ཧཱུཾ་གིས་རྡོ་རྗེའི་རིགས་མཚོན་ཞིང་། བྱང་ཆུབ་འཐོབ་པར་སྨོན་པའི་དོན་ཏེ། སྙིང་དོན་ནི། སངས་རྒྱས་ཀྱི་བྱིན་མཐུ་ལ་བརྟེན་ན་ད་བཟོད་བདེན་པ་མཐོང་བར་འགྱུར་ཞིང་། མཆོག་གི་དངོས་གྲུབ་བརྙེས་ཏེ་འགྲོ་བ་མཐའ་དག་སྡུག་བསྔལ་ལས་སྒྲོལ་ཐུབ་པར་བསྟན་པ་ཡིན་ནོ།། དོན་སྒྱུར་གྱི་ནང་དོན་ཕུན་སུམ་ཚོགས་ཏེ། “པད་མཚོའི་ནོར་བུ་ནི་མཆོག་གོ།”ཞེས་པའམ། “བདག་གི་སྤངས་རྟོགས་མཐར་ཕྱིན་ནས་སངས་རྒྱས་སུ་གྱུར་ཅིག”ཅེས་པའམ། “ནོར་བུ་པདྨ། བདག་ལ་སྐུ་གསུང་ཐུགས་ཀྱི་དངོས་གྲུབ་སྩོལ་ཅིག ”ཅེས་པ་སོགས་སུ་བསྒྱུར་ཆོག ཚིག་ཐུང་ངུ་གཅིག་ལའང་དེ་ལྟ་བུའི་ཤིན་ཏུ་ཟབ་པའི་གོ་དོན་ལྡན་པ་ཞིང་། གནའ་ནས་ད་ལྟའི་བར་གྱི་མི་རྣམས་ཀྱི་འཚོ་བའི་ཁྲོད་ཀྱི་སྐྱེ་འཆི་དང་། སྐྱིད་སྡུག ཕུགས་རེ་དང་འདུན་པ་ཐམས་ཅད་དེ་རུ་བསྡུས་ཡོད་པས། གངས་རིའི་ཁྲོད་ཀྱི་བོད་རིགས་སྤུན་ཟླ་རྣམས་ཀྱིས་ཚེ་ཚེ་རབས་རབས་སུ་དེ་ཉིད་ཆད་མེད་དུ་བཟླས་ཤིང་ཟློ་བཞིན་པ་རེད་ལ། དེ་ལ་ནམ་ཡང་ཨ་གསར་མེད་ལ་སུན་པའང་མེད་པ་རེད། བོད་ཡུལ་དུ། མ་ཎི་ཡིག་དྲུག་གང་སར་མཇལ་རྒྱུ་དང་ཐོས་རྒྱུ་ཡོད་དེ། དར་ལྕོག་དང་གླེགས་བམ་དུ་བརྐོས་པ་དང་། མ་ཎི་འཁོར་ལོར་བཟོས་པ་སོགས་མི་མང་གི་སེམས་དང་ངག་སྒོ་ལས་ཆད་པ་མེད་དོ།།
གཏམ་རྒྱུད་བརྒྱད་པ། ཏིང་ཕོར་དུ་མེ་ཏོག་པདྨ་འཁྲུངས་པ།
༡༩༩༡ལོར་གུང་ཐང་རིན་པོ་ཆེས་བླ་བྲང་དུ་བཀའ་ཆོས་གནང་ཞིང་། མཇུག་གྲིལ་བར་ཉེ་དུས། རིན་པོ་ཆེའི་སྐུ་མདུན་དུ་ཆུ་དྭངས་མོས་བཤམས་པའི་ཏིང་ཕོར་དུ། མེ་ཏོག་པདྨ་ཆུང་ཆུང་ཞིག་འཁྲུངས་པ་དེར་འཁོད་ཀྱི་གྲྭ་བ་ཚང་མས་མངོན་སུམ་དུ་གཟིགས། ད་དུང་མེ་ཏོག་ཅན་གྱི་མཆོད་པ་དེ་ཀུན་མཁྱེན་རིན་པོ་ཆེར་ཕུལ་བ་རེད། རྗེས་སུ། སྔོ་བསངས་ཀྱི་ནམ་མཁར་འཇའ་ཚོན་སྣ་ལྔས་ཀུན་ནས་བརྒྱན་པར་གྱུར། མི་རྣམས་ཀྱིས་ཕན་ཚུན་ལ། པདྨ་དང་འཇའ་ཚོན་གྱི་མཚན་མ་ནི་གསུང་ཆོས་ཕུན་སུམ་ཚོགས་པར་འགྲུབ་པའི་རྟགས་སོ་ཞེས་ཡང་ཡང་གླེང་ཞིང་བསྒྲགས་པར་བྱས་སོ།།
དགུ་བ། ཕ་བོང་ལས་སྦལ་བ་བྱུང་བ།
༡༩༨༤ལོར། གུང་ཐང་རིན་པོ་ཆེ་མཆོག་ཀན་སུའུ་ཞིང་ཆེན་གྱི་རྨ་ཆུ་རྫོང་ཉིན་མ་ཞང་ལ་ཕེབས། རྩྭ་ཐང་གི་ཅུང་ཐག་རིང་བའི་མཚམས་སུ་བྲག་རི་ཞིག་ཡོད་པ་དེར་ཆས་ཤིང་། རི་རྐེད་ཀྱི་ས་བབས་ཅུང་དམའ་ཞིང་། རླུང་སྐྱིབས་ལྡན་ལ་ཉི་ཕུག་ཏུའང་གྱུར་བའི་གནས་ཤིག་ལ་གཟིགས་ཞོར། ཞལ་ནས། འདིར་ཁང་བ་རེ་ཕུབ་ནས་ཆོས་འཆད་ས་བྱས་ན་བཟང་རྒྱུ་རེད་མོད། ཕངས་པ་ཞིག་ལ། ཕ་བོང་འདི་དག་བསྣུར་རྒྱུ་དཀའ་མོ་རེད་ཨང་གསུངས། རྗེས་སུ། ས་དེའི་དད་ལྡན་ཚོས་རང་འདོད་ཀྱིས་གནས་དེར་རིན་པོ་ཆེར་ཁང་བ་བསྐྲུན་རྒྱུ་བྱས། ཁོ་ཚོས་འགད་རྫས་ཀྱིས་མཐོ་ཚད་ལ་རྨིད་གཅིག་ལྷག་དང་འཕྲེད་དུ་རྨིད་གཉིས་ལྷག་ལྡན་པའི་ཕ་བོང་ཆེན་པོ་ཞིག་བཀད་པར། དེའི་གསེང་ནས་གློ་བུར་དུ་སྦལ་བ་ཆེན་པོ་ཞིག་ཕྱིར་མཆོངས། དད་ལྡན་མི་མང་གིས་དེ་ཉིད་ངོ་མཚར་དུ་བརྩིས་ཤིང་། ཉི་འོད་མི་མཐོང་ལ་ཁ་ཟས་མི་རྙེད་པའི་ཕ་བོང་གི་གསེང་དུ་ལོ་ངོ་ག་ཚོད་ཅིག་ལ་གསོན་མིན་རྟོགས་ཐབས་བྲལ་བའི་སྦལ་བ་དེ་ཉིད་མཆོད་པར་བརྩམས་པ་ན། མིག་རྡེབ་དབང་ཙམ་ཡང་མེད་པའི་ཡུན་ལ་དེ་ཉིད་གར་སོང་ཆ་མེད་དུ་གྱུར།
གཏམ་རྒྱུད་བཅུ་བ། རྨ་ཆུར་འཇའ་གུར་འཕྲོས་པ།
ལྷུང་ལྷུང་འབབ་པའི་རྨ་ཆུ་ནི་མཚོ་སྔོན་གྱི་མཐོ་ས་ནས་བབས་ཏེ་ཀན་སུའུ་ཕྱོགས་སུ་བཞུར་ཅིང་། ཀན་ལྷོ་ཁུལ་རྨ་ཆུ་རྫོང་གི་ཡངས་པའི་རྩ་ཐང་དུ། ལྟ་ན་སྡུག་པའི་རྨ་ཁུགས་དང་བོའི་རྣམ་པ་ཡོངས་སུ་གྲུབ་ཡོད་ལ། དེ་ནས་བྱང་ཕྱོགས་སུ་ཀྱག་ཀྱོག་གིས་འབབ་པ་རེད། ༡༩༨༨ལོའི་ཟླ་དྲུག་པར། གུང་ཐང་རིན་པོ་ཆེས་དབལ་བན་ཚང་གིས་ཞུས་པའི་རྣམ་པ་ཤིན་ཏུ་རྒྱ་ཆེ་བ་སྔར་བྱུང་མ་མྱོང་བའི་དབང་ཆེན་དེ་ཡོངས་སུ་གནང་གྲུབ་རྗེས། རྨ་ཆུ་རྫོང་དུ་ཕེབས་ནས་ཉིན་གཉིས་ལ་སྐུ་ངལ་གསོས། ཉིན་ཞིག་གི་ཞོགས་པར། རིན་པོ་ཆེས་ཞབས་ཕྱི་དང་རྫོང་གི་ལས་བྱེད་པར། དེ་རིང་ཕྱི་དྲོ་རྨ་ཆུ་ལས་འཇའ་ཚོན་འཕྲོ་རྒྱུ་རེད། ང་ཚོས་འཇའ་ཚོན་གྱི་མདུན་དུ་པར་རེ་བསྐྱོན་ན་ཇི་འདྲ་ཞེས་གསུངས། མི་རྣམས་ཀྱིས་ནམ་མཁར་བལྟས་པར། སྤྲིན་བྱེའུ་མགོ་ཙམ་ཡང་མཐོང་ཡུལ་ན་མེད་པར་ཤིན་ཏུ་སྔོ་བསངས་ལ། ཆར་བ་ཞིག་འབབ་རྒྱུའི་རྟགས་དང་མཚན་མ་གང་ཡང་མེད་པས། ཁ་ནས་ཅང་མ་བཤད་པ་མ་གཏོགས་སེམས་ཐེེ་ཚོམ་གྱི་རྒྱ་རུ་ཚུད། ཕྱི་དྲོར་ཉི་མ་ནུབ་ཕྱོགས་ནས་ཅུང་གཟུར་བའི་སྐབས་དེར། གློ་བུར་དུ་སྤྲིན་འཁྲིགས་ཤིང་ཆར་བའང་ཟམ་ཟིམ་དུ་བབས། ཅུང་ཙམ་གྱིས་ཆར་བ་བཞག་ཅིང་གནམ་ངོ་དྭངས་པར་གྱུར་ལ། ཁྱོན་ཆེ་བའི་རྨ་ཆུའི་ཡང་སྟེང་དུ་ཚོན་མདངས་རབ་ཏུ་གསལ་བའི་འཇའ་ཚོན་འཕྲོས། དེེར་འཁོད་ཚང་མས་དགའ་འབོད་གཏོང་ཞིང་། རིན་པོ་ཆེའི་མ་འོངས་སྔོན་གཟིགས་ཀྱི་མཛད་པར་ངོ་མཚར་ངང་དད་ཅིང་གུས་པར་གྱུར་ ཏོ།།
གཏམ་རྒྱུད་བཅུ་གཅིག་པ། གཙུག་ལག་ཁང་གི་ངོ་མཚར་བྱུང་བ།
༡༩༨༥ལོའི་ཟླ་བཅུ་བར། བླ་བྲང་བཀྲ་ཤིས་འཁྱིལ་གྱི་ཚོགས་ཆེན་འདུ་ཁང་བསྐྱར་བཞེངས་ཀྱི་ཆེད་དུ། གུང་ཐང་རིན་པོ་ཆེས་འཐུབ་ཚབ་ཚོགས་པ་ཁྲིད་ནས་བོད་ལྗོངས་སུ་ལྷ་ཁང་འཛུགས་བསྐྲུན་གྱི་བརྟག་ཞིབ་ལ་ཕེབས། ལྷ་ས་རུ་ཁོང་རིན་པོ་ཆེ་མཆོག་སེར་འབྲས་དགེ་གསུམ་གྱིས་མཚོན་པའི་དགེ་ལུགས་པའི་ དགོན་པ་དག་ལ་མཇལ་ཞིང་། མཆོད་འབུལ་ཕོགས་འགྱེད་གྱ་ནོམ་པ་བསྟར། དེར་མ་ཟད། དགའ་ལྡན་དགོན་པར་གསུང་ཆོས་གསུང་སྐབས། ཁྱད་མཚར་བའི་རྟགས་མཚན་དུ་མ་བྱུང་། ཁོང་རིན་པོ་ཆེ་གཙུག་ལག་ཁང་དུ་ཕེབས་སྐབས། སྒོ་དྲུང་དུ་བོད་ཀྱི་རྒན་མོ་ལོ་ལོན་ཞིག་གིས་དུང་དཀར་ཞིག་ཕུལ། སྔོན་གུང་ཐང་རིན་པོ་ཆེའི་སྐུ་ཕྲེང་དང་བོ་ཁྲི་ཆེན་དགེ་འདུན་ཕུན་ཚོགས་ཀྱིས། ཀུན་མཁྱེན་འཇམ་དབྱངས་བཞད་པ་མདོ་སྨད་དུ་བླ་བྲང་དགོན་པ་འདེབས་པར་ཕེབས་སྐབས་ ཕུལ་བའང་ཆོས་ཀྱི་སྒྲ་དབྱངས་མཚོན་པའི་དུང་དཀར་ཞིག་ཡིན་ལ། རྗེས་སུ་དངོས་གནས་སངས་རྒྱས་ཀྱི་བསྟན་པ་མདོ་ཁམས་སུ་ཁྱབ་པར་སྤེལ་ཐུབ་པ་བྱུང་། སྔོན་སྐུ་ཕྲེང་གསུམ་པ་གུང་ཐང་བསྟན་པའི་སྒྲོན་མེས་གཙུག་ལག་ཁང་དུ་རྗེ་བཙུན་འཇམ་པའི་དབྱངས་ཀྱི་ལྡེབས་རིས་ལ་ཁ་བཏགས་ཕུལ་བར། ཁ་བཏགས་དེ་ཉིད་འཇམ་པའི་དབྱངས་ཀྱི་ཐུགས་ཀའི་ཐད་ཀར་འབྱར་བ་བྱུང་། ལོ་ཉིས་བརྒྱའི་རྗེས་སུ། གུང་ཐང་སྐུ་ཕྲེང་དྲུག་པ་མཆོག་ཡང་བསྐྱར་ལྡེབས་རིས་དེའི་མདུན་དུ་ཕེབས་ནས། ཁ་བཏགས་ཕུལ་བའང་དེ་ག་ནང་བཞིན་འཇམ་པའི་དབྱངས་ཀྱི་ཐུགས་ཀར་འབྱར་ནས་མི་ལྷུང་བའི་ངོ་མཚར་གྱི་མཛད་པ་བྱུང་། ཡུན་རིང་བོའི་བར་དུ་ཁ་བཏགས་དེ་ཉིད་མ་ལྷུང་ནའང་། ཕྱིས་སུ་མཇལ་བ་དག་གིས་དེའི་སྟེང་དུ་ཁ་བཏགས་མང་བོ་འཕངས་པས་མཉམ་དུ་ལྷུང་། སྐབས་དེར་རྣམ་པ་དེ་དངོས་སུ་མཐོང་བའི་མཇལ་བ་དག་གིས། རྗེ་བཙུན་འཇམ་པའི་དབྱངས་ཀྱིས་གུང་ཐང་རིན་པོ་ཆེའི་ཁ་བཏགས་བཞེས་སོ་ཞེས་ཡང་ཡང་ གླེང་།
གོང་སྨྲས་ཀྱི་ངོ་མཚར་གཏམ་རྒྱུད་དེ་ལྟ་བུ་ད་དུང་ཡང་བགྲང་གིས་མི་ལང་བར། ཡངས་པའི་རྩྭ་ཐང་ཆེན་མོའི་ཕྱོགས་ཕྱོགས་སུ་མཆེད། གཏམ་རྒྱུད་འདི་དག་གཅིག་ནས་གཅིག་ཏུ་བརྒྱུད་པར། ཁོང་གི་བླ་ན་མེད་པའི་ཡོན་ཏན་ལ་དད་པ་ཟོལ་མེད་ཀྱི་དད་ལྡན་དག་གིས་ནི། ཤིན་ཏུ་བསམ་གྱིས་མི་ཁྱབ་པའི་གནས་སུ་འཛིན་པར་བྱེད་དོ།། གཏམ་རྒྱུད་འདི་དག་གི་ནང་དུ་གུང་ཐང་རིན་པོ་ཆེའི་ཁྱད་དུ་འཕགས་པའི་ཡོན་ཏན་དངོས་མཚོན་བྱེད་མིན་པ་གཅིག་ཀྱང་མེད་ལ། དེ་དག་ལས་ཀྱང་དང་བ་དང་ངོ་མཚར་འདྲེན་པ་གཅིག་ནི། ཁོང་རིན་པོ་ཆེས་ཁེངས་པ་བསྐྱུངས་ཏེ། ངོ་མཚར་བའི་བྱུང་བ་འདི་དག་གིས་རང་ཉིད་ངོམ་སོ་གཏན་ནས་མི་བྱེད་པ་དེ་རེད་དོ།།
ཡོང་ཁུངས་བོད་ནང་གི་དྲ་བ།


text:
༈ གནས་མཆོག་རྡོ་རྗེ་གདན་དུ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་གཞུང་འབྲེལ་མཁན་པོའི་ཕྱག་འཁྱེར་བསྩལད་པ།
སྟོན་པ་ཐུགས་རྗེ་ཅན་མངོན་པར་སངས་རྒྱས་ས་གནས་མཆོག་རྡོ་རྗེ་གདན་དུ་མཚན་མཆོག་གསུམ་ལྡན་གྱི་༸སྐྱབས་རྗེ་གདུང་སྲས་ཨ་བྷི་ཀྲྀ་ཏ་བཛྲ་རིན་པོ་ཆེ་མཆོག་དང་། ༸སྐྱབས་རྗེ་གདུང་སྲས་ཨ་བྷཱ་ཡ་བཛྲ་རིན་པོ་ཆེ། ༸སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེ་རྣམ་པ་གསུམ་ཚོགས་ཀྱི་མགོན་དུ་ཆིབས་བསྒྱུར་བཀའ་དྲིན་བསྐྱངས་ནས། དཔལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་སྨོན་ལམ་ཆེན་མོ་སྐབས་དྲུག་པ་འཚོགས་བཞིན་པའི་གནས་དུས་ཕུན་སུམ་ཚོགས་པའི་སྐབས་དང་སྟབས་བསྟུན་ནས། སྨོན་ལམ་ཉིན་བདུན་པ་སྟེ་སྤྱི་ལོ་ ༢༠༡༨ ཟླ་བ་ ༡༡ ཚེས་ ༡༢ ཉིན་གྱི་ཞོགས་པ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་མཁན་པོ་གསར་པ་དྲུག་ལ་བྱང་ཆུབ་ཀྱི་ཤིང་རིན་པོ་ཆེའི་དྲུང་དུ་བཤད་གྲྭ་འདིའི་བསྟན་པའི་བདག་པོ་༸སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེ་མཆོག་གིས་མཁན་པོའི་ཕྱག་འཁྱེར་བསྩལད་ཡོད།
མཁན་པོའི་ཕྱག་འཁྱེར་སྩོལ་སྟངས་ཀྱི་རིམ་པ་ནི། རྫོང་སར་བཤད་གྲྭ་ཆོས་ཀྱི་བློ་གྲོས་སུ་གཞུང་ཆེན་བཀའ་པོད་ལྔའམ་གྲགས་ཆེན་བཅོ་བརྒྱད་ཆ་ལག་དང་བཅས་པར་སློབ་གཉེར་མཐར་ཕྱིན་ནས། བཤད་གྲྭའི་འཛིན་སྐྱོང་གི་ངོས་ནས་སྐྱོར་དཔོན་དང་དགེ་རྒན་གྱི་མཚན་གནས་རིམ་པར་གསོལ་བ་གང་ཞིག་ལ། རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་དགེ་རྒན་གྱི་མཚན་ཐོག་ནས་དཔེ་ཁྲིད་དང་ཞབས་ཞུ་ཉུང་མཐར་ལོ་གསུམ་ལ་ཞུས་ཟིན་པའི་ཆ་རྐྱེན་ལྡན་པ་གཞིར་བྱས། དེའི་སྟེང་དུ་༸སྐྱབས་རྗེ་མཁྱེན་བརྩེ་རིན་པོ་ཆེས་བཀའ་བརྟག་དགོངས་དཔྱད་གནང་ནས་མཐའ་མའི་གཏན་འབེབ་གནང་གི་ཡོད།
༸སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེ་མཆོག་གིས་མཁན་པོ་གསར་པ་དྲུག་ལ་མཁན་པོའི་ཕྱག་འཁྱེར་བསྩལད་གྲུབ་པ་དང་བཀའ་སློབ་ཕེབས་དོན། “སྤྱིར་གཏང་མི་ཚང་མ་སེམས་ཁྲལ་མི་ཡོང་བའི་སྨོན་ལམ་རྒྱག་གི་ཡོད་རེད། ཡིན་ན་ཡང་རྫོང་སར་བཤད་གྲྭ་ ‘སེམས་ཁྲལ་ཙམ་ཡང་འབྱུང་བར་ཤོག།།’ ཟེར་ནས་ཉི་མ་རྟག་པར་སེམས་ཁྲལ་འབྱུང་བར་ཤོག་ཅེས་སྨོན་ལམ་རྒྱག་གི་ཡོད་རེད། དེ་ཡིན་དུས་དེ་རིང་གི་མཁན་པོ་ཚོ་ཤཱཀྱ་ཐུབ་པའི་བསྟན་པ་ཉམས་ས་རེད་བསམས་ནས་སེམས་ཁྲལ་གྱིས་ཉིན་མོ་ཟས་ཟ་མི་འདོད་པ་དང། མཚན་མོ་གཉིད་མི་ཁུག་པར་ཆགས་པར་ཤོག་ཟེར་ནས་སྨོན་ལམ་རྒྱག་གི་ཡོད། དེ་དེ་བཞིན་དུ་འགྲུབ་པར་ཐམས་ཅད་ཀྱིས་མཐུན་འགྱུར་གནང་རོགས་གནང་།” ཞེས་བཀའ་སློབ་བསྩལད་ནས་མཛད་རིམ་ལེགས་པར་གྲུབ་བོ། །
གནས་མཆོག་རྡོ་རྗེ་གདན་ནས་སྤེལ།


text:
བོན་གྱི་བཀའ་འགྱུར་གློག་འདོན་ཆེན་མོ།
[ཟླ་ཚེས། 2019-01-20 20:59:02][རྩོམ་པ་པོ། ཚུལ་ཁྲིམས་ཡེ་ཤེས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གཡུང་དྲུང་བོན་གྱི་སྐྱབས་འབངས་སུ་གཏོགས་པའི་གཡུང་དྲུང་སྤུན་གྲོགས་རྣམས་ལ་ཆེད་ཞུ། ད་ལམ་ཞྭ་དཀར་བསྟན་པའི་གཙུག་རྒྱན་སྐྱབས་རྗེ༧གཡུང་དྲུང་གླིང་གི་མཁན་རིན་པོ་ཆེས་རྒྱལ་བའི་སྐུ་གསུང་ཐུགས་ཀྱི་རྟེན་དོན་མཚོན་པའི་བོན་གྱི་བཀའ་འགྱུར་ཆེན་མོའི་དཔེའུ་ཙེའི་སྒྲ་སྒམ་ལེགས་གྲུབ་བྱུང་བའི་བརྡ་སྦྱོར།
བོན་གྱི་གདན་ས་ཆེན་མོ་རུ་ལག་གཡུང་དྲུང་གླིང་།
གཡུང་དྲུང་གླིང་གི་མཁན་ཆེན༧སྐྱབས་རྗེ་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེ།
བཀའ་འགྱུར་ལྷ་ཁང།
བཀའ་འགྱུར་གཏོང་ཐབས་ཀྱི་གསལ་བཤད། རྒྱང་འཛིན་ཡོ་ཆས་ཀྱི་ཐོག་ནས་བཀའ་འགྱུར་གཏོང་ཐབས་ལ་རྣམ་པ་གསུམ་ཡོད།
༡ བཏོན་ཐབས་དང་པོ། རྒྱང་འཛིན་ཡོ་ཆས་ཀྱི་ཐོག་ནས་གནོན་ན། བཀའ་འགྱུར་གྱི་མགོ་ནས་མཇུག་བར་བཏོན་ཐུབ་ཀྱི་ཡོད།
༢ བཏོན་ཐབས་གཉིས་པ། རྒྱང་འཛིན་ཡོ་ཆས་ཀྱི་ཐོག་ནས་གནོན་ན། བཀའ་འགྱུར་གྱི་སྡེ་ཚན་གང་དགོས་གདམ་བསལ་བྱེད་ཐུབ།
༣ བཏོན་ཐབས་གསུམ་པ། རྒྱང་འཛིན་ཡོ་ཆས་ཀྱི་ཐོག་ནས་གནོན་ན། བཀའ་འགྱུར་གྱི་སྡེ་ཚན་གང་གདམ་ཟིན་དེ་ལས་བཀའ་འགྱུར་གྱི་སྡེ་ཚན་གཞན་གྱི་དབུ་འཛུགས་མི་བྱེད་པར་མཚམས་འཇོག་བྱེད་ཐུབ།
དཀར་ཆག
རྒྱལ་བའི་བཀའ་འགྱུར་རིན་པོ་ཆེའི་བྱུང་རབས་དང་ཀློག་འདོན་གྱི་ཕན་ཡོན་རིན་ཆེན་ཚོམ་བུ་བཞུགས་སོ།།
ས་དང་ལམ་གྱི་རིམ་པ་ཡོངས་སུ་བགྲོད་དེ་རང་དོན་དུ་བོན་སྐུ་བདེ་བ་ཆེན་པོའི་གོ་འཕང་བརྙེས་ཀྱང་། གཞན་དོན་དུ་ལྔ་བརྒྱ་དུས་ཀྱི་སྙིགས་མ་རྩོད་ལྡན་ཚེ་ལོ་བརྒྱ་པའི་འདྲེན་སྟོན་མཆོག་གི་སྤྲུལ་སྐུ་རྣམ་མཁྱེན་རྒྱལ་བ་གཤེན་རབ་མི་བོ་མཆོག ཡབ་རྒྱལ་བོན་ཐོད་དཀར་དང་ཡུམ་ཡོ་ཕྱི་རྒྱལ་བཞད་མ་གཉིས་ཀྱི་སྲས་སུ་རྟག་གཟིགས་འོལ་མོ་ལུང་རིང་གི་ཡུལ་དབུས། སྐུ་མཁར་བར་པོ་སོ་བརྒྱད་དུ༼སྤྱི་ལོའི་སྔོན་གྱི་མི་ལོ་༡༦༠༡༧ལ་༽སྐུ་འཁྲུངས་ཤིང་འགྲོ་བ་གང་འདུལ་གྱི་ཐབས་དང་ཐུགས་རྗེ་འགག་པ་མེད་པའི་མཛད་ཆེན་སུམ་བརྒྱ་དྲུག་བཅུ་དང་། མཛད་པ་བཅུ་གཉིས་ཀྱི་སྒོ་ནས་བོན་བསྟན་ཞིང་། མཛད་ཆེན་དེ་རྣམས་ཀྱི་ཁོངས་སུ་གསུང་པའི་དྲང་ངེས་ཀྱི་བཀའ་དང་། ཕྱི་ནང་གསང་གསུམ། སྒོ་བཞི་མཛོད་ལྔ། ཐེག་པ་རིམ་དགུ། བརྒྱད་ཁྲི་བཞི་སྟོང་གི་བཀའ་ཐམས་ཅད་བཀའ་འཁོར་རིམ་པ་གསུམ་གྱི་ཁོངས་སུ་འདུས་པ་ནི། ཡེ་ཤེས་གསལ་སྒྲོན་ལས། བཀའ་རབ་འབྱམས་ཐེག་པ་བོན་གྱི་རྒྱ་མཚོ་ཡང་། མདོ་རུ་བསྡུས་ན་བཀའ་ཐོག་མཐའ་བར་གསུམ་དུ་འདུས་ཏེ། དེ་ཡང་བཀའ་དང་པོ་རྒྱུ་འབྲས་ཐེག་པ་རིམ་དགུ་རུ་གསུངས། བར་པ་བདེན་གཉིས་སྒོ་བཞི་མཛོད་དང་ལྔ་རུ་གསུངས་པ་དང་། ཐ་མ་དོན་དམ་ཕྱི་ནང་གསང་གསུམ་དུ་གསུངས་པ་དང་གསུམ་མོ། ཞེས་གསུང་པའི་བཀའ་འཁོར་རིམ་པ་གསུམ་གྱི་ཁྱབ་ཁོངས་སུ་ཐུན་མོང་གི་རིག་གནས་སྤྱི་དང་། ཐུན་མིན་ནང་དོན་རིག་པ་མདོ་སྔགས་སེམས་གསུམ་གྱི་བརྗོད་བྱ་དང་རྗོད་བྱེད་ཕུན་སུམ་ཚོགས་པའི་བཀའ་འགྱུར་རོ་ཅོག་ཕལ་ཆེར་ཕྱོགས་གཅིག་ཏུ་བསྒྲིགས་པའི་གདམས་ངག་གི་ཚོམས་ཆེན་མོ། །ཞང་བོད་རིག་གནས་ཀྱི་མ་ལག་ཡོངས་སུ་ཚང་པའི་སྲིད་གསུམ་འགྲོ་བའི་མཆོད་སྡོང་ཆེན་མོ་རྒྱལ་བའི་བཀའ་འགྱུར་རིན་པོ་ཆེའི་མཚན་དོན་ཡོངས་སུ་ཚང་པའི་གཡུང་དྲུང་བོན་གྱི་བཀའ་འགྱུར་རིན་པོ་ཆེ་འདི་ཉིད་དོ། །
དེ་ཡང་ལོ་རྒྱུས་བྱུང་རབས་ཀྱི་དབང་དུ་བྱས་ན་དང་པོར་དབུ་བརྙེས་པ་དང་། བར་དུ་ཡོངས་སུ་གྲུབ་པ། ཐ་མར་དར་ནུབ་བྱུང་ཚུལ་བཅས་སྤྱི་ཡི་འཆིང་ཆེན་མོ་གསུམ་གྱི་བདག་ཉིད་དོ། །
དང་པོ་ནི།༽བོན་གྱི་ལོ་རྒྱུས་ཁྲོད་དུ་གྲགས་པའི་གསས་ཁང་དཀར་ནག་བཀྲ་གསལ་ལམ་དོན་འཐོབ་བོན་གྱི་དཔེ་མཛོད་ཁང་ཆེན་མོ་དེར་རྟག་གཟིགས་འོལ་གླིང་གི་གདུང་རྒྱུད་རྒྱལ་པོ་སྡེ་དྲུག་གི་ནང་ཚན་རྒྱ་རྗེ་ཀོང་ཙེ་འཕྲུལ་རྒྱལ་ལ་དམུ་སྲས་འགྲོ་བའི་མགོན་པོས་༼སྤྱི་ལོའི་སྔོན་གྱི་མི་ལོ་༡༣༥༡༧ལ་༽ བསྟན་པ་རྗེས་སུ་བཞག་པ་ནས་རྒྱལ་བའི་བཀའ་འགྱུར་རིན་པོ་ཆེ་དབུ་བརྙེས་ཤིང་། དེ་ཡང་བསྟན་པ་གཉེར་གཏད་ཀྱི་མདོ་ལས། དེ་ནས་སྒོ་བཞི་མཛོད་དང་ལྔ་ཡི་བོན། རིན་ཆེན་གླེགས་བམ་བྱེ་བ་དུང་ཕྱུར་བཅས། དཀར་ནག་བཀྲ་གསལ་བསྟན་པ་རྗེས་སུ་བཞག ཅེས་གསུངས་སོ།།
གཉིས་པ།༽ མདོ་འདུས་ལས། ང་ནི་མྱ་ངན་འདས་འོག་ཏུ། མདོ་འབུམ་རྒྱུད་མཛོད་བཞིར་ཕྱེས་ལ། འཁོར་རྣམས་བཀའ་ནི་བསྡུ་བར་གྱིས། སྟོན་པ་གནས་འཁོར་དུས་དང་བོན། ཕུན་སུམ་ཚོགས་པ་ལྔས་ཤོད་ཅིག ཅེས་གསུང་པ་ལྟར། གསུང་གི་བསྟན་པའི་འདུལ་དཔོན་ཆེན་མོ་གདུང་སོབ་མུ་ཆོ་ལྡེམ་དྲུག་གཙོས་པའི་བསྡུ་འཁོར་བཅུ་གསུམ་གྱིས་རྒྱལ་བའི་བཀའ་ཐམས་ཅད། ཕུན་སུམ་ཚོགས་པ་མདོ་ཡི་སྡེ་དང་། རྣམ་དག་རྒྱས་པ་འབུམ་གྱི་སྡེ་དང་། ཟབ་ལམ་གསང་སྔགས་རྒྱུད་ཀྱི་སྡེ་དང་། བླ་མེད་སེམས་ཕྱོགས་མཛོད་ཀྱི་སྡེ་དང་བཞིར་ཕྱེས་ཤིང་། རྟག་གཟིགས་འོལ་མོ་རིང་གི གླིང་ཆེན་བཅུ་གཉིས་ཀྱི་ནང་ཚན་ཤར་ཕྱོགས་གཡུང་དྲུང་བཀོད་པའི་གླིང་དུ་༼སྤྱི་ལོའི་སྔོན་མི་ལོ་༣༩༠༠ལོར་༽བཀའ་བསྡུའི་མཇུག་རྫོགས་པ་ནས་རྒྱལ་བའི་བཀའ་འགྱུར་རིན་པོ་ཆེ་ཡོངས་སུ་གྲུབ་པའོ།།
གསུམ་པ་ནི།༽ མདོ་ལས། སྟོན་པའི་སྒྲོན་མར་མུ་ཆོ་ལྡེམ་དྲུག་སོང་། གསུང་རབ་བཀའ་རྒྱུད་ཤོད་ལ་འགྲོ་བ་ཐར་པར་དྲོངས། ཞེས་དང་། ང་དང་མཉམ་པའི་རྩལ་ཤུགས་ཁྱོད་ལ་ཡོད། ཅེས་ལུང་གིས་མངགས་པ་ལྟར་ གདུང་ཚོབ་མུ་ཆོ་ལྡེམ་དྲུག་གིས་རྒྱལ་བའི་བཀའ་རིན་པོ་ཆེར་ཐོས་བསམ་སྒོམ་སྒྲུབ་དང་། འཆད་རྩོད་རྩོམ་གསུམ་གྱིས་སློབ་ཚོགས་ལེགས་པར་བསྐྱངས་པའི་ནང་ནས་མཆོག་ཏུ་གྱུར་པ་རྫུ་འཕྲུལ་གྱི་ཞབས་དང་ལྡན་པའི་ལོ་ཙྭ་བ་ཆེན་པོ་རྟག་གཟིགས་ཀྱི་མཁས་པ་དམུ་ཚ་ཏྲ་ཧེ་དང་། ཞང་ཞུང་ལ་ཁྲི་ཐོག་སྤར་ཙ། སུམ་པ་ལ་འགུ་ཧུ་ལུ་སྤར་ཡ། རྒྱ་གར་ལ་ལྷ་བདག་སྔགས་གྲོལ། རྒྱ་ནག་ལ་ལེགས་ཏང་རྨང་པོ། ཁྲོམ་ལ་གསེར་ཐོག་ལྕེ་འབྱམས་བཅས་འཛམ་གླིང་མཁས་པའི་རྒྱན་དྲུག་བྱུང་ཞིང་རྒྱལ་བའི་བཀའ་རིན་པོ་ཆེ་རང་རང་གི་ཡུལ་དུ་དྲངས་ཏེ་སོ་སོའི་རང་སྐད་དུ་བསྒྱུར་ནས་རྟག་གཟིགས་དང་། ཞང་ཞུང་། རྒྱ་དཀར་ནག ཕྲོམ་གེ་སར་སོགས་འཛམ་གླིང་དུ་རྒྱལ་བའི་བསྟན་པ་རིན་པོ་ཆེ་ནམ་ལངས་པ་ལྟ་བུའི་མཛད་པ་མངོན་པར་འཕགས་པ་འགྲོ་བའི་བསོད་ནམས་ཀྱི་དཔལ་དུ་ཤར་བ་དག་གོ གཞང་ཡང་། བསྟན་པ་གཉེར་གཏད་ཀྱི་མདོ་ལས། ནམ་མཁའ་སྣང་བ་མདོག་ཅན་ཁྱོད། དེ་དུས་དེ་དང་དུས་མཉམ་དུ། ཁ་བ་ཅན་གྱི་བོད་ཡུལ་དུ། ལྷ་རི་གྱང་དོ་བྱ་བ་རུ། ཁྲི་བདུན་བར་ལ་བདུན་ཚིག་དང་། རྒྱལ་གཤེན་བསྟན་པ་མཉམ་ཆགས་མཛོད། ཅེས་གསུངས་པ་ལྟར། གཤེན་ནམ་མཁའ་སྣང་བ་མདོག་ཅན་དང་། རྒྱལ་པོ་གཉའ་ཁྲི་ཡབ་སྲས་གཙོས་གནམ་གྱི་ཁྲི་བདུན་དང་། ཞང་ཞུང་ནས་གདན་དྲངས་པའི་མཁས་པ་བརྒྱ་རྩ་བརྒྱད། སྨད་ཀྱི་མཁས་པ་མི་བཞི་བཅས་རྒྱལ་གཤེན་དེ་རྣམས་ནུས་སྟོབས་གཅིག་ཏུ་སྒྲིལ་ཏེ་རྒྱལ་བའི་བཀའ་རིན་པོ་ཆེ་ཞང་སྐད་ལས་བོད་སྐད་དུ་བསྒྱུར་ནས་སངས་རྒྱས་ཀྱི་བསྟན་པ་རིན་པོ་ཆེ་འཆད་རྩོད་རྩོམ་གསུམ་གྱི་སྒོ་ནས་བོད་གངས་ཅན་གྱི་ཞིང་དུ་དར་བར་མཛད་པ་ནས་རྒྱལ་བའི་བཀའ་འགྱུར་རིན་པོ་ཆེ་བོད་ལ་བྱུང་བ་ནི་སྔ་དར་དང་།
གཉིས་པ་གྲི་གུམ་དང་ཁྲི་སྲོང་བོད་རྒྱལ་སྔ་རྗེས་གཉིས་ཀྱིས་བོན་བསྟན་བསྣུབས་ཀྱང་། ༼སྤྱི་ལོའི་སྔོན་༦༨༣་ལོར་༽ གྲི་གུམ་གྱི་སྐབས་སུ་མཁས་པ་མི་བཞི་གཙོས་པའི་ཞང་བོད་མཁས་གྲུབ་སེང་ཁྱུ་འཁྲུག་པ་ལྟ་བུས་རྒྱལ་བའི་བཀའ་རིན་པོ་ཆེ་ཟབ་གཏེར་སུམ་བརྒྱ་དྲུག་ཅུ་ཕྱེས་ཤིང་གཏེར་དུ་སྦས། ཕྱིས་སུ་༼སྤྱི་ལོ་༩༡༣་ལོར་༽ཟབ་མོ་གཏེར་གྱི་དབུ་བརྙེས་པ་ནས་རིམ་བཞིན་ལྷོ་བྱང་དབུས་གསུམ་སོགས་ནས་ཨ་ཙ་ར་དང་གཤེན་གྱེར་རྨ་དབྱིལ་སོགས་གཏེར་དང་སྙན་རྒྱུད་ཀྱི་སྒོ་ནས་གཏན་ལ་ཕབས་པའི་རྒྱལ་བའི་བཀའ་འགྱུར་རིན་པོ་ཆེ་རིག་གསར་གོང་དུ་ལག་བྲིས་དང་ཤིང་པར་ཟངས་པར་སོགས་བཞེངས་སྒྲུབ་བྱས་ཏེ་དར་བ་ནི་བོད་ལ་རྒྱལ་བའི་བཀའ་འགྱུར་རིན་པོ་ཆེ་བར་དར་དང་། རིག་གསར་ནང་བོར་བརླག་ཆུད་གཟོན་མ་སོང་བའི་རྒྱལ་བའི་བཀའ་འགྱུར་རིན་པོ་ཆེ་འདི་ནི་ཧོར་བློན་ག་རྒྱ་ཚང་ནས་གཏེར་སྟོན་གསང་སྔགས་གླིང་པར་ཕུལ་བའི་ཉག་རོང་དབལ་ཁྱུང་དགོན་དུ་བཞུགས་པའི་བཀའ་འགྱུར་རིན་པོ་ཆེ་འདི་ཉིད་གཅིག་པུ་ཡིན་སྟབས་དེ་ཉིད་པར་སྐྲུན་བྱས་པའི་རྒྱལ་བའི་བཀའ་འགྱུར་རིན་པོ་ཆེ་བོད་ཡུལ་སྟོད་སྨད་བར་གསུམ་གཙོས་འཛམ་གླིང་ཡུལ་གྲུ་ཀུན་ལ་ཁྱབ་པར་དར་བ་ནི་བོད་ལ་མཚོན་ན་ཕྱི་དར་ཞེས་བརྗོད་ན་མི་འགྲིག་པ་མེད་དམ་སྙམ་པ་བཅས་རྒྱལ་བའི་བཀའ་འགྱུར་རིན་པོ་ཆེའི་བྱུང་རབས་རགས་བསྡུས་སུ་བཀོད་པའོ།
གཉིས་པ་ཀློག་འདོན་གྱི་ཕན་ཡོན་ནི། ལྷར་བཅས་འགྲོ་བའི་གཙུག་རྒྱན་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་མཆོག་གིས་འགྲོ་བ་འདུལ་བའི་ཐབས་སུ་དཔེའུ་རྩེ་གསུམ་མམ་སྐུ་གསུང་ཐུགས་ཀྱི་མཛད་པ་གསུམ་དུ་བསྟན་པའི། འོ་སྐོལ་འགྲོ་བ་ལྷ་དང་བཅས་པ་གསུང་གི་བསྟན་པའི་གདུལ་ཞིང་དུ་གྱུར་བ་དག་གསུང་རབ་ཀློག་འདོན་གྱི་ཕན་ཡོན་ཚེ་ནོར་ལོངས་སྤྱོད་འཕེལ་བ་དང་། ནད་མུག་མཚོན་གསུམ་གྱི་བར་ཆད་ཞི་བ་དང་། མཐར་ཐུག་འཁོར་བ་སྡུག་བསྔལ་གྱི་རྒྱ་མཚོ་ལས་སྒྲོལ་བའི་ཕན་ཡོན་བསམ་གྱིས་མི་ཁྱབ་པ་ཡོད་པ་དམིགས་སུ་བཀར་ནས་གསུང་རབ་ཁག་ནས་ཟབ་རྒྱས་སུ་བསྟན་པ་དེ་དག་ཐམས་ཅད་འགོད་ཐབས་བྲལ་བས། དཔེ་མཚོན་དུ་འདི་ལྟ་སྟེ། གསེར་འོད་ནོར་བུ་འོད་འབར་ལས། གང་ཞིག་འདི་ལ་ཀློག་པ་རྣམས། ལོངས་སྤྱོད་ཕུན་སུམ་ཚོགས་ནས་སུ། འཁོར་ལོ་བསྒྱུར་བའི་རྒྱལ་པོ་སྐྱེ། ཉི་ཟླ་གཟའ་ཡིས་ཟིན་དུས་ཀློག་གྱུར་ན། དེ་ཕྱིར་བར་ཆོད་རྐྱེན་རྣམས་ཞི། ས་འགུལ་འབྱུང་དུས་ཀློག་གྱུར་ན། འགལ་རྐྱེན་བར་ཆོད་ཀུན་ཞི་ནས། ཚེ་ནོར་ལོངས་སྤྱོད་འཕེལ་བ་དང་། ནད་ཡམས་བཟློག་ཕྱིར་ཀློག་གྱུར་ན། ནད་མུག་མཚོན་གསུམ་ཞི་བ་དང་། དུས་བཟང་རྟག་ཏུ་ཀློག་གྱུར་ན། བར་ཆོད་རྐྱེན་རྣམས་ཀུན་ཞི་ནས། ཚེ་ནོར་བསོད་ནམས་ལོངས་སྤྱོད་རྒྱས། རྟག་ཏུ་མ་བརྗེད་ཀློག་གྱུར་ན། མ་རིག་ཉོན་མོངས་དུག་ལྔ་འཇོམས། ཡེ་ཤེས་ཆེན་པོ་ལྔ་དང་ལྡན། ཞེས་དང་། མདོ་ཕྲན་ལས། ལེགས་འབྱོར་བཀྲ་ཤིས་འཕྲུལ་གྱི་ཡི་གེ་ནི། རྣམ་གྲངས་མི་འགྱུར་དོན་རྣམས་ཀུན་སྟོན་བྱེད། བྲིས་ལེགས་མདངས་ལྡན་ནོར་བུའི་ཕྲེང་པ་བཀོད། བཀླགས་པས་ཁོང་ནས་སྣ་ཚོགས་དོན་སྟོན་པ། ཡ་རབས་ཐབས་བསྟོད་གྲལ་གྱི་འགོ་འདྲེན་ཞིང་། མ་རབས་སྐྱབས་བརྟེན་ཐབས་ཀྱི་ཕ་མ་སྟེ། ལྷ་མི་ཀུན་ཀྱང་ངན་སོང་ཕྱགས་མས་འདེབས། ཞེས་དང་། བྱམས་འབུམ་ལས། དད་པས་ངག་ཏུ་འདོན་པ་ནི། ཕས་ཀྱི་རྐྱེན་རྣམས་བཟློག་པ་དང་། ཞེས་དང་། ཡན་ལག་བརྒྱད་པའི་མདོ་ལས། ཀློག་དང་འཆང་བ་ལ་སོགས་སུས་བྱས་ན། འདི་དང་ཕ་རོལ་གཉིས་ཀ་དགོས་པའི་དོན། འགྲུབ་པར་འགྱུར་བ་འདི་ལ་ཐེ་ཚོམ་མེད། ཅེས་གསུང་པ་ལྟར་གསུང་རབ་ཀློག་འདོན་གྱི་ཕན་ཡོན་སངས་རྒྱས་ཀྱིས་ལུང་དུ་བསྟན་པ་དེ་དག་གི་དོན་ཤེས་པར་གནང་སྟེ། སྤོས་མེ་ཕྱག་མཆོད་ལ་སོགས་མཆོད་པ་ཅི་འབྱོར་བཤམས། སངས་རྒྱས་དངོས་སུ་བཞུགས་ནས་བོན་གསུང་པའི་འདུ་ཤེས་བསྐྱེད་དེ། སྔོན་འགྲོ་དངོས་གཞི་རྗེས་བྱ་གསུམ་ཚང་གི་སྒོ་ནས་རྒྱལ་བའི་བཀའ་འགྱུར་རིན་པོ་ཆེའི་གློག་རྡུལ་སྒྲ་སྒམ་ནང་ནས་ཀློག་འདོན་བགྱིས་པའི་དགེ་བས་གསོན་གཤིན་གང་ལ་དམིགས་པའི་དོན་རྣམས་འགྲུབ་པའི་ཕན་ཡོན་རྒྱ་ཆེར་འབྱུང་བ་གོང་དུ་དྲངས་པའི་ལུང་དེ་དག་གིས་གསལ་ཤེས་ཐུབ་པ་ཡིན་ནོ།།སྙིགས་དུས་འགྲོ་བའི་སྐྱབས་གནས་ལྷར་བཅས་སྲིད་ཞིའི་གཙུག་རྒྱན་རྣམ་འདྲེན་བརྒྱད་པ་༧རྒྱལ་བ་གཤེན་རབ་མི་བོ་མཆོག་གི་ཐུགས་བཅུད་སྲིད་གསུམ་འགྲོ་བའི་མཆོད་སྡོང་ཆེན་མོ་༧སངས་རྒྱས་གཡུང་དྲུང་བོན་གྱི་༧རྒྱལ་བའི་བཀའ་འགྱུར་རོ་ཅོག་ཕྱོགས་གཅིག་ཏུ་སྒྲིགས་པའི་གདམས་ངག་གི་ཚོམ་ཆེན་མོ་འདི་ཉིད་འཛམ་གླིང་ས་ཡི་ཡང་རྩེ་ཞང་ཞུང་ཕུག་པ་སྨར་གྱེར་རྟག་གཟིགས་འོལ་མོ་ལུང་རིང་དུ་སྤྱི་ལོའི་སྔོན་མི་ལོ་(༡༣༥༡༦)དབུ་བརྙེས་ནས་ཞང་བོད་ཀྱི་ཆོས་དང་རིག་གཞུང་གི་ཕ་ས་ཆེན་པོ་གྱུར་ཏེ། འཛམ་གླིང་མཁས་པའི་རྒྱན་དྲུག འཇའ་ལུས་ཉེར་བཞི་དང་། གྲུབ་ཆེན་བརྒྱད་ཅུ། བོན་གཤེན་ཞེ་གཉིས། མཐུ་ཆེན་མི་དགུ གཤེན་གྱེར་རྨ་དབྱིལ། བྲུ་ཞུ་སྤ་རྨེའུ་སོགས་བསྟན་དང་འགྲོ་བའི་སྐྱབས་གནས། ས་ཡི་བརྡུལ་གྲངས་དང་མཉམ་པའི་མཁས་གྲུབ་ཀྱི་ཁྱུ་ཚང་ཡོངས་སུ་བརྡོལ་བ་འདི་དག རྒྱལ་བའི་བཀའ་འགྱུར་རིན་པོ་ཆེ་ལ་བརྟེན་ནས་བྱོན་པའི་བྱིན་བརླབས་ཀྱི་གྲོད་རླངས་མ་ཡལ་བའི་ཟབ་གདམས་ཁྱད་པར་ཅན་འདི་ཁོ་ནའོ།།
གཡུང་དྲུང་བོན་གྱི་རྒྱལ་བའི་བཀའ་རིན་པོ་ཆེ་སྒྲ་འཇུག་གནང་སྐབས་ཀློག་པ་པོ་ཡིག་རམས་པ་གཉིས་ཀྱི་ངོ་སྤྲོད་མདོར་བསྡུས།
ཡིག་རམས་པ་ཨ་ངག་གམ་གྲྭ་བསྟན་འཛིན་རྣམ་རྒྱལ་ནི། སྤྱི་ལོ་༡༩༧༡ལོར་གཉན་རོང་རྫོང་སྟར་རྫོང་ཤང་བྲག་དཀར་གྲོང་ཚོར། ཕ་གཙང་ཚ་བཟོད་པ་དང་མ་ཚ་བཟའ་ཨ་ལྕམ་གཉིས་ཀྱི་སྲས་སུ་འཁྲུངས། རང་ལོ་དྲུག་ལ་སླེབས་སྐབས་ཕ་ཚེ་ལས་འདས་པས་མ་རྒན་གཅིག་པུས་སྙོར་སྐྱོང་བྱས་དགོས་བྱུང་། ཁོང་མ་བུ་རྣམས་འཚོ་བའི་དཀའ་ངལ་ཧ་ཅང་ཆེ་སྟབས་ཁོང་གི་ཨ་ཁུས་རང་ཁྱིམ་དུ་བསུས་ནས་ཡི་གེ་འབྲི་ཀློག་གང་ལེགས་བསླབ་པས་གཞན་དང་མི་འདྲ་བའི་བོན་ཆུང་འདོན་བཟང་ཞིག་ཏུ་གྱུར། དེ་རྗེས་ལོ་༡༥ལོན་སྐབས་བོན་གྱི་གདན་ས་ཆེན་པོ་གཙང་སྨན་རི་དགོན་དུ་ཚ་རོང་བ་དགེན་གཡུང་དྲུང་གི་སྐུ་མདུན་དུ་རབ་ཏུ་བྱུང་སྟེ་སྐུ་ཞབས་རིན་པོ་ཆེ་ཀུན་གསལ་བློ་གྲོས་ཀྱི་མདུན་ནས་སྔོན་འགྲོ་ཟབ་རྒྱས་ཞུས་ཏེ་བསགས་སྦྱང་མཐར་ཕྱིན་པར་བྱས། དེ་ནས་ཤར་རུ་དགོན་གྱི་འདུས་སྡེར་ཞུགས་ནས་དེར་རྒྱུན་བཞུགས་བྱེད་བཞིན་མཆིས། ༢༠༡༤ཤིང་རྟ་ལོར་རྐོང་པོ་བོན་རི་ལ་བསྐོར་བརྒྱ་བསགས། སྔ་རྗེས་སུ་ཁོང་གི་གསུང་རབ་ཇི་སྙེད་ཅིག་སྒྲ་འཇུག་གནང་པས་ཡིག་རམས་པའི་སྙན་པ་བོན་ཕྱོགས་ཀུན་ཏུ་གྲགས་པར་བརྟེན་སྤྱི་ལོ་༢༠༡༥ལོར་གཙང་རུ་ལག་གཡུང་དྲུང་གླིང་གི་མཁན་ཆེན་ཁྲི་རབས་བཅུ་གཅིག་པ་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེའི་སྐུ་མདུན་ནས་བཀའ་འགྱུར་གྱི་ལུང་ཆ་ཚང་ཞུས། ལོ་དེར་སྐྱབས་རྗེ་མཁན་ཆེན་མཆོག་གི་བཀའ་དགོངས་བཞིན་རྒྱལ་བའི་བཀའ་འགྱུར་ཆེན་མོ་སྒྲ་འཇུག་གནང་སྐབས་པོད་གྲངས་བཅུ་ཕྲག་མང་པོ་སྒྲ་གསལ་འདོན་མགྱོགས་གྱི་ཁྱད་བོན་ལྡན་པའི་ཀློག་པ་པོའི་ཐུགས་འགན་བཞེས།
ཡིག་རམས་པ་ཚེ་ཐར་དགེ་ལེགས་ནི། སྤྱི་ལོ་༡༩༨༥ལོར་གཉན་རོང་རྫོང་སེ་ཆེན་ཤང་གནང་ཆེན་གྲོང་ཚོར། ཕ་ཁམས་པ་རྒྱལ་པོ་དང་མ་སོག་བཟའ་གཡུ་མཚོ་གཉིས་ཀྱི་སྲས་སུ་འཁྲུངས་ལོ་དྲུག་གི་ཐོག་ནས་སྲིང་མོ་རྣམ་སྒྲོལ་གྱིས་ཡི་གེ་བསླབ་པས་སྔོན་ལས་བཟང་པོ་ཞིག་གིས་མཐུ་ལས་མྱུར་དུ་ཚེགས་མེད་ཤེས་ཞིང་རིམ་བཞིན་བརྩོན་པ་ཆེར་སྐྱེད་བྱས་པས་ཡི་གེ་འབྲི་ཀློག་དང་འདོན་དབྱངས་སོགས་ལ་ཕུལ་དུ་ཕྱིན་པ་ཞིག་ཏུ་གྱུར། དེ་རྗེས་རྐོང་པོ་བོན་རི་ལ་བསྐོར་བརྒྱ་བསགས། ༢༠༡༥ལོར་གྲྭ་ས་འོག་མ་རུ་ལག་གཡུང་དྲུང་གླིང་གི་མཁན་རབས་བཅུ་གཅིག་པ་སྐྱབས་རྗེ་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེའི་སྐུ་མདུན་ནས་ཕྱག་ཁྲིད་དང་བཀའ་འགྱུར་གྱི་ལུང་ཆ་ཚང་ཞུས། ལོ་དེར་སྐྱབས་རྗེ་མཁན་རིན་པོ་ཆེའི་བཀའ་དགོངས་ལྟར་རྒྱལ་བའི་བཀའ་འགྱུར་ཆེན་མོ་སྒྲ་འཇུག་གནང་སྐབས་པོད་གྲངས་བཅུ་ཕྲག་མང་པོ་སྒྲ་གསལ་འདོན་མགྱོགས་ཀྱི་ཁྱད་བོན་ལྡན་པའི་ཀློག་པ་པོའི་ཐུགས་འགན་བཞེས།
༄༅། །གཡུང་དྲུང་བོན་གྱི་སྐྱབས་འབངས་སུ་གཏོགས་པའི་
གཡུང་དྲུང་སྤུན་གྲོགས་རྣམས་ལ་ཆེད་ཞུ།
ད་ལམ་ཞྭ་དཀར་བསྟན་པའི་གཙུག་རྒྱན་སྐྱབས་རྗེ་ ༧ གཡུང་དྲུང་གླིང་གི་ཁྲི་འཛིན་མཁན་རིན་པོ་ཆེ་མཆོག་གིས་རྒྱལ་བའི་སྐུ་གསུང་ཐུགས་ཀྱི་རྟེན་དོན་མཚོན་པའི་གཡུང་དྲུང་བོན་གྱི་བཀའ་འགྱུར་ཆེན་མོའི་དཔེའུ་ཙེའི་སྒྲ་སྒམ་ལེགས་འགྲུབ་བྱུང་བས་རྒྱ་ཆེའི་འཛད་སྤྱོད་ཐུགས་འདུན་ཡོད་རིགས་རྣམས་ལ་སྔོན་མངག་གི་ཚུལ་དུ་བརྡ་སྦྱོར་འཕྲིན་བཟང་འདི་ཉིད་སྙན་སྒྲོན་དུ་ཞུ་གསོལ།
༧ བསྐལ་ཆེན་འགྲོ་བ་འདུལ་བའི་སྟོན་པ་རྣམ་མཁྱེན་ཡང་དག་པར་རྫོགས་པའི་སངས་རྒྱས་རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་བའི་ཐུགས་བཅུད་སྲིད་གསུམ་འགྲོ་བའི་མཆོད་སྡོང་ཆེན་མོ་སངས་རྒྱས་གཡུང་དྲུང་བོན་གྱི་རྒྱལ་བའི་བཀའ་འགྱུར་རིན་པོ་ཆེ་འདི་ཉིད་གཡུང་དྲུང་བོན་གྱི་བསྟན་པའི་གཙོ་འཛིན་བླ་ཆེན་དམ་པ་དུ་མས་འདོན་པའི་དབུ་འཛུགས་ཀྱི་བྱིན་རླབས་མཛད་པ་དང་། གྲགས་ཅན་གྱི་ཀློག་འདོན་པའམ་ཡིག་རམས་པ་གྲྭ་ཨ་ངག་བསྟན་འཛིན་རྣམ་རྒྱལ་དང་། ཚེ་ཐར་དགེ་ལེགས་རྣམ་གཉིས་ཀྱིས་སྒྲ་དག་ཚིག་གསལ་དུ་དཀྱུས་བཞིན་ཀློག་འདོན་གནང་བ་ལྟར་མ་འཁྲུགས་པར་སྒྲར་ཕབས་ཤིང་ལོ་མང་རིང་དག་བཤེར་ཐེངས་མང་བགྱིས་པ་མ་ཟད་འཕྲུལ་ཆས་ཀྱི་མ་ལག་དང་བཟོ་སྐྲུན་སོགས་ཀྱི་ཐད་ནས་སྤུས་ཚད་ལེགས་ཤིང་བཀོལ་བདེ་བར་བཟོས་ཡོད། སྒྲར་ཕབས་པའི་འཕྲུལ་ཆས་དེ་ནི་རྟེན་གསུམ་འདུས་པའི་བདག་ཉིད་ཅན་ཡིན་ཏེ་སྐུ་རྟེན་ནི་སྟོན་པ་ལོངས་སྤྱོད་རྫོགས་སྐུ། སྐུ་བརྙན་དང་། གསུང་རྟེན་ནི་རྒྱལ་བའི་བཀའ་འགྱུར་རིན་པོ་ཆེ་ལྗགས་ཀློག་གི་སྒྲ་དང་། ཐུགས་རྟེན་ནི་གཡུང་དྲུང་ཡོངས་སུ་རྫོགས་པའི་མཆོད་རྟེན་སྤུས་ལེགས་གཟུངས་གཞུག་འབུལ་ཆོག་པ་བཅས་ཡིན། འཕྲུལ་ཆས་དེ་ནི་རིམ་ཁག་སྲིད་གཞུང་ནས་ཁྲིམས་མཐུན་གྱི་ཁས་ལེན་ཐོབ་པའི་ཚད་ལྡན་གྱི་མཚོན་རྟགས་ཅན་དག་བཞེངས་བྱས་ཏེ་དད་ལྡན་ཡོངས་ཀྱི་ཐུགས་འདོད་སྐོང་ཐུབ་ངེས་བྱུང་ཡོད། དེ་ཡང་རྣམ་མཁྱེན་ཡང་དག་པར་རྫོགས་པའི་སངས་རྒྱས་༧ སྟོན་པ་ལོངས་སྤྱོད་རྫོགས་སྐུ། སྐུ་གསུང་ཐུགས་ཀྱི་རྟེན་མཆོག་ཁྱད་འཕགས་འདི་ཉིད་གཡུང་དྲུང་བོན་གྱི་གདན་ས་ཆེན་པོ་རུ་ལག་གཡུང་དྲུང་གླིང་གི་མཁན་རབས་བཅུ་གཅིག་པ་༧སྐྱབས་རྗེ་ཚུལ་ཁྲིམས་བསྟན་འཛིན་དབང་གི་རྒྱལ་པོ་རིན་པོ་ཆེ་མཆོག་གིས་ཐུགས་འགན་གཙོར་བཞེས་གནང་སྟེ་སྤྱིར་སངས་རྒྱས་གཡུང་དྲུང་བོན་གྱི་བསྟན་པའི་མཛེས་རྒྱན་དང་། སྒོས་དད་ལྡན་སྐྱེ་འགྲོ་ཡོངས་ཀྱི་བསོད་ནམས་བསགས་པའི་ཆེད་དུ་རྒྱལ་བའི་བཀའ་འགྱུར་རིན་པོ་ཆེ་ཆུ་རྒྱུན་སྐབས་མེད་ཀློག་པའི་ཐབས་མཆོག་བླ་ན་མེད་པར་དམིགས་ཏེ། ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་རུ་ལག་གཡུང་དྲུང་གླིང་གིས་འགྲེམ་སྤེལ་ཞུ་རྒྱུ་ཡིན་པས་ཐུགས་འདོད་ཡོད་པའི་རྒྱ་ཆེའི་དད་འབངས་རྣམས་ཀྱིས་འབྲེལ་གཏུག་གནང་ཡུལ་གཤམ་གསལ་ལྟར་ཡིན་པས་དེ་ལུགས་ཐུགས་ལ་འཇགས་པར་ཞུ་ཞུ།
ནག་ཆུ་ས་ཁུལ། ཚུལ་ཁྲིམས་ཡེ་ཤེས། 13398067400 15889025999 སྦྱིན་པ་མཐའ་ཡས། 13549042333 ཤེས་རབ་དགེ་ལེགས། 15889067798
སྦྲ་ཆེན་རྫོང་། ལྷག་པ། 18798970588 དྲི་མེད་རྣམ་དག 13989066777
ལྷ་ས་གྲོང་ཁྱེར། ནོར་བུ་ཚེ་རིང་། 13638963678
ཁྱུང་པོ་སྟེང་ཆེན། སྤུ་རི་ཚེ་དབང་བསྟན་རྒྱལ། 13659559888 བཀྲ་ཤིས་ཚེ་རིང་། 13889059853
ཨ་མདོ་ཁོག ཨ་དཔལ་བཟང་། 13909043403
རྒྱལ་སྤྱིའི་ཚད་ལྡན་དཔེ་དེབ་ཨང་རྟགས། ISBN:978-7-900508-96-6.
ཞེས་བཀྲ་ཤིས་བདེ་ལེགས་ཀྱི་མཚམས་སྦྱར་བཅས་གཙོ་སྐྱོང་པ་ཚུལ་ཁྲིམས་ཡེ་ཤེས་ཀྱིས་སྤེལ།


text:
གཡང་སྒྲོལ། (༢)
མཐའ་མའི་བསྐྱར་བཅོས། (༠༣༢༠༡༧༡༦༡༤) འབྲི་མཁན། གངས་དཀར་སེམས། ༢༦༢༠༡༧༡༤༤༨
( གཉིས་པ། )
( བརྩམས་སྒྲུང་། )
The girl ( novel )
央卓女 ( 小說 )
དེ་རྗེས་གཡང་སྒྲོལ་ཕ་མའི་བཀའ་བཀོད་ལྟར་ཨ་རིར་སོང་། གཞིས་གྲོང་གི་མི་ཚོས་བཤད་སྲོལ་ལྟར་ན་ཐོག་མར་གཡང་སྒྲོལ་ཕྱི་རྒྱལ་གཏོང་དུས་ཕ་མ་གཉིས་ཀྱིས་མོ་ཕྱི་རྒྱལ་སླེབས་སོང་ན་ངེས་པར་དུ་ལས་ཀ་རག་རྗེས་ཨ་སྒོར་བསགས་ཐུབ་རེ་དང་། དེ་ནས་ནང་གི་དཔལ་འབྱོར་དཀའ་ངལ་སེལ་ཐུབ་པའི་རེ་བ་ཆེན་པོ་བཅང་ཡོད་ལུགས་སོགས་ཕ་མ་གཉིས་ཀྱིས་གཏམ་པོ་བྱས་པ་ལས། ཕྱི་རྒྱལ་སླེབས་རྗེས་ཀྱི་གནས་སྟངས་དེ་དག་མོས་ཁྱོན་ནས་ཤེས་ཀྱི་མེད་པ་རེད་འདུག
སྐབས་དེར་གཡང་སྒྲོལ་གྱི་གཅེན་མོས་ཟེར་བ་ལྟར་ན། ཕ་མ་གཉིས་ཀྱིས་གཡང་སྒྲོལ་ལ་ད་ཐེངས་ངོ་ཤེས་ཀྱི་གྲོགས་པོ་ཡག་པོ་ཞིག་རག་སྟེ་མོ་རང་ཨ་རིར་འགྲོ་རྒྱུ་བྱུང་བས་ཕར་སླེབས་སོང་ན་ལས་ཀ་ཧུར་ཐག་བྱས་ཏེ་ནང་གི་དཔའ་འབྱོར་དཀའ་ངལ་སེལ་དགོས་པ་དང་། གཅུང་མོ་དང་གཅུང་པོ་གསུམ་མ་འོངས་པར་མཐོ་སློབ་འགྲིམས་དགོས་པས་སློབ་ཡོན་མང་པོ་སྤྲོད་དགོས་ཚུལ་གཙོས་གཏམ་ཆའི་སྐད་ཆ་བཤད་པ་ལས། ཕྱི་རྒྱལ་དུ་འགྲོ་བའི་དགོས་དམིགས་གཞན་གང་ཡང་བཤད་མ་སོང་ཞེས་བཤད་འདུག དོན་དངོས་ཐོག་ཕ་མ་གཉིས་ཀྱིས་སྔར་ནས་བུ་མོ་གཡང་སྒྲོལ་ཕར་ཕྱོགས་ཀྱི་ངོ་ཤེས་དེ་བརྒྱུད་ཕྱི་རྒྱལ་ཞིག་ལ་མོ་མནའ་མ་སྤྲོད་རྒྱུ་བཟོས་པ་རེད་འདུག
བཤད་སྲོལ་ལ་མགོ་སེར་དེ་ཕྱུག་བདག་ཅིག་ཡིན་པ་མ་ཟད། ཁེར་རྐྱང་གི་མི་ཞིག་ཀྱང་ཡིན་འདུག མགོ་སེར་དེས་ཁོའི་གྲོགས་པོ་བོད་པ་ཞིག་བརྒྱུད་བོད་པའི་བུ་མོ་ཞིག་དང་དགའ་རོགས་བསྒྲིག་འདོད་ཡོད་སྐོར་བཤད་ཅིང་། བོད་པའི་གྲོགས་པོ་དེས་རོགས་རམ་འོག་བུ་མོ་གཡང་སྒྲོལ་རག་པ་རེད། དེ་ནས་དབྱར་གཞུང་ཞིག་ལ་བུ་མོ་གཡང་སྒྲོལ་གྱིས་ཀྱང་དེའི་སྐོར་ཤེས་ཀྱང་ཕ་མའི་བཀའ་ལ་ཉན་ཞིང་ལྐོག་ཏུ་མིག་ཆུ་གཏོང་ནས་བསྡད་རྒྱུ་ལས་མ་རྙེད། དེ་བས་མོ་རང་བཟའ་ཚང་མཉམ་འདུས་ཀྱི་མིང་ཐོག་ནས་མགོ་སེར་དེས་ཨ་རིར་ལས་སྟབས་བདེའི་ངང་ནས་འཐེན་ཐུབ་པ་བྱུང་། འོན་ཀྱང་དུས་མཚུངས་སུ་བསམ་ཡུལ་ལས་འདས་པའི་དཀའ་ངལ་གཞན་ཞིག་གིས་གཡང་སྒྲོལ་ཅི་བྱ་གཏོལ་བྲལ་དུ་ལུས། དེའང་གཡང་སྒྲོལ་ཨ་རིར་སླེབས་ཙམ་ལ་ཁྱིམ་མིའི་ངོ་ཤེས་གྲོགས་པ་དེ་གནམ་ཐང་ལ་མོ་རང་བསུ་སར་སླེབས་རྗེས་ཐད་ཀར་གྲོགས་པོའི་ཁྱིམ་དུ་འཁྲིད། གྲོགས་པོ་དེ་ལ་བཟའ་ཟླ་དང་ཕྲུ་གུ་བུ་བུ་མོ་གསུམ་ཡོད་ཅིང་ཁོ་ཚོ་ཨ་རིའི་ཉུག་ཡོག་གྲོང་ཁྱེར་གྱི་མཐའ་རུ་རྒྱ་རིགས་ཕྱུག་བདག་ཅིག་གི་ཁང་པ་ཐོག་རྩེགས་སྟར་ཕྲེང་ཅན་གྱི་ཁང་མིག་ཆེ་ཆུང་འབྲིང་ཙམ་ཞིག་གླས་ནས་བསྡད་འདུག
གཡང་སྒྲོལ་དེར་སླེབས་མ་ཐག་གྲོགས་པོའི་བཟའ་ཟླ་མོ་ཡིས་མོ་རང་ལ་དགའ་སྣང་དང་བཅས་སྣེ་ལེན་ཡག་པོ་བྱས་པ་མ་ཟད། གྲོགས་པོའི་ཕྲུ་གུ་བུ་མོ་ཆེ་བ་ལོ་བཅོ་ལྔ་ཅན་དེས་ཀྱང་གཡང་སྒྲོལ་ལ་སེམས་ཉེ་མོར་བྱེད་སྟབས་གཡང་སྒྲོལ་ལ་སྤྲོ་སྣང་མི་འདྲ་བ་གཞན་ཞིག་བྱུང་། དེ་ནས་གཡང་སྒྲོལ་གྲོགས་པོའི་སར་བདུན་གཅིག་ཙམ་བསྡད་རྗེས་གྲོགས་པོས་ཐེངས་ཤིག་གཡང་སྒྲོལ་གྱི་ཕ་མས་མོ་རང་མགོ་སེར་རྒན་པོ་ཞིག་ལ་མནའ་མ་སྟེར་རྒྱུར་མོས་མཐུན་བྱས་ལུགས་དང་། མགོ་སེར་རྒན་པོ་དེའང་མི་ཤེས་ཡོན་ཅན་ཀུན་སྤྱོད་གཙང་བ། སེམས་བཟང་ཅན་ཞིག་ཡིན་པ་མ་ཟད་བོད་པའི་གནད་དོན་ལ་མཐའ་གཅིག་ཏུ་རྒྱབ་སྐྱོར་བྱེད་མཁན་ཞིག་ཡིན་ལུགས་སོགས་རྒན་པོ་དེ་གང་ས་ཅིའི་ཐད་ནས་ལེགས་ཚུལ་མང་དག་ཅིག་སོགས་བསྐྱར་བཤད་ཡང་བཤད་བྱས།
གཡང་སྒྲོལ་གྱིས་གྲོགས་པོའི་སྐད་ཆ་དེ་དག་ཐོས་དུས་བཟོད་མ་ཐུབ་པར་སླར་མིག་ནང་གི་མཆི་མ་ལྷུང་ལྷུང་སར་བབས་ཅིང་ཐོག་མར་ངའི་ཕ་མས་ང་འདིར་སོང་ནས་ལས་ཀ་ཡག་པོ་བྱོས། དངུལ་མང་ཙམ་བསགས་ནས་ཕྱིར་བསྐུར་རྗེས་ངའི་ཁྱིམ་དང་འོག་མ་སྤུན་ཡ་ཚོར་རོགས་སྐྱོར་དགོས་ལུགས་གསུང་བ་ལས་ང་འདིར་ཕྱི་རྒྱལ་བ་ལ་མནའ་མ་སྟེར་གྱི་ཡིན་ལུགས་ཞིབ་གསལ་གང་ཡང་བཤད་མ་སོང་། ཡིན་ཡང་ད་ཚར་སོང་བ་རེད། ་་་་་་དུས་ཡུན་རྗེས་གཡང་སྒྲོལ་ངུ་མཚམས་བཞག་སྟེ་ཇོ་ལགས། ད་ངས་ཕ་མའི་བཀའ་བཀོད་ལྟར་དེར་ཁེས་ལམ་མ་བྱས་ན་ལས་རྒྱུ་འབྲས་ལའང་འགྲོ་གི་མ་རེད། དེ་བས་ཇོ་ལགས་ཁྱེད་རང་གིས་ཐག་གཅོད་རོགས། ངས་ཁྱེད་ཀྱི་བཀའ་ལ་ལོས་ཉན། གཡང་སྒྲོལ་ཅུང་ངུས་རྗེས་ཇོ་ལགས་ལ་ཁ་ཕྱོགས་ནས་སེམས་ཐག་ཆོད་པོས་དེ་འདྲ་བཤད། ཇོ་ལགས་ཀྱང་གཡང་སྒྲོལ་ལ། བུ་མོ་ཁྱོད་རང་སེམས་སྡུག་རྩ་བ་ནས་མི་དགོས། རྒན་པོ་ཁོང་མི་སྡུག་ཆགས་དེ་འདྲ་མ་རེད། ང་དང་ཁོང་ལོ་ཉི་ཤུ་ཙམ་མཉམ་དུ་གཤིབས་པ་ཡིན། ཁོང་དེ་སྔོན་ལས་ཀ་ཁོ་ནར་མགོ་འཁོར་ནས་བསྡད་པས་མནའ་མའང་ལེན་མེད། འོན་ཀྱང་ད་ཆ་དགོང་ལོ་ཅུང་མཐོན་པོར་སླེབས་དུས་བོད་པའི་བུད་མེད་ཅིག་མནའ་མ་ལེན་འདོད་ཡོད་སྐོར་ང་ལ་བཤད་པ་རེད། ངས་ཀྱང་དེ་ཤེས་རྗེས་དེ་སྔོན་གཞིས་ཆགས་སུ་ལོ་མང་མཉམ་དུ་གཤིབས་མྱོངས་པའི་ཁྱེད་ཀྱི་ཕ་མར་སྐད་ཆ་དྲིས་པ་ཡིན། ཁྱོད་ཀྱི་ཕ་མས་ང་ལ་ཐུགས་རྗེ་ཆེ་གསུངས་སོང་བ་མ་ཟད། ཁྱོད་རང་རྒྱ་གར་ནས་མཐོ་སློབ་ཐོན་ཡང་མ་འོངས་པར་མདུན་ལམ་ཆེར་མེད་ལུགས་སོགས་གསུངས་ནས་ང་ལ་དེའི་སྐོར་ངེས་པར་དུ་རོགས་པ་བྱ་རོགས་གསུངས་སོང་། ངའི་ངོ་ཤེས་རྒན་པོ་ཁོང་གི་འདོད་ཚུལ་བཅས་ཁྱོད་ཀྱི་ཕ་མར་བཤད་པས་ཁྱོད་ཀྱི་པ་ལགས་ཀྱིས་དེར་དགའ་སྣང་ཆེན་པོ་གནང་སོང་བ་མ་ཟད། བུ་མོ་ཁྱོད་རང་རྒན་པོ་སར་མནའ་མར་སྟེར་རྒྱུ་དགའ་སྤྲོ་ཆེན་པོ་གནང་གི་འདུག སྤྱིར་ན་བུ་མོ་ཁྱོད་ལའང་རང་གི་མི་ཚེའི་གདམ་ཁ་ལོས་ཡོད་ཆོག་ཀྱང་རྒན་པོ་ཁོང་ངོ་མ་ངས་རྒྱུས་ཡོད་དང་ཧ་ཅང་རྙེད་དཀའ་བའི་མི་བཟང་པོ་ཞིག་རེད། དེས་ན་ཁྱོད་རང་གི་མ་འོངས་པར་གྱོང་རྩ་བ་ནས་ཡོད་རེད་དྲན་གྱི་མི་འདུག ཅེས་སོགས་བསླབ་བྱའི་ཚུལ་མང་པོ་བྱས།
གཡང་སྒྲོལ་ནི་ད་ལྟའི་ཆར་ཁྱིམ་ནང་དཔལ་འབྱོར་གྱི་དཀའ་ངལ་ཆེ་ལུགས་ཀྱི་གནས་སྟངས་ཧ་གོ་ཡང་མགོ་སེར་དེའི་མནའ་མར་འགྲོ་འདོད་མེད་ཀྱང་ཁྱིམ་མིའི་བཙོས་པའི་ཆང་དེ་མ་ཞིམ་ནའང་མོས་མ་འཐུང་རང་འཐུང་ཆགས་སྟབས་དེར་ངོས་ལེན་མི་བྱེད་ཀ་མེད་དུ་གྱུར་བ་དུས་མཚུངས་སུ་གཡང་སྒྲོལ་གྱི་སེམས་ལའང་ཅི་ཡིན་ཆ་མི་འཚལ་བའི་ཚོར་འདུ་ཡ་མ་ཟུང་ཞིག་གིས་ཁེངས།
དེ་རྗེས་བདུན་གཅིག་ལྷག་ཙམ་གྱི་ཉིན་ཞིག་ཇོ་ལགས་ཀྱིས་གྲོགས་པོ་གཞན་ནས་རླངས་འཁོར་ཞིག་གཡར་ཏེ་མགོ་སེར་རྒན་པོའི་མངགས་ཆ་ལྟར་ཁོ་གཉིས་མགོ་སེར་བགྲེས་པོ་དེའི་ནང་དུ་སོང་། གཡང་སྒྲོལ་དང་ཇོ་ལགས་གཉིས་དེར་སླེབས་མ་ཐག་གཡང་སྒྲོལ་ཐོག་མར་རླངས་འཁོར་ནས་སར་བབས་རྗེས་མོའི་མིག་ཆེན་པོ་གཉིས་ཀྱིས་མདུན་གྱི་གཞིས་ཁང་ལ་ཅེར་ནས་བསྡད། མགོ་སེར་རྒས་པོའི་ཁྱིམ་དེ་ནི་གྲོང་ཁྱེར་ཉུག་ཡོག་ནས་སྤྱི་ལེ་བརྒྱ་མ་ཟིན་ཙམ་གྱི་ཞིང་ར་ཞིག་ཏུ་ཆགས་འདུག དེ་ནི་གྲོང་ཁྱེར་གྱི་འུར་ཟིང་དང་རྦེད་དེ་ལྡོག་ཏེ་ལྷིང་འཇགས་ཀྱི་ས་དུམ་ཞིག་ཡིན་ལ་སྐྱིད་སྣང་དོད་པའི་ཕྱི་ལུགས་ཀྱི་ཁང་རྩེགས་གསུམ་ཅན་འབྲིང་ཙམ་ཞིག་རེད། སྐབས་དེར་མི་དར་གཞོན་གཟུགས་རིང་པོ་ཞིག་སྒོ་ཁར་ལང་བར་མཐོང་། གཡང་སྒྲོལ་གྱིས་ད་མི་དེའི་མོའི་མ་འོངས་པའི་བཟའ་ཟླ་ཡིན་ཚོད་སྙམ་བཞིན་ངོ་ཚ་དང་བཅས་ཇོ་ལགས་ཀྱི་རྒྱབ་ཏུ་ཅུང་ཡིབ་པའི་ཚུལ་གྱིས་གོམ་པ་དལ་པོའི་ངང་མདུན་དུ་སོང་། དར་གཞོན་དེས་ཁོ་གཉིས་སར་ཚུར་བཅར་ནས་ཁྱེད་གཉིས་ལ་དགའ་བསུ་ཡོད། སྦྱིན་བདག་ལགས་སྔ་པོ་ནས་ནང་ལ་སྒུག་ཡོད། ནང་ལ་ཕེབས་ཅེས་བཤད་པར་གཡང་སྒྲོལ་གྱིས་དེ་ནི་མོའི་མག་པ་རྒན་པོ་དེ་མིན་པ་གཞི་ནས་ཤེས།
དེ་ནས་གཡང་སྒྲོལ་གྱིས་སྒོ་རའི་ནང་རླངས་འཁོར་ཆེ་ཆུང་གསུམ་བཞག་ཡོད་པ་དང་ཁང་པའི་ཕྱི་ནང་གང་སར་ཧ་ཅང་གཙང་སྦྲ་དོད་ཅིང་སྐྱིད་ཉམས་ལྡན་པར་མཐོང་། ཁོ་གཉིས་ནང་དུ་འཛུལ་མ་ཐག་མགོའི་སྐྲ་དུང་ལྟར་དཀར་ཞིག་འོད་དང་ལྡན་པ། ལུས་ལ་ཆ་འགྲིག་གི་གྱོན་གོས་ནག་པ་གྱོན་ཞིང་། སྐེ་འཆིང་དམར་པོ་ཞིག་རྒྱན་པ་དེ་ཧ་ཅང་མངོན་གསལ་དོད། རྐང་པར་འོད་རྒྱག་པའི་མཇུག་རྟ་ནག་པོའི་རྐོ་ལྷམ་གྱོན་པའི་གཟུགས་པོ་ཆུང་བའི་བགྲས་པོ་ཞིག་ངོ་གདོང་ལ་ཧ་ཅང་འཛུམ་དང་བཅས་མགྲོན་པོ་སྣེ་ལེན་བྱེད་སའི་ཁང་མིག་དེའི་དབུས་སུ་ལང་འདུག་པ་མཐོང་མ་ཐག་སེམས་སུ་ཁོང་ངའི་ཨ་ཕ་ལས་ཀྱང་ལོ་ཆེ་བ་ཡོད་ས་རེད། ཅེས་སེམས་སུ་གྲང་ཤུལ་ཤུལ་གྱི་ཚོར་བ་ཞིག་ཤར། འོན་ཀྱང་མོས་ལམ་སེང་སེམས་ཚོར་དངོས་དེ་སྦ་གསང་གིས་ངོ་ལ་འཛུམ་དང་བཅས་གུས་ལུགས་ཆེན་པོས་རྒན་པོ་དེར་མགོ་བོ་སྒུར་ཞིང་ལག་གཉིས་མདུན་དུ་ཟུམ་ནས་གུས་འདུད་ཅིག་མཚོན་པར་བྱས། རྒན་པོས་ལག་པ་གཉིས་ཕན་ཚུན་འཕུར་འཕུར་གཏོང་བཞིན་ཤིང་གི་པང་ལེབ་ཐོག་རྐང་པའི་རྡོག་སྒྲ་ཤུགས་ཀྱིས་རྡེབས་ཅིང་གཟུགས་པོ་ཐང་མདོག་ཆེ་བའི་སྒོ་ནས་ཐད་ཀར་གཡང་སྒྲོལ་གྱི་མདུན་དུ་ཡོང་ནས་མོའི་འཁྲིས་སུ་མིག་གཉིས་ཀྱིས་གཡང་སྒྲོལ་གྱི་ངོ་ལ་འཛུམ་དང་བཅས་ཏོག་ཙམ་ཅེར་ནས་བསྡད། དེ་ནས་ཁོས་ངའི་ལྷའི་ཕོ་ཉ། ཁྱོད་རང་ལ་དགའ་བསུ་དང་གུས་འདུད་ཡོད། ཅེས་བཤད་པ་དུས་མཚུངས་ཁོས་མིག་གཉིས་བཙུམ་སྟེ་གཡང་སྒྲོལ་གྱི་ལག་གཡས་པ་བཟུང་ནས་འོ་སྦྱར། གཡང་སྒྲོལ་གྱི་ངོ་ལའང་འཛུམ་དང་བཅས་ཐུགས་རྗེ་ཆེ་ཞུས།
སྐབས་དེར་གཡོག་པོས་རྡོག་འཕྲིས་དེ་དག་འཁྱེར་ནས་ཐོག་རྩེགས་ཀྱི་ཁང་མིག་གཉིས་པར་ཕྱོགས་ཏེ་སོང་། རྒན་པོས་ཕྱིར་འཁོར་ནས་ཇོ་ལགས་ལ་མགོ་བོ་ལྡེམ་ཙམ་གྱིས་ཇོ་ལགས་ཀྱི་ལག་པ་ནས་འཇུས་ཏེ་ཕན་ཚུན་འཚམ་འདྲི་བྱས་རྗེས་གྲོགས་པོ་ལགས། ཁྱེད་རང་འདིར་ཏོག་ཙམ་སྒུག་རོགས། ངས་སྙིང་སྡུག་མ་མོའི་ཉལ་ཁང་ལ་འཁྲིད་དེ་ཕྱིར་སླེབས་ཡོང་། ཞེས་བཤད་དེ་གཡང་སྒྲོལ་གྱི་ལག་པ་འཇུས་སྟེ་གཡོག་པོ་དེའི་རྗེས་སུ་འགྲང་། ཁོས་འདི་ཁྱེད་རང་གི་ཆེད་དུ་གྲ་བསྒྲིག་བྱས་པ་ཡིན། ཁྱེད་རང་གི་མ་འོང་པའི་མི་ཚེ་འདིར་སྤྲོ་པོ་ཡོང་བའི་རེ་བ་ཡོད། ཐོག་མར་ངལ་གསོ་ཅུང་བྱོས། ངས་གཡོག་པོར་མངག་ཆ་བྱ་ཆོག ཁོང་གིས་ཁང་པ་འདིའི་སྦྱིན་བདག་མ་གསར་པ་ལ་ཞབས་ཞུ་བློ་ཚིམ་པ་ཞིག་བྱ་ངེས་རེད། ཅེས་བཤད། གཡང་སྒྲོལ་ཁང་མིག་དེར་ཡར་འཛུལ་མ་ཐག་ཁང་པའི་ནང་བླའང་འཁྱེར་མི་ཡོང་ངམ་སྙམ་པའི་དྲི་ཞིམ་ཞིག་མོའི་མདུན་དུ་ཁྱབ་འོང་། མོ་རང་དགའ་སྤྲོའི་ངང་དེ་མུར་ལང་བཞིན་མིག་བཙུམ་ནས་མདུན་ངོས་སུ་ཁྱབ་པའི་དྲི་ཞིམ་དེ་ལ་རྔུབ་ཙམ་ཡང་བྱས། མགོ་སེར་གྱིས་དེ་མཐོང་མ་ཐག་འཛུམ་དང་བཅས་ཁྱེད་རང་དྲི་ཞིམ་འདི་ལ་དགའ་པོ་ཡོད་དམ། ཞེས་པར་གཡང་སྒྲོལ་གྱིས་མོས་མཐུན་ཚུལ་དུ་མགོ་ལྡེམ་ཙམ་བྱས།
དེ་ནས་མགོ་སེར་གྱིས་ཁང་པའི་གཤམ་ལ་ཁོའི་གྲོགས་པོས་སྒུག་ཡོད་པས་མར་འགྲོ་དགོས་ལུགས་ཚུལ་གྱིས་འོག་ལ་སོང་། གཡོག་པོས་ཀྱང་མོའི་རྡོག་འཕྲིས་ཁང་པའི་ནང་དུ་བཞག་སྟེ་སོང་རྗེས་མོས་དེ་མུར་སྒོ་ག་ལེར་རྒྱག་སྟེ་ལྷམ་ཕུད་ཉལ་ཁྲི་འབོལ་པོར་རྐང་ལག་བཞི་བཀྲམ་གྱིས་གནམ་ལ་ཁ་ཕྱོགས་ཏེ་ཉལ། གཡང་སྒྲོལ་ཆུང་ནས་ད་བར་ཁང་པ་སྐྱིད་པོ་འདི་འདྲར་སླེབས་མ་མྱོང་ལ་རྒྱ་གར་ཡོད་དུས་གློག་བརྙན་དུ་རྒྱལ་པོའི་སྲས་མོར་དབང་བའི་ཁང་མིག་མཛེས་སྡུག་ལྡན་པ་འདི་འདྲ་མིག་གི་ལོངས་སྤྱོད་ཙམ་ལས་ད་ཆ་མོ་རང་ལ་སྲས་མོ་སྐུ་ཞབས་ཁོ་ནར་དབང་ཆོག་བའི་མཛེས་སྡུག་གི་ཁང་པ་འདི་འདྲའི་ནང་སྡོད་ཆོག་པ་ཡིད་ལའང་འཁོར་མ་མྱོང་། དུས་དེ་ནས་བཟུང་བུ་མོ་གཡང་སྒྲོལ་གྱི་སེམས་སུ་ཡིད་འོང་གི་མ་འོངས་པའི་མཛེས་རིས་ཤིག་བརྐོས་ནས་ཡོད། ཉིན་དེའི་དགོང་དྲོར་ཇོ་ལགས་དང་ཁོ་ཚོས་མཉམ་དུ་དྲ་རྒྱས་པོའི་དགོང་ཟས་ལ་རོལ་ཞིང་རྩེད་མཚར་འདྲ་བཤད་དེ་ཕྱི་པོ་བར་བསྡད། ཉིན་དེའི་མཚན་མོར་གཡང་སྒྲོལ་གཅིག་པུར་མོ་རང་གི་མཛེས་སྡུག་ལྡན་པའི་ཁང་པ་དེའི་ནང་ཉལ།
ཇོ་ལགས་དང་མགོ་སེར་གཉིས་གཤམ་འོག་ཐོག་རྩེགས་དང་པོའི་གཡས་གཡོན་གྱི་ཁང་མིག་མི་འདྲ་བའི་ནང་ཉལ། མཚན་མོ་དེར་གཡང་སྒྲོལ་ལ་རྒྱལ་སྲས་ཀྱིས་གྲོང་གསེབ་བུ་མོ་ཆུང་ཆུང་ཞིག་མནའ་མ་ལེན་པའི་གནའ་བོ་གྷི་རི་སིའི་བྱིས་སྒྲུང་དེའི་ནང་གི་སྣང་བརྙན་ལྟ་བུའི་རྨི་ལམ་སྐྱིད་པོ་ཞིག་ཀྱང་རྨིས།
ཕྱི་ཉིན་ཞོགས་པར་མགོ་སེར་གྱིས་གཡང་སྒྲོལ་གྱི་སྒོ་རྡུང་ནས་གཡང་སྒྲོལ་གཉིད་ལས་སད། འོག་ཏུ་སོང་ནས་འཁྲུས་རྒྱབ་ཚར་ནས་ཇོ་ལགས་དང་བཅས་ཁོ་གསུམ་མཉམ་དུ་ཞོགས་ཟས་སྟབས་བདེ་ཟོས་རྗེས་ཇོ་ལགས་མོ་རང་དང་ཁ་བྲལ་ནས་སོང་། དེ་རྗེས་མགོ་སེར་གྱིས་གོ་རིམ་དང་འཆར་གཞི་ཡོད་པའི་སྒོ་ནས་གཡང་སྒྲོལ་ཨ་རིའི་ས་ཆ་འགར་སྤྲོ་འཆམ་འཁྲིད་པ་མ་ཟད། མགོ་སེར་གྱིས་དེ་ལྟར་རྒྱུན་རིང་གཡང་སྒྲོལ་ལ་གཅེས་སྤྲས་གང་ལེགས་བྱས་པ་མ་ཟད། དམིགས་བསལ་དུ་མོ་རང་ད་ལྟའི་གཞོན་ནུའི་དུས་སུ་སློབ་སྦྱོང་ཏོག་ཙམ་དགོས་ཤིང་། དེའང་སོ་སོའི་འདོད་མོས་བཞིན་ཆེད་ལས་ལྟ་བུ་ཞིག་གདམ་ན་ལེགས་ཚུལ་བཤད་པར་གཡང་སྒྲོལ་གྱི་སེམས་གཏིང་ནས་དགའ་བ་དཔག་མེད་དུ་སྐྱེས། གཡང་སྒྲོལ་མགོ་སེར་གྱི་ཁྱིམ་དུ་ཟླ་བ་གཉིས་ཙམ་བསྡད་པའི་མཚམས་སུ་ཁོས་གཞི་ནས་མོ་དང་ལུས་འབྲེལ་དགོས་པའི་རེ་འདུན་བཏོན། གཡང་སྒྲོལ་གྱིས་ཀྱང་རྒྱུན་དུ་མགོ་སེར་ལ་དགའ་སྣང་དང་བཅས་སེམས་ཉེ་ཉེ་གང་ཐུབ་བྱེད་ཅིང་རྒྱ་གར་དུ་ཡོད་པའི་ཕ་མ་སྤུན་ཉེའི་ཕྱོགས་ལའང་དེའི་རིང་ཨ་སྒོར་མི་ཉུང་ཙམ་བསྐུར་ཐུབ་པ་བྱུང་བ་བཅས་མོས་དགའ་སྤྲོའི་ངང་ནས་མཛེས་སྡུག་ལྡན་པའི་མ་འོངས་པར་ཁ་ཕྱོགས་བཞིན་ཡོད།
——མུ་འགོད།


text:
ཙེང་དབན་མིང་གིས་གཞིས་རྩེར་བོད་སྐྱོར་ལས་བྱེད་ཤེས་ལྡན་མི་སྣར་གཟིགས་པ་དང་འཚམས་འདྲི་གནང་བ་མ་ཟད་དབུལ་སྒྲོལ་འགག་སྒྲོལ་ལས་དོན་ལ་བརྟག་ཞིབ་ཀྱང་གནང་བ།
སྤེལ་དུས 2018-04-24
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ།
རྩོམ་པ་པོ། སྒྲོལ་མས་བསྒྲིགས།
ཉེ་ཆར། ལྗོངས་ཏང་ཨུད་ཀྱི་རྒྱུན་ཨུ་རྩ་འཛུགས་པུའི་པུའུ་ཀྲང་ཙེང་དབན་མིང་གཞིས་རྩེ་གྲོང་ཁྱེར་དུ་ཕེབས་ཏེ་རང་སྐྱོང་ལྗོངས་ཏང་ཨུད་དང་སྲིད་གཞུང་དང་། ཧྲུའུ་ཅི་ཝུའུ་དབྱིང་ཅེ། ཀྲུའུ་ཞི་ཆེ་དགྲ་ལྷ་བཅས་ཀྱི་ཚབ་ཞུས་ནས་ཧེ་ལུང་ཅང་དང་། ཧྲན་ཏུང་། ཅི་ལིན། ཧྲང་ཧའེ་བཅས་ཞིང་ཆེན་དང་གྲོང་ཁྱེར་བཞིའི་བོད་སྐྱོར་ལས་བྱེད་ཤེས་ལྡན་མི་སྣར་བྱམས་བརྩེའི་ངང་གཟིགས་པ་དང་འཚམས་འདྲི་གནང་བ་མ་ཟད། ས་སྐྱ་རྫོང་དུ་ཕེབས་ཏེ་དབུལ་སྒྲོལ་འགག་སྒྲོལ་ལས་དོན་ལ་བརྟག་ཞིབ་ཀྱང་གནང་བ་རེད།
བོད་སྐྱོར་ལས་བྱེད་ཤེས་ལྡན་མི་སྣའི་ལས་ཀ་དང་། འཚོ་བ། སློབ་སྦྱོང་སོགས་ཀྱི་གནས་ཚུལ་མཁྱེན་རྟོགས་གནང་བ་དང་། ལས་བྱེད་ལས་བཟོའི་སྡོད་ཁང་དང་ཟ་ཁང་སོགས་ལ་ས་གནས་ས་ཐོག་ཏུ་གཟིགས་ཞིབ་གནང་རྗེས། ཁོང་གིས་ཁ་གཏད་རོགས་སྐྱོར་གྱི་ཐུན་མོང་མ་ཡིན་པའི་ལེགས་ཆ་འདོན་སྤེལ་ཡག་པོ་བྱས་ཏེ་ནང་སའི་བྱང་ཆུབ་པའི་ཉམས་མྱོང་དང་། བྱེད་ཐབས། འདུ་ཤེས་བཅས་གཞིས་རྩེར་སྤྱད་ནས་ཐོན་ལས་འཕེལ་རྒྱས་དང་། ལས་གཉེར་ལས་ཞུགས། རྨང་གཞིའི་སྒྲིག་བཀོད། སྤྱི་པའི་ཞབས་ཞུ། སྨན་བཅོས་འགན་ལེན་སོགས་གཙོ་གནད་ཐོག་ཐག་གཅོད་བྱེད་དགོས་པ་དང་། དམངས་འཚོ་ལེགས་གཏོང་དང་མི་སེམས་གཅིག་འགྲིལ་གྱི་ལས་དོན་ལ་རྒྱུན་མཐུད་ངང་དམ་འཛིན་ནུས་ལྡན་བྱས་ཏེ་བོད་སྐྱོར་རྣམ་གྲངས་ཀྱི་མ་དངུལ་དེ་བས་མང་བ་མཐའ་མཚམས་ཀྱི་འཐབ་ས་དང་པོའི་རྨང་གཞིའི་སྒྲིག་བཀོད་འཛུགས་སྐྲུན་དང་འབྱོར་འབྲིང་དཔེ་སྟོན་གྲོང་ཚོ་འཛུགས་སྐྲུན་ལ་སྤྱད་དེ་མཐའ་མཚམས་ས་ཁུལ་འཕེལ་རྒྱས་ཇེ་མགྱོགས་སུ་གཏོང་བ་དང་། མཐའ་མཚམས་མི་དམངས་ཀྱི་ཐོན་སྐྱེད་དང་འཚོ་བའི་ཆ་རྐྱེན་ལེགས་སུ་གཏོང་རྒྱུར་རོགས་རམ་བྱེད་དགོས། “གཅིག་རེ་བཞི”ཡི་དམངས་འཚོའི་འདུ་འགོད་དང“བསམ་པའི་རིག་གནས་ཀྱི་བོད་སྐྱོར་འདུ་འགོད་ཁག་བཅུ”ཡུལ་བབ་དང་བསྟུན་ནས་ལག་བསྟར་བྱས་ཏེ་མི་རིགས་མཐུན་སྒྲིལ་ལ་ཤུགས་སྣོན་གྱི་ཕོ་ཉ་ཡག་པོ་བྱས་ནས་དབུགས་ལམ་གཅིག་གྱུར་དང་། བདེ་སྡུག་མཉམ་མྱོང་། གཅིག་སེམས་གཅིག་སྒྲིལ་བཅས་ལ་ཤུགས་སྣོན་རྒྱག་པའི་བསམ་པའི་སྦྲེལ་ཐག་དམ་དུ་གཏོང་དགོས་པ་བཅས་ཀྱི་ནན་བཤད་གནང་བ་རེད།


text:
1.མངལ་སྦྲུམ་པའི་དུས་ཡུན་ལ་གཟའ་འཁོར་དུ་ཡོད། མངལ་སྦྲུམ་པའི་དུས་སྟོད་དང་དུས་དཀྱིལ། དུས་མཇུག་སོགས་ཇི་ལྟར་རིགས་དབྱེ་བྱས་པ་རེད།
ལན། སྦྲུམ་མའི་དུས་ལ་མངལ་ཆགས་པ་ཡང་ཟེར་ཞིང་མངལ་སྦྲུམ་པའི་དུས་ཡུན་ལ་ཉིན280བརྒྱུད་དགོས་པ་དང་ཁྱོན་བསྡོམས་གཟའ་འཁོར40ཡོད། གོམས་ལོབས་སུ་ཡོངས་གྲགས་ལ་ཟླ་དགུ་ཞག་བཅུ་ཞེས་གཏན་འབེབས་བྱས་ཡོད་ལ། ཉིན28ནི་མངལ་ཆགས་པའི་ཟླ་གཅིག་ཡིན། མངལ་སྦྲུམ་པའི་དུས་ཡུན་མི་འདྲ་བ་དག་གི་ཁྱད་ཆོས་དེ་རྒྱུས་ལོན་བྱེད་ཆེད་སྤྱིར་བཏང་དུ་མངལ་སྦྲུམ་པའི་བརྒྱུད་རིམ་ཡོངས་རྫོགས་དུས་རིམ་གསུམ་དུ་བགོས་ཡོད་ལ། མངལ་སྦྲུམ་པའི་སྔོན་གྱི་ཟླ་གསུམ་སྟེ་གཟའ་འཁོར12གྱི་ཡར་སྔོན་ལ་མངལ་སྦྲུམ་པའི་དུས་སྟོད་དང་མངལ་སྦྲུམ་པའི་དབར་གྱི་ཟླ་བཞི་སྟེ་གཟའ་འཁོར13ནས་27དབར་གྱི་གཟའ་མཇུག་དབར་ལ་མངལ་སྦྲུམ་པའི་དུས་དཀྱིལ་ཟེར། མངལ་སྦྲུམ་པའི་རྗེས་ཀྱི་ཟླ་གསུམ་སྟེ་གཟའ་འཁོར28 པའི་རྗེས་ནས་བཟུང་མངལ་སྦྲུམ་པའི་དུས་མཇུག་ཟེར།
2.མངལ་ཆགས་པར་འཛོམས་དགོས་པའི་ཆ་རྐྱེན་ལ་གང་དག་ཡོད།
ལན། ①སྐྱེས་པའི་ཁམས་དཀར་ཐིག་ལེ་དེ་ངེས་པར་དུ་བདེ་ཐང་ཡིན་དགོས་པའི་མི་ཚད་གསོན་ཤུགས་ལྡན་དགོས། ② བུད་མེད་ཀྱི་ཁམས་དམར་འབྱུང་གནས་དེར་ཁམས་དཀར་དམར་འཚར་ལོངས་དང་བདེ་ཐང་ངང་གཉོམ་ལག་རྒྱས་ཐུབ་དགོས། ③ཁྱོ་ཤུག་དབར་དུ་མཐུན་སྡེབ་འཁྲིག་སྤྱོད་བྱེད་དུས་སྐྱེས་པས་ངེས་པར་དུ་རང་གི་ཁམས་དཀར་ཐིག་ལེ་དེ་བུད་མེད་ཕྱོགས་ཀྱི་མཚན་ལམ་དུ་འཕོ་དགོས། ④ ཁམས་དཀར་གྱིས་ངེས་པར་དུ་བརྒྱུད་དགོས་པའི་ལམ་ནི་སྐྱེས་པའི་རླིག་རིལ་དང་ཁམས་དཀར་འདྲེན་སྦུབས། གཅིན་ལམ་བཅས་ནས་བུད་མེད་ཀྱི་གསང་ལམ། བུ་སྣོད་འདྲེན་སྦུབས། བུ་སྣོད་ཀྱི་ནང་། ཁམས་དམར་འདྲེན་སྦུབས་བཅས་ཡིན་ལ། དེ་དག་ངེས་པར་དུ་འགོག་མེད་རྒྱུན་ལྡན་ཡིན་དགོས། ⑤ འཚར་ལོངས་བྱུང་བའི་ཁམས་དཀར་དང་ཁམས་དཀར་གཉིས་ཀ་ཁམས་དམར་འདྲེན་སྦུབས་ལམ་ནས་མཉམ་འདྲེས་བྱུང་བ་དང་ཁམས་དཀར་དང་ལེན་གྱིས་ཁམས་དམར་འདྲེན་སྦུབས་ཀྱི་ནུར་འགུལ་གྱིས་བུ་སྣོད་ནང་དུ་བསྐྱལ་བ་རེད། ⑥ བུ་སྣོད་ཀྱི་ནང་སྐྱི་དེར་ཁམས་དཀར་སྐྱེ་འཕེལ་དང་འཚར་ལོངས་བྱུང་།
3.མངལ་ཆགས་རྗེས་ནད་རྟགས་གང་དག་འབྱུང་ངེས།
ལན། ①ཟླ་མཚན་རྒྱུན་ལྡན་ཡིན་པའི་གཉེན་བསྒྲིགས་བྱས་ཟིན་པའི་བུད་མེད་ལ་རྒྱུན་ལྡན་གྱི་ཟླ་མཚན་འབབ་པའི་དུས་ལས་ཉིན10བརྒལ་རུང་ཟླ་མཚན་མི་འབབ་པ། ② ཞེ་མེར་བ་དང་སྐྱུག་རྒྱུ་ཡོང་བ། ཟ་མ་ཟ་བའི་ཡུ་ག་མེད་པ། ཟ་མ་ཁ་འདེམས་ཆེ་བ་སྟེ་སྐྱུར་ལ་ཁ་ཚ་བའི་ཟས་རིགས་ཟ་རྒྱུར་དགའ་བ། དེ་མིན་ད་རུང་མགོ་ཡུ་འཁོར་བ་དང་ལུས་ཟུངས་ཟད་པ། ཐང་ཆད་པ། གཉིད་ཡོང་བ་ལྟ་བུ། ③གཅིན་པ་གཏོང་རྒྱུ་མང་བ་དང་ནུ་མ་རིམ་བཞིན་ཆེ་རུ་འཕར་ནས་ཟུག་གཟེར་ལངས་བ་ལྟ་བུ།
4.མངལ་སྦྲུམ་པའི་དུས་ཚོད་དེ་ཇི་ལྟར་རྩིས་རྒྱག་དགོས་པ་རེད།
ལན། དེ་ནི་ཟླ་མཚན་མ་ཡོང་བའི་ཟླ་དེའི་ཟླ་རྗེས་མའི་ཉིན་དང་པོ་ནས་བརྩི་དགོས་པ་དང་ཟླ་བའི་དེའི་ཁ་ནས་གསུམ་འཐེན་པའམ་ཡང་ན་དགུ་སྣོན་དགོས། ཉིན་གྲངས་ཀྱི་སྟེང་ལ་བདུན་སྣོན་དགོས། དཔེར་ན་ཟླ་མཚན་ཆད་པའི་དུས་ནི1995ལོའི་ཟླ5བའི་ཚེས4ཡིན་ན། མངལ་སྦྲུམ་པའི་དུས་ནི་1996ལོའི་ཟླ2(5-3)བའི་ཚེས11(4+7)ཉིན་ཡིན། གལ་ཏེ་ལུགས་རྙིང་ལྟར་བརྩིས་ན་ཟླ་བ་དེའི་ནང་ནས་3འཐེན་པའམ་ཡང་ན9སྣོན་དགོས། ཉིན་གྲངས་ཀྱི་སྟེང་ལ15བསྣན་བཏང་ན་ཆོག གལ་ཏེ་ཟླ་མཚན་འབབ་པའི་ཟླ་ཚེས་ཡིད་ལ་གསལ་བོར་བཟུང་མེད་ན་སྨན་ཁང་དང་ཡང་ན་ཞབས་འདེགས་ས་ཚུགས་སུ་སོང་ནས་ཁྱེའུ་འགུལ་བའི་དུས་ཚོད་དང་འོད་འགྱེད་བརྟག་དཔྱད་གཞི་བཟུང་ན་ཕལ་ཆེར་ཚོད་རྩིས་བྱེད་ཐུབ་ངེས།
5. བྱིས་པ་ཕོ་མོ་སྐྱེས་པ་དེ་ཅི་ལྟར་བྱུང་བ་རེད།
ལན། མིའི་རིགས་ཀྱི་སྐྱེ་འཕེལ་དབང་བོའི་ཕྲ་ཕུང་གི་ཁྲོད་དུ་ཚོས་ལེན་རྫས་ཕྲ་རིགས་23ལྷག་ཡོད་ལ། དེ་ནི་མིའི་ལུས་ཕུངས་ཀྱི་རྣམ་དབྱིབས་མཚོན་སྟངས་ཡང་རེད། ད་རུང་མིང་ལ་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲ་ཟེར་བ་ཞིག་ཀྱང་ཡོད་ལ། དེ་ནི་ཁྱེའུ་ཡི་ཕོ་མོ་ཐག་གཅོད་བྱེད་སྤྱད་ཤིག་ཡིན། ཁྱེའུ་ཕོ་ཡི་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲ་ནི་XYཡིན་ལ། ཁྱེའུ་མོ་ཡི་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲ་ནིXXཡིན། བུད་མེད་དག་གིས་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲXཡི་ཁམས་དམར་མ་གཏོགས་ཐོན་སྐྱེད་བྱེད་མི་ཐུབ་ལ། སྐྱེས་པ་དག་གིས་ཁམས་དཀར་རིགས་གཉིས་ཐོན་སྐྱེད་བྱེད་ཐུབ་ལ། དེ་ནི་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲXཡི་ཁམས་དཀར་དང་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲYཡི་ཁམས་དཀར་གཉིས་ཡིན། དེ་ཡང་ཁམས་དཀར་དམར་གཉིས་ཀ་མཉམ་འདྲེས་བྱུང་དུསXའདུས་པའི་ཁམས་དམར་དང་Xའདུས་པའི་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲ་ཁམས་དཀར་འདྲེས་པ་ན་ཐིག་ལེའི་དབྱིབས་ནིXXཡིན་ཞིང་སྐྱེ་འཕེལ་བྱུང་བ་ནི་ཁྱེའུ་མོ་ཡིན་ངེས། གལ་ཏེ་Xའདུས་པའི་ཁམས་དམར་དང་Yའདུས་པའི་འཁྲིག་སྤྱོད་རང་བཞིན་གྱི་ཚོས་ལེན་རྫས་ཕྲ་ཁམས་དཀར་འདྲེས་པ་ན་ཐིག་ལེའི་དབྱིབས་ནིXYཡིན་ཞིང་ཁྱེའུ་ཕོ་འཚར་ལོངས་བྱུང་བ་རེད།
ལོ་ཙཱ་བ། ལྷ་དཔལ་སྐྱབས།


text:
སྔོན་གླེང།
ད་ལོ་ནི་རྒྱ་ནག་ཏུ་རྩ་ཁྲིམས་གཏན་འབེབས་བྱས་ནས་ལོ ༡༠༠། ༼ འཛམ་གླིང་འགྲོ་བ་མིའི་ཐོབ་ཐང་བསྒྲགས་གཏམ༽ སྤེལ་ནས་ལོ ༦༠། “དམངས་གཙོའི་རྩིག་པ”བྱུང་ནས་ལོ ༣༠ བཅས་ཀྱི་ལོ་འཁོར་ཡིན་ཞིང། དེ་བཞིན་དུ་རྒྱ་ནག་གཞུང་གིས༼ མི་སེར་གྱི་ཐོབ་ཐང་དང་ཆབ་སྲིད་ཐོབ་ཐང་རྒྱལ་སྤྱིའི་ཆིངས་ཡིག༽ ལ་རྟགས་བཙུགས་ནས་ལོ ༡༠འི་ལོ་འཁོར་ཡང་ཡིན། དུས་ཡུན་རིང་པོའི་མི་ཐོབ་གནོན་འཚེ་དང་དཀའ་ཚེགས་ཀྱག་ཀྱོག་ཆེ་བའི་འཐབ་རྩོད་ཁྲོད། རྟོགས་པ་ལས་སད་པའི་རྒྱ་ནག་གི་མི་སེར་ཚོས་ཉིན་རེ་བཞིན་གསལ་པོར་ཤེས་ནས་རྟོགས་པ་ཞིག་ནི། རང་དབང་དང། འདྲ་མཉམ། མི་ཐོབ་ནི་འགྲོ་བ་མིའི་ཐུན་མོང་གི་ཡོངས་ཁྱབ་རིན་ཐང་ཡིན་ཞིང། དམངས་གཙོ། སྤྱི་མཐུན། ཁྲིམས་སྲིད་ནི་དེང་རབས་ཆབ་སྲིད་ཀྱི་གཞི་རྩའི་ལམ་ལུགས་སྒྲོམ་གཞི་ཡིན། མུ་མཐུད་ཀློག


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། 2018ལོར་མཚོ་ནུབ་སོག་རིགས་བོད་རིགས་རང་སྐྱོང་ཁུལ་གྱིས་འགྲིམ་འགྲུལ་གྱི་རྨང་གཞིའི་སྒྲིག་ཆས་འཛུགས་སྐྲུན་ལ་མུ་མཐུད་དུ་ཤུགས་སྣོན་བྱས་ཤིང་། ཟླ12པའི་བར་འགྲིམ་འགྲུལ་རྨང་གཞིའི་སྒྲིག་ཆས་གལ་ཆེན་གྱི་ལས་གཞི་ལ་ཁྱོན་བསྡོམས་མ་དངུལ་སྒོར་དུང་ཕྱུར42.72བཏང་སྟེ། གཞུང་ལམ་གྱི་ལམ་ཐིག་འཛུགས་སྐྲུན་དང་ཞིང་སྡེའི་གཞུང་ལམ། ཐང་ཆེན་འབབ་ཚིགས་སོགས་ཀྱི་འཛུགས་སྐྲུན་བྱ་བར་སྔར་ལས་ལྷག་པའི་སྐུལ་འདེད་བྱས།
རྒྱལ་ཁབ་ཞིང་ཆེན་ལམ་ཐིག་རིམ་འཕར་བྱེད་པའི་གོམ་སྟབས་ཇེ་མགྱོགས་སུ་བཏང་ཞིང་། དེའི་ཁྲོད་རྒྱལ་ཁབ་ཀྱི་གཞུང་ལམG347ལམ་ཐིག་སྟེ་གཏེར་ལེན་ཁ་ནས་དུར་ལམ་རིམ་གཉིས་གཞུང་ལམ་ལ (དེའི་ཁོངས་སུG315ཐམ་ཐིག་རྙིང་བ་སྟེ་དབུས་ལམ་ནས་གཏེར་ལེན་ཁ་བར་གྱི་གཞུང་ལམ་ཡང་འདུས་ཡོད།) མ་དངུལ་སྒོར་དུང་ཕྱུར5.02། ནུབ་མཚོ་སྟེ་མདའ་བཞི་ནས་གཏེར་ལེན་ཁ་གྲོང་ཁྱེར་བར་གྱི་གཞུང་ལམ་ཐད་མ་དངུལ་སྒོར་དུང་ཕྱུར30.33། སི་པེ་ནས་ཚ་ཧན་བར་གྱི་གཞུང་ལམ་ལ་ཁྱོན་བསྡོམས་མ་དངུལ་སྒོར་དུང་ཕྱུར6.05། G215ལམ་ཐིག་སྟེ་ཚ་ཧན་ནས་ན་གོར་མོ་གྲོང་ཁྱེར་གྱི་ལམ་ཐིག་གཞུང་ལམ་གྱི་ངོས་རྒྱ་སྐྱེད་བཟོ་བཅོས་བཟོ་སྐྲུན་ཐད་ལ་ཁྱོན་བསྡོམས་མ་དངུལ་སྒོར་དུང་ཕྱུར1.32བཅས་བཏང་། ན་གོར་མོ་ནས་མང་ཨེ་གཞུང་ལམ་རྙིང་པའི་བར་གྱི་གཞུང་ལམ། ཡུའུ་ཧྲ་རི་བོ་ནས་མང་ཨེ་གཞུང་ལམ་བར་གྱི་བཟོ་སྐྲུན་ཡོངས་སུ་ལེགས་འགྲུབ་བྱུང་སྟེ། དུས་སྔོན་མའི་བྱ་བར་གྲ་སྒྲིག་གང་ལེགས་བྱས་ཤིང་། ཞིང་ཆེན་གྱི་གཞུང་ལམS212སྟེ་གཏེར་ལེན་ཁ་ནས་ཤ་ར་མཚེའུ་བར་གྱི་གཞུང་ལམ། ཞིང་ཆེན་གཞུང་ལམS214བཟོ་སྐྲུན་ལས་བསྡུའི་བྱ་བ་ལེགས་འགྲུབ་བྱུང་ཞིང་། འཆར་གཞི་ལྟར་ན2019ལོའི་ཟླ4པའི་ནང་འཛུགས་སྐྲུན་ལས་འགོ་རྩོམ་རྒྱུ་ཡིན་པ་རེད།
ཞབས་ཞུ་དང་རྒྱུས་ལོན་ལ་བརྟེན་ནས་ཞིང་གྲོང་དར་རྒྱས་སུ་གཏོང་བའི་འཐབ་ཇུས་ལག་བསྟར་བྱས་ཤིང་། དབུལ་ཐར་མཁྲེགས་གཏོར་གཙོ་གནད་དུ་བཟུང་སྟེ། ཞིང་སྡེའི་འབྲོག་ཁུལ་གྱི་འགྲིམ་འགྲུལ་རྨང་གཞིའི་སྒྲིག་ཆས་འཛུགས་སྐྲུན་གྱི་ཞན་ཆ་ཁ་གསབ་བྱེད་པ། སྡེ་བའི་ནང་དུ་སྣུམ་ལམ་འཐེན་པ། ལམ་ཞེང་དོག་པ་ཆེས་ཆེར་གཏོང་པ། བདག་དོམ་སྲུང་སྐྱོབ་བཟོ་སྐྲུན། དམངས་ཕན་ཟམ་གདུང་སོགས་ཞིང་སྡེའི་གཞུང་ལམ་འཛུགས་སྐྲུན་གྱི་ལས་གཞི་ལ་གྲོས་མཐུན་བཞག་སྟེ། ལོ་ཧྲིལ་པོར་མུ་མཐུད་དུ་ཞིང་སྡེ་གཞུང་ལམ་སྤྱི་ལེ1037གསར་འཛུགས་དང་རྒྱ་སྐྱེད་བྱེད་རྒྱུ་རེད་ལ། སྤྱིའི་མ་དངུལ་གཏོང་ཚད་སྒོར་དུང་ཕྱུར5.24ཡིན་ཞིང་། མ་དངུལ་སྒོར་དུང་ཕྱུར3.35བཏང་ཞིང་སྲིད་འཛིན་སྡེ་བའི་ནང་ལ་གཞུང་ལམ་ཐོན་པའི་ཚད་གཞི80%ལ་སླེབས་ཡོད་པ་རེད།
དེ་དང་ཆབས་ཅིག་ཤང་དང་གྲོང་རྡལ་གྱི་རླངས་འཁོར་འབབ་ཚིགས་རྒྱ་སྐྱེད་དང་རིམ་འཕར། རླངས་འཁོར་འབབ་ཚིགས་ཀྱི་རིམ་འཕར་ལ་སྐུལ་འདེད་དང་མི་དམངས་མང་ཚོགས་ལ་ཞབས་ཞུབ་བསྐྲུན་ཡོད་པ་རེད། དབུས་ལམ་ནས་གཏེར་ལེན་ཁ་གྲོང་ཁྱེར་གྱི་རླངས་འཁོར་འབབ་ཚིགས་འཛུགས་སྐྲུན་བྱས་ཤིང་། གཏེར་ལམ་རླངས་འཁོར་འབབ་ཚིགས་གསར་སྐྲུན་བྱ་བ་ཡང་སྔར་ལས་བརྟན་འཇགས་སུ་བཏང་ཡོད་པ་རེད།
ལོ་ཙཱ་བ། ལྷ་དཔལ་སྐྱབས།


text:
ད་སྔ་ཞིང་ཆེན་ཡོངས་ཀྱི་དཔྱིད་རྨོ་ཐོན་སྐྱེད་ཕྱོགས་ཡོངས་ནས་འགོ་ཚུགས་པ་དང་།ཞིང་རྨོ་བ་དང་དེའི་གྲ་སྒྲིག་གི་བྱ་བ་འགོར་འགྱངས་མི་བྱེད་པའི་ཕྱིར། ཞིང་ཆེན་ནོར་སྲིད་ཀྱིས་སྔོན་ལ་ནོར་སྲིད་ཀྱི་ཞིང་ལས་ཐད་རྒྱབ་སྐྱོར་བྱེད་པའི་ཆེད་སྤྱོད་མ་དངུལ་དུང་ཕྱུར9.1བཏང་སྟེ། ཧུར་ཐག་གིས་ཁྱོན་ཡོངས་ནས་དཔྱིད་རྨོ་གྲ་སྒྲིག་གི་ལས་ཀའི་ཐད་མ་དངུལ་གྱི་འགན་སྲུང་མཁོ་འདོན་བྱས།
ད་སྔ་ཞིང་ཆེན་ནོར་སྲིད་ཐིན་གྱིས་ཞིང་པའི་སོན་འདེབས་ཀྱི་ཧུར་སེམས་ལ་རྒྱབ་སྐྱོར་བྱས་ནས་བརྟན་ལྷིང་ཡོང་བར་བྱས་པ་དང་། ཞིང་ཆེན་ཡོངས་ཀྱི་སོན་འདེབས་ཀྱི་ཞིང་པར་ཁ་གསབ་སྲིད་ཇུས་ལག་བསྟར་བྱས་པ་དང་། རོགས་སྐྱོར་ཁ་གསབ་ཀྱི་ཚད་གཞི་ལྟར་མུའུ་རེར་སྒོར100ཡིན་ལ། སྔོན་ལ་རྨོ་ཞིང་གི་ས་བཅུད་སྲུང་སྐྱོང་གི་ཁ་གསབ་མ་དངུལ་བསྡོམས་པའི་སྒོར་དུང་ཕྱུར6.4བཏང་སྟེ། ཁ་གསབ་ཀྱི་སྤྱིའི་རྒྱ་ཁྱོན་མུའུ་ཁྲི640 ཟིན་ཡོད། རོང་འབྲོག་པའི་ཞིང་ལས་འཕྲུལ་ཆས་ཉོ་བསྒྲུབ་ཀྱི་ཁུར་པོ་ཇེ་ཡང་དུ་གཏོང་བར་རྒྱབ་སྐྱོར་བྱས་ཏེ། ཞིང་ཕྱུགས་ལས་འཕྲུལ་ཆས་ཉོ་བསྒྲུབ་ཀྱིས་ཞིང་པའི་ཁྱིམ་ཚང་དང་མཉམ་ལས་རྩ་འཛུགས་ལ་ཁ་གསབ་ཀྱི་དཀར་ཆག་དང་འཕྲུལ་ཆས་རིགས་ལྟར་ཁ་གསབ་པ་དང་། སྔོན་ལ་ཞིང་འཕྲུལ་ཉོ་བསྒྲུབ་ཁ་གསབ་ཀྱི་མ་དངུལ་བསྡོམས་པའི་དུང་ཕྱུར0.65 བཀོད་སྒྲིག་བྱས་ཡོད་པ་རེད། ས་ཞིང་ཐོན་འབབ་རྒྱབ་སྐྱོར་དང་། དཔྱིད་ཀར་འགྱིག་ཤོག་བཀབ་ནས་བཏབ་པའི་ཞོག་ཁོག་མུའུ་ཁྲི50ལ་ཁ་གསབ་བྱས། ཁ་གསབ་ཚད་གཞི་ལྟར་མུའུ་རེར་སྒོར120 ཡིན་ལ།སྔོན་ལ་དཔྱིད་ཀར་འགྱིག་ཤོག་བཀབ་ནས་ཞོག་ཁོག་འདེབས་ཐད་མ་དངུལ་བསྡོམས་པའི་དུང་ཕྱུར0.6 བཏང་སྟེ།ཞིང་པའི་ཡོང་འབབ་མཐོ་རུ་གཏོང་ཕྱིར་རྨང་གཞི་བཏིང་ཡོད།
བསྡོམས་རྩིས་བྱས་པ་ལྟར་ཞིང་ཆེན་ཡོངས་ཀྱིས་རིགས་འདྲ་མིན་གྱི་ལོ་ཏོག་མུའུ་ཁྲི60 ཡན་བཏབས་ཡོད། སྤྱི་ཡོངས་ནས་བལྟས་ཏེ་ད་ལོའི་ཞིང་རྨོའི་སྒྲིག་ལས་དོན་དེ་བརྟན་ཞིང་ཕན་ནུས་ལྡན་པ་དང་། ཞིང་སྤྱོད་ཐོན་སྐྱེད་རྒྱུ་ཆ་གྲབས་གསོག་འདང་ཞིང་ལག་རྩལ་ཞབས་ཞུའི་སློབ་སྟོན་གནད་ལ་འཁེལ་བ་དང་། དེའི་ཐོག་ས་རྒྱུའི་བཞའ་ཚན་ཅུང་ལེགས་པས། དཔྱིད་འདེབས་ཐོན་སྐྱེད་གོ་རིམ་ལྡན་པ་བྱུང་ཡོད། ཞིང་ལས་གནས་ཚུལ་བཀོད་གཏོང་བྱས་པ་ལྟར། ན་ནིང་སྟོན་ཀར་བཏབ་པའི་མུའུ་ཁྲི17གྱི་དགུན་གྲོ་དེ་སྔོན་པོར་འགྱུར་བཞིན་ཡོད་ལ་སྐྱེ་སྟོབས་བཟང་།


text:
འདི་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ངོས་ནས། འཇར་མན་གྲོས་ཚོགས་འཐུས་མི་དང་འགྲོ་བ་མིའི་ཐོབ་ཐང་དོན་གཉེར་བ་སྐུ་ཞབས་མའེ་ཀེལ་བྷ་རན(Michael Brand)ལགས་ལ་རྒྱ་གཞུང་གིས་གནོན་ཤུགས་སྤྲད་པའི་བྱ་སྤྱོད་དེར་མཐའ་གཅིག་ཏུ་ངོ་རྒོལ་ཡོད། རྒྱལ་སྤྱིའི་སྤྱི་ཚོགས་ཀྱི་ངོས་ནས་རྒྱ་གཞུང་གིས་འཇར་མན་གྲོས་ཚོགས་འཐུས་མིར་ཚུལ་མིན་གྱི་གནོན་ཤུགས་སྤྲད་པའི་བྱ་སྤྱོ་དེར་སྐྱོན་བརྗོད་དྲག་པོ་བཏང་ཡོད་པ་མ་ཟད། བྱ་སྤྱོད་དེས་བོད་གཙོས་རྒྱ་ནག་སྐམ་ས་ཆེན་པོ་ནང་དང་། དེ་བཞིན། རྒྱལ་སྤྱིའི་སྒང་འགྲོ་བ་མིའི་ཐོབ་ཐང་བརྡལ་བཤིག་གཏོང་ཐབས་ཐད་རྒྱ་གཞུང་གིས་འདུན་པ་དང་ཧམ་སེམས་འཆང་བཞིན་པ་གསལ་སྟོན་བྱས་ཡོད། འདི་ག་ལྟེ་གནས་ཁང་གི་ངོས་ནས་རྒྱ་གཞུང་གིས་བོད་གཙོས་རྒྱལ་ཁབ་ཕྱི་ནང་ཀུན་དུ་འགྲོ་བ་མིའི་ཐོབ་ཐང་རྡོལ་གཏོང་བཞིན་པའི་བྱ་སྤྱོད་དེར། རྒྱལ་སྤྱིའི་སྤྱི་ཚོགས་ཀྱིས་ངོ་རྒོལ་བྱ་དགོས་པའི་འབོད་སྐུལ་ཞུ་རྒྱུ་ཡོད།Read More »
ཆབ་སྲིད་བཙོན་པའི་གནས་ཚུལ་སྐོར་གྱི་དྲ་རྒྱ་དབུ་འབྱེད་གསར་འགོད་གསལ་བསྒྲགས།
དེ་རིང་འདི་ག་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ངོས་ནས། བོད་ནང་གི་ཆབ་སྲིད་བཙོན་པའི་གནས་ཚུལ་སྐོར་ལ་དབྱིན་ཡིག་གི་དྲ་རྒྱ་ལེགས་གྲུབ་ཀྱིས་དབུ་འབྱེད་ཐུབ་པ་བྱུང་བར་དགའ་སྤྲོ་སྐྱེ་བཞིན་ཡོད། ཕྱི་ལོ་ ༢༠༡༦ ཟླ་ ༣ ཚེས་ ༡༤ ནི་ཉིན་མོ་གལ་ཆེན་པོ་ཞིག་ཆགས་ཡོད་དེ། ༢༠༠༨ ལོར་བོད་ས་ཡོངས་སུ་ས་བྱི་ཞི་རྒོལ་ཆེན་མོ་བྱུང་ནས་ལོ་བརྒྱད་འཁོར་བའི་ཉིན་མོ་ཆགས་ཀྱི་ཡོད། ༢༠༠༨ ལོ་ནས་བཟུང་བོད་ནང་སྔར་ལས་ལྷག་པར་རྒྱ་གཞུང་གིས་བོད་མི་མང་པོ་འཇུ་བཟུང་བཙན་འཁྲིད་དང་གར་སོང་ཆ་མེད། སྡུག་སྦྱོང་ནར་གཅོད། ཁྲིམས་གཅོད་བཙོན་འཇུག དེ་བཞིན། བཙོན་འོག་ཏུ་འདས་གྲོངས་འགྲོ་བཞིན་པ་བཅས་ཀྱི་གནས་སྟངས་མཚམས་མ་ཆད་པར་མུ་མཐུད་བྱུང་དང་འབྱུང་བཞིན་ཡོད། ༢༠༠༨ ལོར་བོད་ས་ཡོངས་སུ་ས་བྱི་ཞི་བའི་ངོ་རྒོལ་ཆེན་མོ་བྱུང་དགོས་དོན་ནི། རྒྱ་གཞུང་གིས་བོད་ཐོག་འཛིན་པའི་དྲག་གནོན་དབང་བསྒྱུར་གྱི་མི་སེར་སྤེལ་བའི་སྲིད་ཇུས་ལག་བསྟར་གྱིས། བོད་མིའི་ཆོས་དང་རིག་གཞུང་། སྐད་ཡིག ཁོར་ཡུག འཚོ་གནས་བཅས་བརྡལ་བཤིག་བཏང་སྟེ་བོད་མིའི་ངོ་བོ་རྩ་བརླག་དང་། བོད་མིའི་གཞི་རྩའི་འགྲོ་བ་མིའི་ཐོབ་ཐང་དང་རང་དབང་མཐའ་དག་བཙན་འཕྲོག་བྱེད་བཞིན་པ་བཅས་ལ་ཐུག་ཡོད། ཆབ་སྲིད་བཙོན་པའི་གནས་ཚུལ་སྐོར་གྱི་དྲ་རྒྱ་འདི་བརྒྱུད་ནས། རྒྱལ་སྤྱིའི་སྒང་འགྲོ་བ་མིའི་ཐོབ་ཐང་ཐད་ཕྱག་ལས་གནང་མཁན་གྱི་གཞུང་དང་གཞུང་འབྲེལ་མ་ཡིན་པའི་ཚོགས་སྡེ། ཉམས་ཞིབ་པ་བཅས་ལ་དུས་ཐོག་བོད་ནང་གི་ཆབ་སྲིད་བཙོན་པའི་སྐོར་གྱི་གནས་ཚུལ་ཁ་གསལ་དང་ཁུངས་ལྡན་སྒོ་ནས་མཁོ་འདོན་བྱེད་ཐུབ་པར་ངོས་འཛིན་བྱེད་ཀྱི་ཡོད། དྲ་རྒྱ་འདིའི་ནང་འདི་ག་ལྟེ་གནས་ཁང་གི་ཆབ་སྲིད་བཙོན་པའི་མིང་ཐོ་གཞིར་བཟུང་། བོད་ནང་ཆབ་སྲིད་བཙོན་པ་རྣམས་ཀྱི་ལོ་རྒྱུས་གནས་ཚུལ་མཁོ་འདོན་དང་། རྒྱ་གཞུང་གིས་གསར་དུ་འཇུ་བཟུང་བྱས་པའི་ཆབ་སྲིད་བཙོན་པའི་མིང་ཐོ་དང་གནས་ཚུལ་དུས་ཐོག་དྲ་རྒྱའི་སྒང་གསར་འཇུག་བྱེད་ཀྱིན་ཡོད། དེ་བཞིན། འདི་ག་ལྟེ་གནས་ཁང་གིས་ཤེས་རྟོགས་བྱུང་བའི་བཙོན་ཁང་ནང་འདས་གྲོངས་ཕྱིན་པའི་བཙོན་པ་ ༢༩ ཡི་གནས་ཚུལ་དང་། རང་ལུས་མེར་བསྲེགས་གནང་མཁན་རྣམས་ཀྱི་གནས་ཚུལ་སྙིང་བསྡུས། ལོ་འཁོར་སྙན་ཐོའི་ནང་བཀོད་པའི་ཆབ་སྲིད་བཙོན་པའི་མིང་ཐོ་ཡང་དྲ་རྒྱའི་སྟེང་ཕབ་ལེན་བྱེད་ཐུབ་ཀྱི་ཡོད། ལྷག་པར་དུ་དྲ་རྒྱའི་ནང་བཀོད་པའི་གནས་ཚུལ་རྣམས་ excel དང་ pdf ། csv བཅས་ཡིག་ཆའི་རྣམ་པ་གང་རུང་བརྒྱུད་ལྟ་ཀློག་ཐུབ་ཀྱི་ཡོད། དེ་མིན་རྒྱ་གཞུང་གིས་བོད་ནང་སྲོག་ཁྲིམས་དང་ལོ་གཉིས་མནར་འགྱངས་སྲོག་ཁྲིམས། ཚེ་བཙོན་ཁྲིམས་ཐག་བཅད་ཡོད་མཁན་རིགས་དང་། ལོ་ ༥ ནས་ …Read More »
༢༠༡༥ ལོའི་བོད་ནང་གི་འགྲོ་བ་ཐོབ་ཐང་གནས་སྟངས་ལོ་འཁོར་སྙན་ཐོ།
འདི་ག་ལྟེ་གནས་ཁང་གིས་ལོ་ལྟར་བོད་ནང་གི་འགྲོ་བ་མིའི་ཐོབ་ཐང་གནས་སྟངས་ཐད་ལོ་འཁོར་སྙན་ཐོ་རེ་འདོན་བཞིན་པ་ལྟར། ཕྱི་ལོ་ ༢༠༡༥ ལོའི་བོད་ནང་གི་འགྲོ་བ་མིའི་ཐོབ་ཐང་གནས་སྟངས་སྐོར་གྱི་ལོ་འཁོར་སྙན་ཐོ་དེ་བཞིན། ཕྱི་ལོ་ ༢༠༡༦ ཕྱི་ཟླ་ ༢ ཚེས་ ༡༩ ཉིན། བཞུགས་སྒར་རྡ་སའི་གངས་སྐྱིད་བོད་ཀྱི་དཔེ་མཛོད་ཚོགས་ཁང་དུ་བོད་ཡིག་དང་དབྱིན་ཡིག རྒྱ་ཡིག་བཅས་ཡིག་རིགས་གསུམ་གྱི་ཐོག་ནས་འགྲེམས་སྤེལ་བྱས་ཡོད། འདི་ལོའི་སྙན་ཐོའི་ནང་བོད་ནང་གི་ཆོས་ལུགས་དད་མོས་ལ་དམ་དྲག་དང་། བོད་མི་སྒེར་གྱི་རང་དབང་བཙན་འཕྲོག བོད་ཀྱི་རང་བྱུང་ཁོར་ཡུག བོད་ནང་གི་སྤྱི་དམངས་དང་ཆབ་སྲིད་ཐོབ་ཐང་གནས་སྟངས། རྒྱལ་སྤྱིའི་སྤྱི་ཚོགས་དང་འབྲེལ་བའི་བོད་ཀྱི་གནས་བབས་བཅས་དོན་ཚན་ཁག་ལྔ་ཐོག་ནས། ཕྱི་ལོ་ ༢༠༡༥ ལོར་རྒྱ་གཞུང་གིས་བོད་ནང་གི་འགྲོ་བ་མིའི་ཐོབ་ཐང་དང་གཞི་རྩའི་རང་དབང་ཁག་སྔར་ལྷག་རྡོག་རོལ་བཏང་ཡོད་པའི་གནས་སྟངས་གསལ་འདོན་བྱས་ཡོད། འདི་ག་ལྟེ་གནས་ཁང་གི་ཤེས་རྟོགས་བྱུང་བའི་གྲངས་འབོར་གཞིར་བཟུང་ལྟར་ན། ད་ལྟའི་ཆར་བོད་ནང་དུ་ཁྱོན་བསྡོམས་ཆབ་སྲིད་བཙོན་པ་གྲངས་ ༢༠༨༡ ཡོད་པ་དང་། དེའི་ཁྲོད་གྲྭ་བཙུན་གྲངས་ ༩༦༧ ཡོད། ཕྱི་ལོ་ ༢༠༡༥ ལོ་གཅིག་པུར་འཇུ་བཟུང་བཙོན་འཇུག་བྱས་པ་མི་གྲངས་ ༦༨ ཡོད། དེ་བཞིན། ཕྱི་ལོ་ ༢༠༡༤ ཕྱི་ཟླ་ ༩ ནས་ད་ལྟའི་བར་བོད་ནང་རང་ལུས་མེར་བསྲེགས་གཏོང་མཁན་ ༡༡ དང་། ཕྱི་ལོ་ ༢༠༡༥ ལོ་གཅིག་པུར་མི་ ༧ བྱུང་འདུག གཞན་ཡང་འདི་ལོར་བོད་ཡུལ་རྔ་པ་དང་ལི་ཐང་། དཀར་མཛེས་བཅས་ཀྱི་གཙོས་བོད་ཀྱི་ས་ཁུལ་ཁག་ནང་མི་སྒེར་རྐྱང་པ་ཁྲོམ་གཞུང་དུ་ཐོན་ནས་ཞི་བའི་སྐད་འབོད་ངོ་རྒོལ་བྱེད་མཁན་དམིགས་བསལ་ཤུགས་ཆེ་རུ་བྱུང་ཡོད། ལྷག་པར་དུ་རྒྱ་གཞུང་གིས་རྒྱལ་ཁབ་བདེ་འཇགས་དང་འཇིགས་སྐུལ་རིང་ལུགས་བཀག་སྡོམ་ལ་ཁ་གཡར་ཏེ་ནང་དོན་གསལ་ཁ་མེད་པའི་ཁྲིམས་འདྲ་མིན་གཏན་འབེབས་བྱས་ཐོག དོན་དངོས་ཐོག་མང་ཚོགས་ཀྱི་ཆོས་དད་དང་འགྲོ་བསྐྱོད། …Read More »
བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ཁང་གིས་རྒྱ་གཞུང་གིས་རྒྱལ་སྲུང་བཅའ་ཁྲིམས་གསར་པ་གཏན་འབེབས་ཐད་སྐྱོན་བརྗོད་བསྒྲགས་གཏམ།
འདི་ག་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ངོས་ནས། ཕྱི་ལོ་ ༢༠༡༥ ཟླ་ ༧ ཚེས་ ༡ ཉིན་རྒྱ་གཞུང་གིས་གཏན་འབེབས་ལག་བསྟར་བྱས་པའི་རྒྱལ་སྲུང་བཅའ་ཁྲིམས་གསར་པ་དེའི་ཐད་བློ་འཚབ་ཆེན་པོ་བྱེད་བཞིན་ཡོད། མ་འོངས་པར་རྒྱ་གཞུང་གིས་བཅའ་ཁྲིམས་གསར་པ་དེ་བེད་སྤྱད་ནས། སྔར་ནས་བོད་ནང་འགྲོ་བ་མིའི་ཐོབ་ཐང་བརྡལ་བཤིག་གཏོང་བཞིན་པའི་གནས་སྟངས་དེ་སྔར་བར་ཛ་དྲག་ཏུ་འགྲོ་སྲིད་པར་ངོས་འཛིན་བྱེད་བཞིན་ཡོད། རྒྱ་ནག་གི་རྒྱལ་སྲུང་བཅའ་ཁྲིམས་གསར་པ་དེ་ཡིས། འགྲོ་བ་མིའི་ཐོབ་ཐང་དང་ཁྲིམས་ཀྱི་དབང་བསྒྱུར། དེ་བཞིན། གཞན་པའི་རྒྱལ་ཁབ་དང་མི་རིགས་ཀྱི་བདེ་དོན་ཐད་བསམ་ཤེས་གུ་ཡངས་གང་ཡང་བྱས་མེད་པ་དང་། དེར་མ་ཟད་རྒྱལ་སྲུང་བཅའ་ཁྲིམས་གསར་པ་དེར་སྤྱི་བཤད་རང་བཞིན་དང་གསལ་ཁ་མེད་པའི་ཐ་སྙད་རིགས་བེད་སྤྱོད་བྱས་ཏེ། རྒྱ་གཞུང་གིས་མ་འོངས་པར་གདོང་གཏད་དགོས་པ་དང་རྩོད་ལེན་དགོས་རིགས་གྱི་གནས་ཚུལ་མཐའ་དག་རྒྱལ་ཁབ་ཀྱི་བདེ་འཇགས་དང་འབྲེལ་བའི་ཉེན་ཁར་བརྩིས་ཡོད། དེ་ནི་སྔར་ཁུངས་མ་འཁྱོལ་བའི་སྲིད་ཇུས་དེ་མུ་མཐུད་མཇུག་སྐྱོང་བྱ་ཐབས་ཤིག་རེད། རྒྱ་གཞུང་གིས་ཞི་བའི་སྒོ་ནས་གནད་དོན་རྣམས་ཐག་གཅོད་ཡོང་ཐབས་བྱེད་ཀྱིན་མེད་པར། རྒྱ་ནག་ནང་གི་གནད་དོན་མཐའ་དག་སྔར་བའི་ཛ་དྲག་ཏུ་གཏོང་བཞིན་ཡོད།Read More »
བོད་ནང་དམར་ཤོག་མང་ཚོགས་ལམ་ཕྱོགས་ལས་འགུལ་སྐོར་ལ་ཉམས་ཞིབ་སྙན་ཐོ་ཞིག་འདོན་སྤེལ།
འདི་ག་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས། རྒྱ་གཞུང་གིས་བོད་ནང་དམར་ཤོག་མང་ཚོགས་ལམ་ཕྱོགས་སློབ་གསོ་ཟེར་བའི་ཆབ་སྲིད་ལས་འགུལ་སྤེལ་ཏེ། བོད་ཀྱི་ས་ཁུལ་ཁག་ནང་བོད་མིའི་སྤྱི་དམངས་ཁེ་དབང་དང་འགྲོ་བ་མིའི་ཐོབ་ཐང་རྩ་གཏོར་གཏོང་བཞིན་པའི་ཐད།  > ཞེས་པའི་ཉམས་ཞིབ་སྙན་ཐོ་ཞིག་ཉེ་ཆར་བོད་ཡིག་ཐོག་འདོན་སྤེལ་བྱས་ཡོད། ཞི་ཅིན་ཕིན་རྒྱ་ནག་དམར་ཤོག་སྲིད་འཛིན་ཆགས་རྗེས། རྒྱ་ནག་ཁྱོན་ཡོངས་ལ་དམར་ཤོག་ ‘མང་ཚོགས་ལམ་ཕྱོགས’ ཟེར་བའི་མའོ་ཡི་འཐབ་རྩོད་ལས་འགུལ་གྱི་མེ་རོ་བསྐྱར་དུ་གསོས་ཤིང་། ‘སྟག་དང་སྦྲང་མ་མཉམ་རྡུང’ གི་རུལ་སུངས་ངོ་རྒོལ་གྱི་འབོད་ཚིག་འོག་དམར་ཤོག་མཐོ་རིམ་དཔོན་རིགས་ ༡༠༠ ལྷག་ལ་ཞིབ་བཤེར་ཁྲིམས་གཅོད་དང་། ‘སྤྱོད་ངན་བཞི།’ ‘དབུས་དམར་ཤོག་གི་གཏན་འབེབས་བརྒྱད’ སོགས་ཀྱི་དྲིལ་བསྒྲགས་འོག གཞི་རིམ་དམར་ཤོག་ལས་བྱེད་པར་ཞིབ་བཤེར་གྱིས་དམར་གཙང་སྲིད་གཙང་ཟེར་བའི་ལས་འགུལ་སྤེལ་ཏེ། དམར་ཤོག་དང་མང་ཚོགས་བར་ཤ་དང་རུས་པ་ལྟ་བུའི་འབྲེལ་བ་ཟབ་མོ་འཛུགས་རྒྱུ་ཡིན་པ་དང་། ཁྲིམས་སྐྱོང་སྤྱི་ཚོགས་འཛུགས་རྒྱུ་ཡིན་སྐོར་དྲིལ་སྒྲོག་ཤུགས་ཆེན་བྱས་ཡོད། ཡིན་ནའང་། འདས་པའི་ལོ་ ༣ ལྷག་གི་ཞིས་ཅིན་ཕིན་གྱིས་སྲིད་བསྐྱངས་དུས་ཡུན་རིང་། དམར་ཤོག་ ‘མང་ཚོགས་ལམ་ཕྱོགས’ དང་འབྲེལ་ཏེ་བོད་ནང་དམ་དྲག་སྲིད་ཇུས་མང་པོ་ལག་བསྟར་བྱས་ཏེ། བོད་མིའི་འགྲོ་བ་མིའི་ཐོབ་ཐང་གནས་སྟངས་སྔར་བའི་ཇེ་ཞན་ཇེ་སྡུག་ཏུ་ཕྱིན་ཡོད།Read More »